text:
མཎྜལ་བཤད་པ།
༄༅།། ནམཏྲིམཱུལམ྄དེཝབྷ྄ཡཾ། འཆི་བའི་དངོས་ཀུན་རྣམ་པར་འཇོམས་པ་འོད་དཔག་མེད་མགོན་བདེ་ལྡན་ཞིང་ན་ཆོས་ཀྱི་སྐུ།། འགྲོ་ལ་རྗེས་ཆགས་སྙིང་རྗེའི་རང་གཟུགས་པད་དཀར་འཆང་བ་གྲུ་འཛིན་ཞིང་ན་ལོངས་སྤྱོད་རྫོགས།། སྲིད་གསུམ་ཟིལ་གནོན་མཚན་དཔེ་སྣང་བརྙན་པདྨ་འབྱུང་གནས་སིནྡུའི་རྒྱ་མཚོར་སྤྲུལ་པའི་གར།། སྐུ་གསུམ་དབྱེར་མེད་སྙིང་གི་ཟེའུ་འབྲུར་བྱང་ཆུབ་བར་དུ་བཞུགས་ལ་མཆོག་ཐུན་དངོས་གྲུབ་སྩོལ།། ཅེས་སྲིད་ཞིའི་ལེགས་ཚོགས་མཐའ་དག་མགྲོན་དུ་འགུགས་པའི་ལེགས་བརྗོད་ཚངས་པའི་དབྱངས་དང་འགྲོགས་པའི་ཤིས་པའི་བདེན་ཚིག་མན་ད་ར་བའི་ཕྲེང་བ་མཁས་ཀུན་མགྲིན་པ་དོག་པོར་བྱེད་པས་སྔུན་བསུས་ཏེ། སྐབས་དོན་གསོལ་བར་བྱ་བ་ནི། དེ་ཡང་ཇི་སྐད་དུ། ཤེས་བྱའི་དཀྱིལ་འཁོར་རབ་ཡངས་ཡངས་པའི་ཐུགས་ཀྱི་མེ་ལོང་ངོས་སུ་མ་འདྲེས་ལྷང་ངེར་རྣམ་པར་བཀྲ།། ཉོན་ཤེས་སྒྲིབ་པའི་དྲི་མ་མ་ལུས་དབྱིངས་སུ་དག་པའི་ཆོས་ཀྱི་སྐུ་ལས་ནམ་ཡང་གཡོ་བ་མེད།། རྣམ་པར་དཀར་བའི་འཕྲིན་ལས་ལས་ཀྱི་འཁོར་ལོས་མཐོང་ཐོས་དྲན་རེག་སྨིན་ཅིང་གྲོལ་མཛད་ཕན་བདེའི་གཏེར།། ཡབ་གཅིག་ས་ཡི་དཀྱིལ་འཁོར་འཁོར་ལོས་སྒྱུར་དེའི་ཞབས་སེན་དམར་འོད་དུས་ཀུན་སྙིང་གི་དོ་རར་རྩེན།། ཞེས་གསུངས་པ་ལྟར། ཟབ་པ་དང་རྒྱ་ཆེ་བའི་ཤེས་བྱའི་དངོས་པོ་ཇི་ལྟ་བ་དང་ཇི་སྙེད་པའི་ཆོས་ཀྱི་རྣམ་གྲངས་མུ་མཐའ་ཡས་པའི་དཀྱིལ་འཁོར་རབ་ཏུ་ཡངས་པ། ཐུགས་སྒྲིབ་བྲལ་ཡེ་ཤེས་ཆོས་སྐུའི་མེ་ལོང་དྲི་མ་མེད་པའི་ངོས་སུ་མ་ནོར་ཞིང་མ་འདྲེས་པར་ལྷམ་མེ་ལྷང་ངེར་རྣམ་པར་བཀྲ་ཞིང༌། ཉོན་མོངས་པ་དང་ཤེས་བྱའི་སྒྲིབ་པ་བག་ཆགས་དང་བཅས་པ་དབྱིངས་སུ་དག་པའི་དག་པ་གཉིས་ལྡན་གྱི་ཆོས་སྐུའི་དབྱིངས་ལས་ནམ་ཡང་གཡོ་བ་མེད་བཞིན་དུ། འགྲོ་བ་ཀུན་ལ་བུ་གཅིག་པའི་མ་ལྟར་དགོངས་པའི་བརྩེ་བ་ཐུགས་རྗེ་ཆེན་པོས་ཉེ་བར་དྲངས་པའི་རྣམ་པར་དཀར་བའི་འཕྲིན་ལས་ལས་ཀྱི་འཁོར་ལོ་ཆུ་ལས་ཆུ་རླབས་དང༌། མཁའ་ལས་སྤྲིན་ཕུང་རྡོལ་བ་བཞིན་དུ་རྩོལ་བ་དང་རྣམ་རྟོག་མེད་པར་གང་འཚམས་གདུལ་བྱའི་སྣང་ངོར་དུས་ལས་མི་ཡོལ་བར་ལྷུན་གྲུབ་རྒྱུན་མི་ཆད་པའི་ཚུལ་དུ་བྱུང་བས་མཐོང་ཐོས་དྲན་རེག་གི་སྐལ་བཟང་ཐོབ་པའི་འགྲོ་བ་མཐའ་དག་སྨིན་གྲོལ་གྱི་ལམ་བཟང་པོ་ལ་འགོད་པར་མཛད་པའི་ཕན་བདེའི་འབྱུང་གནས། ས་གསུམ་གྱི་དཀྱིལ་འཁོར་མཐའ་དག་ཆོས་ཀྱི་འཁོར་ལོས་མངའ་དབང་འདོད་རྒུར་སྒྱུར་བའི་ཁྱབ་བདག་འཁོར་ལོའི་མགོན་པོ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག་ྋགོང་ས་ྋསྐྱབས་མགོན་རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ། བདག་གི་བཀྲིན་གསུམ་ལྡན་གྱི་མཁན་རིན་པོ་ཆེའི་ཞལ་སྔ་ནས། དགོས་པ་དང་དོན་གྱི་སླད་དུ་མཚན་དངོས་ནས་སྨོས་ན་མང་ཐོས་འདུལ་བ་འཛིན་པ་རྗེ་བཙུན་འཇམ་དཔལ་ངག་དབང་བློ་བཟང་ཡེ་ཤེས་བསྟན་འཛིན་རྒྱ་མཚོ་སྲིད་གསུམ་དབང་སྒྱུར་མཚུངས་པ་མེད་པའི་སྡེ་དཔལ་བཟང་པོ་མཆོག་གི་ྋཞབས་སེན་ས་གསུམ་སྐྱེ་རྒུའི་གཙུག་ནོར་བརྩེགས་པའི་རྡོ་རྗེའི་ཁྲི་འཕང་མཐོན་པོར་ངལ་གསོ་བ། སྲིད་ཞིའི་དགེ་ལེགས་འདོད་རྒུ་མངོན་པར་འཇོ་བའི་དྲུང་དུ།
ཞོ་ཤ་ཉག་གཅིག་གིས་འཚོ་བའི་གུས་འབངས་བཙན་བྱོལ་བོད་གཞུང་གི་སྲི་ཞུ་བར་གཏོགས་པའི་སྣེ་མོ་བ་རྣམས་དང་ལས་བྱེད་སེར་སྐྱ་རྒན་གཞོན་སྤྱི་མགྲིན་ནས་རྗེས་བརྩེ་ཟླ་གཞོན་འོད་ཀྱིས་རེག་པས་ལག་སོར་ཆུ་སྐྱེས་འདབ་མ་སྤྱི་བོར་ཟུམ་ཞིང༌། དད་གདུང་བསེར་བུས་བསྐྱོད་པས་ལུས་ཀྱི་འཁྲི་ཤིང་ས་ལ་ཕབ་སྟེ། དགའ་དད་གུས་པའི་རླབས་ཀྱི་ཟིལ་ཐིགས་འདྲེན་བྱེད་ཀྱི་ལམ་ནས་བབས་པ་དང་ཆབས་ཅིག་གསོལ་བ་རྩེ་གཅིག་ཏུ་འདེབས་པའི་སྙིང་པོར། དེ་ཡང་ཇི་སྐད་དུ། བསྐལ་མང་ལེགས་བྱས་ཚོགས་གཉིས་སྣང་བའི་མཐུས།། སྒྲིབ་གཉིས་བག་ཆགས་མུན་པའི་གོ་སྐབས་བཅོམ།། དོན་གཉིས་འཕྲིན་ལས་འཇིག་རྟེན་གསལ་མཛད་པའི། བདེ་གཤེགས་ཀུན་འཕགས་ངོ་བོར་བྱང་ཆུབ་ཀྱང༌།། ཞེས་ཇི་སྐད་གསུངས་པ་ལྟར། ྋསྐྱབས་མགོན་རྒྱལ་བའི་དབང་པོ་གང་ཉིད་ནི། གྲངས་མེད་པའི་བསྐལ་པ་མང་པོར་བསོད་ནམས་དང་ཡེ་ཤེས་ཀྱི་ཚོགས་རྫོགས་སྨིན་སྦྱངས་གསུམ་མཛད་དེ། ཉོན་ཤེས་སྒྲིབ་པ་བག་ཆགས་དང་བཅས་པ་བརྩད་ནས་ཕྱུང་སྟེ། རྒྱ་ཆེ་རྒྱུན་མི་ཆད་པའི་འཕྲིན་ལས་འཇིག་རྟེན་ཡོངས་ལ་ཁྱབ་པར་མཛད་པའི་དེ་བཞིན་གཤེགས་པ་འོད་ཟེར་ཀུན་འཕགས་དཔལ་བརྩེགས་ཀྱི་རྒྱལ་པོའི་ངོ་བོར་མངོན་པར་རྫོགས་པ་སངས་རྒྱས་ཟིན་ནའང༌། གདུལ་བྱའི་ཁམས་མོས་བསམ་པ་དང་འཚམས་པར་གང་ལ་གང་འདུལ་གྱི་སྤྲུལ་པའི་རོལ་པ་བསམ་བརྗོད་ཀྱི་ཡུལ་ལས་འདས་པའི་སྒོ་ནས་སེམས་ཅན་གྱི་དོན་མཛད་པའི་ངང་ཚུལ་ནི། ཇི་སྐད་དུ། ནམ་མཁའི་ལམ་གྱི་རྗེས་སུ་སོང་བའི་འཇིག་རྟེན་རྒྱ་ཆེན་མཐའ་མ་མཆིས།། དེ་ལྟ་མོད་ཀྱི་སེམས་ཅན་གྲངས་མཚུངས་ཁྱེད་ཀྱི་སྤྲུལ་པ་དེ་སྙེད་ཅིག། རབ་ཏུ་སྤྲོ་ཡང་བ་སྤུའི་རྩེ་ཙམ་གཡོ་སྙམ་བགྱིད་པ་མ་ཡིན་ཏེ།། ཆར་སྤྲིན་ལས་ནི་ཆུ་ཆར་ཇི་བཞིན་འབད་པའི་རྟོག་པ་མངའ་མ་ལགས།། ཞེས་གསུངས་པ་ལྟར་ལགས་ན། ཚུར་མཐོང་གི་སྐྱེ་བོ་བདག་ལྟ་བུས་བརྗོད་པར་ག་ལ་ནུས། ལྷག་པར་རྒྱལ་དང་རྒྱལ་སྲས་གཞན་གྱི་གདུལ་ཞིང་དུ་མ་གྱུར་པའི་གདུལ་དཀའ་གངས་རིའི་ལྫོངས་ཀྱི་གདུལ་བྱ་རྣམས་ཕྱག་མཚན་དུ་བཞེས་ཏེ་ཐོག་མར་མིའི་འགྲོ་བ་སྤེལ་བ་ནས་བཟུང་རིམ་གྱིས་དམ་པའི་ཆོས་ཀྱི་སྣོད་རུང་དུ་མཛད་དེ། ཆོས་རྒྱལ་ལོ་པཎ་དུ་མའི་སྐུའི་རྣམ་པར་རོལ་ནས་དམ་པའི་ཆོས་ཀྱི་དབུ་བརྙེས། སྲོལ་གཏོད། དར་ཞིང་རྒྱས་པར་མཛད་པའི་སྒོ་ནས་བོད་ཡུལ་མུན་པའི་གླིང་དུ་རྒྱལ་བསྟན་ཉིན་མོའི་སྣང་བས་ཁྱབ་པར་མཛད་ཅིང༌། ནང་པའི་རྒྱལ་ཁམས་གཞན་ལས་ཁྱད་དུ་ཐོན་པར་ཐེག་པ་གསུམ་དང་རྒྱུད་སྡེ་བཞིས་བསྡུས་པའི་རྒྱལ་བའི་ཆོས་ཚུལ་མཐའ་དག་ཚང་ལ་མ་ནོར་བ་དསྤྱལ་ན་ལེནདྲའི་གཙུག་ལག་ཁང་ཆེན་པོའི་བཞེད་སྲོལ་དྲི་མ་མེད་པ་འཛིན་སྐྱོང་སྤེལ་གསུམ་གྱི་སྒོ་ནས་དར་ཞིང་རྒྱས་པར་མཛད། ཁྱད་པར་བཀའ་གདམས་གླེགས་བམ་ལས། སྤྱན་རས་གཟིགས་དབང་བཟང་པོར་སྤྲུལ།། ཞེས་ཇི་ལྟར་ལུང་གིས་བསྟན་པ་ལྟར་འཇམ་མགོན་རྒྱལ་བ་གཉིས་པའི་ཐུགས་སྲས་གསེར་རི་ལྟ་བུ་བདུན་གྱི་ནང་ཚན་ཐམས་ཅད་མཁྱེན་པ་དགེ་འདུན་གྲུབ་པ་དཔལ་བཟང་པོ་ནས་བཟུང་སྡོམ་བརྩོན་ངུར་སྨྲིག་འཛིན་པའི་སྐུའི་ཕྲེང་བ་བར་མ་ཆད་པ་ཉི་ཟླའི་འགྲོ་འོང་ལྟ་བུས་བོད་ལྗོངས་སྐྱེ་རྒུའི་སྡུག་བསྔལ་གྱི་མུན་པ་ཡོངས་སུ་བསལ་བར་མཛད།
ཁྱད་པར་སྐུའི་ཕྲེང་བ་ལྔ་པ་ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོ་མཆོག་གིས་བོད་ཁྲི་སྐོར་བཅུ་གསུམ་ཡོངས་རྫོགས་ཆོས་སྲིད་གཉིས་ལྡན་དགའ་ལྡན་ཕོ་བྲང་གཞུང་གི་ཆབ་སྲིད་གདུགས་དཀར་གཅིག་གི་གྲིབ་འོག་ཏུ་བཙུད་དེ་ཆབ་འབངས་མཐའ་དག་བདེ་སྐྱིད་རྫོགས་ལྡན་གསར་པའི་དཔལ་ལ་སྦྱོར་བར་མཛད་ཅིང༌། བོད་འབངས་ཀྱི་བདེ་སྐྱིད་དང༌། རིས་མེད་རྒྱལ་བསྟན་མི་ཉམས་རྒྱུན་གནས་ཡོང་བ་བོད་ཀྱི་ཆབ་སྲིད་ཀྱི་མངའ་དབང་སྲ་བརྟན་ལྷིང་འཇགས་ལ་རག་ལུས་པར་གཟིགས་ཏེ། དགའ་ལྡན་ཕོ་བྲང་གཞུང་གི་ཆབ་སྲིད་ཀྱི་སྒྲིག་འཛུགས་དུས་སྐབས་དེའི་རྒྱལ་ཁབ་གཞན་ལས་ཁྱད་ཞུགས་པར་བོད་ལྗོངས་ཚོགས་འདུ་རྒྱས་འཛོམས་སོགས་མང་གཙོའི་རྣམ་པ་ཐོན་པའི་སྒྲིག་འཛུགས་དང༌། ཆབ་སྲིད་ཀྱི་བྱ་བ་མཐའ་དག་སྟོན་པ་བཅོམ་ལྡན་འདས་ཀྱི་ཆོས་དང་མཐུན་པར་ཆོས་ཀྱིས་རྒྱལ་སྲིད་སྐྱོངས་ཤིག་ཅེས་བཀའ་བསྩལ་བ་དང་རྗེས་སུ་མཐུན་པར་ཆོས་མཐུན་དྲང་བདེན་ཡོང་ཐབས་སུ་ལས་ཀྱི་སྣེ་མོར་གཏོགས་པ་རྣམས་སྐྱ་སེར་ཟུང་འབྲེལ་གྱི་སྒོ་ནས་མཉམ་འདུས་ཀྱི་འགན་ཁུར་ཞུ་བ་ལས་གང་ཟག་རེ་རེས་ཐག་གཅོད་བྱ་ལམ་མེད་པ་དང༌། གཞུང་གི་འཛིན་སྐྱོང་ཚགས་ཚུད་ཡོང་སླད་ལས་ཚན་ཆ་བགོས་ཀྱིས་ཁྲིམས་ལུགས་དབང་འཛིན་གྱི་བྱ་གཞག་ཆེད་ཞལ་ཆེ་གཅོད་པའམ། ཞུ་ལེན་པ་ཟུར་དུ་དབྱེ་བ་སོགས་དེང་རབས་མང་གཙོའི་ལམ་སྲོལ་དང་ཆ་མཐུན་མང་བ་དང༌། གཞུང་གི་ལས་དོན་མཐའ་དག་བསྟན་པ་རྒྱས་པ་དང་ཆབ་འབངས་བདེ་བའི་ཆེད་ཁོ་ནར་དམིགས་ཏེ་མང་ཚོགས་ལ་ཁྲལ་དང་འུ་ལག་སོགས་ཚད་ལས་མི་བརྒལ་ཞིང༌། འདྲ་མཉམ་དྲང་བདེན་ཡོང་ཐབས་སུ་ྋགོང་ས་ལྔ་པ་ཆེན་པོའི་བཀས་བཀོད་སྒྲིག་བཅད་རྣམས་སྡེ་སྲིད་སངས་རྒྱས་རྒྱ་མཚོས་བླང་དོར་གསལ་བར་སྟོན་པའི་དྲང་ཐིག་དྭང་ཤེལ་གྱི་མེ་ལོང་ཉེར་གཅིག་པ་གཞི་རྩའི་ཁྲིམས་ཡིག་གི་ཚུལ་དུ་གཏན་ལ་ཕབ་པ་སོགས་དུས་རབས་དེའི་གནས་བབ་ལ་གཞིགས་པའི་ཡར་ཐོན་གྱི་ལམ་སྟོན་རྣམ་མང་མཛད་པ་ལ་བརྟེན། དགའ་ལྡན་ཕོ་བྲང་གི་ཆབ་སྲིད་བོད་ལྗོངས་ཆོས་ཀྱི་ཞིང་སར་རྒྱ་དམར་ཀླ་ཀློའི་དཔུང་གིས་འབུ་ཆེས་ཆུང་ཟོས་ཀྱི་དྲག་གནོན་མ་བྱུང་བར་ལོ་གྲངས་༣༥༠ སྐོར་བརྟན་གནས་ཐུབ་པ་དང༌། དེའི་རིང་ཕྱི་ནས་བཙན་འཛུལ་རེ་ཟུང་ལས་ནང་ཁུལ་གྱི་བདེ་གཟར་ཆེན་པོ་མ་བྱུང་བ་ནི་ཀུན་སྙོམས་ཉི་མ་ལྟ་བུའི་སྲིད་ལུགས་དང༌། རིས་མེད་ཆོལ་ཁ་ཆོས་ལུགས་ཆོས་བརྒྱུད་ཡོངས་ལ་ཞབས་འདེགས་གཅིག་གྱུར་མཛད་པ་ལས་བྱུང་ཞིང༌། དེའི་དབང་གིས་བོད་མིའི་ཆིག་བསྒྲིལ་གྱི་ནུས་པ་ཉམས་མེད་དུ་གནས་ཐུབ་པ་བཅས་ཕྱི་ལོ་བརྒྱ་ཕྲག་བཅུ་གསུམ་པའི་རྗེས་བོད་ཁམས་སྤྱི་ལ་དབང་བའི་སྲིད་སྐྱོང་རིམ་པའི་ནང་ཆབ་སྲིད་བརྟན་ཤོས་དང་དབུ་རྨོག་བཙན་ཤོས་བྱུང་བ་ནི་ྋགོང་ས་ལྔ་པ་ཆེན་པོའི་ཐུགས་བསྐྱེད་སྨོན་ལམ་དང་དྲང་བདེན་གྱི་སྲིད་བྱུས་ལས་བྱུང་བ་དངོས་གསལ་ལགས་ཤིང༌། ཁྱིམ་མཚེས་སྟོབས་ཆེན་རྒྱལ་ཁབ་ལའང་མཐུན་ལམ་མཉམ་གནས་ཡོང་ཐབས་སུ་སྐུའི་ངལ་བ་ཁྱད་དུ་བསད་དེ་པེ་ཅིང་དུ་ཞབས་ཀྱིས་བཅགས་ནས་འཇམ་དབྱངས་གོང་མ་ཆེན་པོ་དང་ཞལ་འཛོམས་གནང་ཞིང༌། སྐབས་དེར་རྒྱ་ནག་གི་གྲིབ་འོག་ཏུ་ཡོད་པའི་རྒྱལ་ཁབ་གཞན་དང་མི་འདྲ་བའི་བཀུར་བཟོས་ཚད་མེད་ཞུས་ཏེ་མཆོད་ཡོན་གྱི་འབྲེལ་བ་མིང་དོན་མཚུངས་པར་མཛད་པ་དེས་བོད་འབངས་སྤྱི་དང༌། ལྷག་པར་རྒྱ་ནག་དང་ས་ཁད་ཉེ་བའི་བོད་ཤར་ཕྱོགས་ཀྱི་ལྷ་སྡེ་མི་སྡེ་ཡོངས་ལ་ཕན་རླབས་ཚད་མེད་བྱུང༌། དེ་ནས་རྒྱལ་དབང་སྐུ་ཕྲེང་བདུན་པ་དང་བརྒྱད་པའི་སྐབས་སུའང་ཆབ་སྲིད་ཀྱི་སྐུ་དབང་བཞེས་ཏེ་བོད་ཀྱི་བསྟན་སྲིད་ལ་ཕན་གྲོགས་རླབས་ཆེན་མཛད་པ་མ་ཟད། ཕྱི་ལོ་བརྒྱ་ཕྲག་ཉི་ཤུ་པ་དང་ཉེ་བ་ན་འཇིག་རྟེན་སྤྱི་དང༌། ཁྱད་པར་ཁྱིམ་མཚེས་རྒྱ་དཀར་ནག་དང༌། སོག་པོ། ཨུ་རུ་སུ་སོགས་སུ་ཆབ་སྲིད་དང་སྤྱི་ཚོགས་ཀྱི་འགྱུར་འགྲོས་ཤུགས་ཆེ་བྱུང་བའི་སྐབས་བོད་ཀྱི་བསྟན་སྲིད་ལའང་བདེ་གཟར་གྱི་ཉེན་ཚབས་ཇེ་ཆེར་སོང་བ་ན། ལྷ་མིའི་རྣམ་འདྲེན་ྋགོང་ས་ྋསྐྱབས་མགོན་སྐུ་ཕྲེང་བཅུ་གསུམ་པ་ཆེན་པོས་ཆབ་སྲིད་ཀྱི་མངའ་དབང་བཞེས་ཏེ་དབྱིན་གཞུང་དང་རྒྱ་ནག་གི་བཙན་འཛུལ་སྐབས་སོག་ཡུལ་དང༌། རྒྱ་ནག རྒྱ་གར་བཅས་སུ་ྋཞབས་སོར་རིམ་འཁོད་ཀྱིས་རྒྱལ་སྤྱིའི་གནས་བབ་ལ་གཟིགས་ཞིབ་དང་འབྲེལ། སླར་ཕྱི་ལོ་༡༩༡༣ ལོར་བོད་ལྗོངས་སུ་ྋཞབས་སོར་འཁོད་བསྟུན་བོད་ཀྱི་མངའ་དབང་སྐོར་བསྐྱར་ནན་གསལ་བསྒྲགས་ཐོག སྤྱི་ཚོགས་དང་ཆབ་སྲིད་དེང་རབས་ཅན་དུ་བསྒྱུར་རྒྱུའི་སླད་ན་གཞོན་འགའ་ཤས་ལ་དེང་རབས་ཀྱི་སློབ་སྦྱོང་དང༌། ཁྱིམ་མཚེས་ཁག་དང་ཚོང་འབྲེལ། གཞུང་ལམ་རྒྱ་བསྐྱེད་དང་གློག་ཁང་གསར་འཛུགས། དངུལ་ལོར་པར་སྐྲུན་སོགས་ལས་དོན་མང་པོ་གསར་གཏོད་དང་ལེགས་བཅོས་རྒྱ་ཆེ་བསྐྱངས་ཀྱང༌། ཕྱི་ནང་འགལ་རྐྱེན་དུ་མས་ཐུགས་དགོངས་མཐའ་དག་ཇི་བཞིན་མ་འགྲུབ་རུང༌། ཕན་རླབས་རྒྱ་ཆེ་བྱུང་བ་བཅས་ཀྱི་བཀྲིན་བརྗོད་ལས་འདས་ཤིང༌། ལྷག་པར་བོད་འབངས་སྐྱེ་རྒུའི་བསོད་ནམས་མ་ཡིན་པའི་འབྲས་བུ་དུས་སུ་བདོ་བས་སྙིགས་མའི་རང་མདངས་སྒོ་ཀུན་ནས་དར་བའི་སྐབས་འདིར་སླར་ཡང་ཞུམ་པ་མེད་པའི་ཐུགས་བསྐྱེད་ཀྱིས་བདག་ཅག་མགོན་མེད་པ་རྣམས་ཀྱི་མགོན་དང༌། སྐྱབས་མེད་པ་རྣམས་ཀྱི་སྐྱབས་སུ་གཟིགས་པ་རྣམ་པ་ལྔ་ལ་གཟིགས་ཏེ་འཇམ་མགོན་བླ་མ་ཙོང་ཁ་པ་ཆེན་པོའི་སྐུའི་ལྟེ་ཁྲག་འཕོ་བའི་གནས་ཆེན་སྐུ་འབུམ་བྱམས་པ་གླིང་དང་འདབས་ཆགས་པར་ཡུལ་དུས་ཡབ་ཡུམ་རིགས་རུས་ཕུན་སུམ་ཚོགས་པའི་རྒྱུད་དུ་ྋགོང་ས་སྐུ་ཕྲེང་བཅུ་བཞི་པ་ཆེན་པོའི་མཐོང་གྲོལ་མཚན་དཔེའི་ལང་ཚོ་གསར་དུ་བཞད། འཕགས་མཆོག་ལོཀེཤྭརས་མུ་ལི་དིང་གི་བླ་མཚོར་བརྟག་དཔྱད་དགོས་པའི་ལུང་བསྟན་གསལ་ཕེབས་བཞིན། སྐུ་ཕྲེང་དུ་མར་གྲིབ་བཞིན་འགྲོགས་པའི་བཀའ་སྲུང་ཆེན་མོ་མ་གཅིག་འདོད་ཁམས་བདག་མོས་འཁྲུངས་ཡུལ་གྱི་བཀོད་པ་དང༌། ཡིག་འབྲུ། འཁྲུངས་ཁང་གི་དབྱིབས། ཡབ་ཡུམ་གྱི་མཚན་སྒྲ་བཅས་གསལ་བར་བསྟན་པ་སོགས་ལྷ་བླའི་ལུང་བསྟན་མཐའ་དག་རྩེ་མཐུན་ཁར། ཆུང་སྲིད་རིན་པོ་ཆེ་ཉིད་ནས་ཀྱང་ཡང་སྤྲུལ་བརྩད་གཅོད་ཞུ་མཁན་རྣམས་དང༌། སྐུ་གོང་མའི་སྐུ་ཡི་ཉེར་སྤྱད་སོགས་ངོས་འཛིན་འཕྱུག་མེད་དུ་མཛད་པ་བཅས་ལ་བརྟེན་གང་ཉིད་འཁྲུལ་བྲལ་རྒྱལ་བའི་ཡང་སྤྲུལ་དུ་ངེས་པ་རྙེད་ནས། དབུས་འགྱུར་ཆོས་ཀྱི་ཞིང་སར་གདན་དྲངས་པ་ལ་བར་དུ་གཅོད་པའི་རིགས་ཐབས་མཁས་ཀྱི་བྱུས་དང༌། དངོས་པོའི་འགྲོ་གྲོན་སོགས་ཀྱིས་བསལ་ཏེ་ྋཞབས་སོར་བཀྲིས་ཀྱི་རེ་ཁ་གྲུ་འཛིན་གཉིས་པའི་གཞལ་མེད་ཁང་གི་མི་འཇིགས་གདོང་ལྔས་བཏེགས་པའི་གསེར་གྱི་ཁྲི་འཕང་མཐོན་པོར་འཇིག་རྟེན་སྐྱེ་རྒུ་ཡོངས་ཀྱི་བསོད་ནམས་ཀྱི་བགོ་སྐལ་དམ་པར་ཉེ་བར་བཀོད། གཞོན་ནུ་ཉིད་ནས་ཕལ་པའི་སྤྱོད་པ་ལས་རིང་དུ་འདས་པའི་དམ་པའི་རང་རྟགས་མངོན་པར་གསལ་ཞིང༌། མཁས་ཤིང་གྲུབ་པའི་ཡོངས་འཛིན་དུ་མ་རིགས་ཀྱི་ཅོད་པཎ་དུ་བཞེས་ཏེ་ངེས་པར་འབྱུང་བའི་ཚུལ་ཁྲིམས་ཀྱི་སོ་སོར་ཐར་པའི་ཚིགས་སྔ་ཕྱིའི་སྡོམ་པ་རིམ་གྱིས་བཞེས་ཏེ་བཅས་མཚམས་ཕྲ་མོ་ལས་ཀྱང་མི་འདའ་བར་ཚུལ་ཁྲིམས་ཀྱི་ཕུང་པོ་ཡོངས་སུ་རྫོགས་ཤིང༌། བརྟན་མཁས་ཀྱི་ཡོན་ཏན་གཉིས་དང་ལྡན་པའི་འདུལ་བ་འཛིན་པ་ཆེན་པོར་གྱུར། དེ་བཞིན་སྙིང་རྗེའི་རྩ་བ་ཅན་གྱི་བྱང་ཆུབ་ཀྱི་སེམས་རིན་པོ་ཆེ་ལ་གོམས་པ་མི་ལྷོད་པའི་ངང་བྱང་ཆུབ་སེམས་དཔའི་བསླབ་སྡོམ་བཞེས་ཏེ་ས་དང་ཕ་རོལ་ཏུ་ཕྱིན་པའི་སྤྱོད་པ་རྒྱ་མཚོ་ལྟ་བུ་ལ་འགྲུས་པར་མཛད་ཅིང༌། དགེ་བའི་བཤེས་གཉེན་གྱི་ཡོན་ཏན་བཅུ་དང་ལྡན་པའི་སྟོན་པ་ཆེན་པོར་གྱུར། རྣམ་འདྲེན་བཞི་པའི་བསྟན་པའི་ཡང་སྙིང་ཟབ་གསང་རྡོ་རྗེ་ཐེག་པའི་དཀྱིལ་འཁོར་དུ་གསང་བ་སྔགས་ཀྱི་སྡོམ་པ་བཞེས་ཏེ་དེ་ཉིད་བཅུ་ཟུང་གི་དཔལ་གྱིས་ཕྱུག་པའི་རྡོ་རྗེ་སློབ་དཔོན་ཆེན་པོར་བཞེངས་པ་དང་ཆབས་ཅིག གཞུང་ཆེན་བཀའ་པོད་ལྔ་སོགས་ནང་དོན་དང༌། གཏན་ཚིགས་རིག་པ་གཙོ་བོར་གྱུར་པའི་བཅུ་ཕྲག་རིག་པའི་གནས་མཐའ་དག་ལ་ཕྱོགས་རེ་བ་དང༌། རགས་པ་རེ་ཙམ་གྱིས་ཚིམས་པར་མ་མཛད་པར་དཔྱད་གསུམ་རྣམ་པར་དག་པའི་རིགས་ལམ་ནས་དྲངས་པའི་གསན་བསམ་གྱི་ཕུ་ཐག་ཡོངས་སུ་གཅོད་པར་མཛད། དེ་བཞིན་སྨིན་བྱེད་ཀྱི་དབང་དང༌། གྲོལ་བྱེད་ཀྱི་ཁྲིད། རྒྱབ་རྟེན་གྱི་ལུང་ལ་སོགས་པ་ཟབ་རྒྱས་ཆོས་རྒྱུན་ཇི་སྙེད་ཅིག་བཞུགས་པ་རྣམས་རིམ་གྱིས་བུམ་པ་གང་བྱོའི་ཚུལ་དུ་གསན་བཞེས་མཛད་བཞིན་པའི་མུར། སྤྱི་མཐུན་དཀར་མིན་ལས་ཀྱི་འབྲས་བུས་བོད་ཤར་ཕྱོགས་ནས་རྒྱ་དམར་ཀླ་ཀློའི་དཔུང་གིས་བཙན་འཛུལ་གྱིས་གནས་ཚུལ་ཛ་དྲག་ཏུ་གྱུར་པ་ན་གངས་ལྗོངས་ཆོས་སྲིད་འཕྲིན་ལས་ཀྱི་ཁ་ལོ་སྒྱུར་བའི་ནུས་པ་མགོན་པོ་གང་ཉིད་ལས་གཞན་སུ་ལའང་མ་དམིགས་པ་མངོན་སུམ་དུ་གྱུར་སྟབས། གངས་ལྗོངས་ལྷ་མི་ཡོངས་ཀྱིས་ཇི་ལྟར་གསོལ་བ་ཕུར་ཚུགས་སུ་བཏབ་པ་བཞིན་སྐུ་ཡི་ན་ཚོད་དགུང་གྲངས་བཅུ་དྲུག་ལས་མ་སོན་ཡང་དུས་འགྱུར་སྲིན་མོའི་ཟློས་གར་ཡ་ང་བའི་ངང་ཚུལ་ལའང་ཇི་མི་དགོངས་པར་ཐུགས་རྗེ་དང་སྙིང་སྟོབས་ཀྱི་ཡ་ལད་བཙན་པོ་བཞེས་ཏེ་གངས་ལྗོངས་ཆབ་སྲིད་གསེར་གྱི་འཁོར་ལོ་ཕྱག་མཚན་དུ་བདག་གིར་མཛད་དེ། ཉེས་ཅན་བརྒྱ་ཕྲག་མང་པོ་བཙོན་བཀྲོལ་དང༌། ཆབ་འབངས་ཡོངས་ལའང་ཁྲལ་དང་ཁྲིམས་ཀྱི་གུ་ཡངས་རླབས་ཆེན་ཐོབ། མགོན་པོ་གང་ཉིད་འཕགས་པའི་ལྗོངས་ཀྱི་ས་མཚམས་དང་ཐག་ཉེར་ཆིབས་ཀྱི་ཁ་ལོ་བསྒྱུར་ཅིང༌། ཐབས་མཁས་འཕྲུལ་མཛངས་ཀྱི་མཛད་བྱུས་རླབས་པོ་ཆེས་དམག་འཁྲུག་ཁྲག་སྦྱོར་གྱི་འཇིགས་པ་ལས་རེ་ཞིག་བསྒྲལ་ཏེ། བདུན་ལྷག་བཅུ་ཕྲག་གཅིག་གི་ཆིངས་དོན་དུ་གྲགས་པའི་ལམ་ནས་གནས་སྐབས་མི་འཇིགས་པའི་སྦྱིན་པས་བོད་འབངས་རྣམས་དབུགས་དབྱུང༌། བསྒྱུར་བཅོས་ཚོགས་པ་གསར་འཛུགས་ཀྱིས་ཆབ་སྲིད་དང་འཛིན་སྐྱོང་ལ་དུས་བསྟུན་གྱི་ལེགས་བཅོས་གནང་ཐབས་དང༌། བཀའ་ཁྲིམས་ཞལ་ལྕེ་དྲང་བདེན་ཡོང་སླད་གྱོད་ཞིབ་ཁང་ཟུར་འཛུགས་བསྐྱངས་ཏེ་སྲོལ་རྙིང་རུལ་སུངས་དག་ལ་ལེགས་བཅོས་མཛད།
དེ་ནས་བགྲོད་དཀའ་ཤུལ་རིང་གི་ལམ་དུ་སྐུ་ངལ་ཁྱད་བསད་ཀྱིས་མ་ཧཱ་ཅི་ནའི་ཡུལ་དང་འཕགས་ཡུལ་ཆོས་ཀྱི་ཞིང་ས་བཅས་སུ་རིམ་བཞིན་ྋཞབས་ཟུང་མངོན་པར་བཀོད་དེ་སྐུའི་ན་ཚོད་ཀྱི་བགྲང་བྱ་མཆོག་ཏུ་ཕྲ་ཡང་རྣམ་དཔྱོད་ཚངས་པ་རྒན་པོ་སྟོང་གིས་ཀྱང་འགྲན་པར་མི་བཟོད་པའི་གཟི་བྱིན་ལྷག་པར་ངོམས་པས་ཕྱི་ལོ་བརྒྱ་ཕྲག་ཉི་ཤུ་པའི་དུས་རབས་སུ་ཆེས་ཆེ་བཙན་དུ་གྲགས་པའི་སྐྱེས་བུ་མིའི་ཁྱུ་མཆོག་ཏུ་རློམ་པ་དུ་མ་ཉི་མས་མེ་ཁྱེར་བཞིན་མོག་པོར་མཛད་དེ་ངོ་མཚར་དང་དད་པའི་གནས་ལ་བཀོད་ཅིང༌། སྐལ་བཟང་དད་ལྡན་གྱི་སྐྱེ་བོ་འབུམ་ཕྲག་མང་པོར་ཞལ་མཇལ་གསུང་ཐོས་ཙམ་གྱིས་མངོན་མཐོ་དང་ངེས་ལེགས་ཀྱི་ས་བོན་གྲུང་པོ་བསྐྲུན་ཏེ་སྐྱེ་བ་དོན་ལྡན་དུ་མཛད། དེ་ལྟར་ཐག་རིང་ཡུལ་གྲུ་ཁག་ཏུ་ཆིབས་སྒྱུར་གྱི་ཕེབས་བཞུད་དང༌། རྒྱུན་ལྡན་རྒྱལ་ཐབས་འཕྲིན་ལས་ཀྱི་མཛད་སྒོ་རྒྱ་ཆེ་རྒྱུན་མི་ཆད་པས་ཐུགས་ཤིན་ཏུ་བྲེལ་ནའང་གཞུང་ཆེན་ཐུགས་གཉེར་གྱི་རིམ་པ་བར་མ་ཆད་པར་རྒྱུན་ཆགས་སུ་མཛད་དེ་གསན་བསམ་རྒྱ་མཚོའི་ཕ་རོལ་ཏུ་གཤེགས་པའི་འབྲས་རྟགས་སུ་གདན་ས་ཆེན་པོ་གསུམ་དང་ཆོ་འཕྲུལ་སྨོན་ལམ་བཅས་སུ་གྲྭ་སྐོར་དམ་བཞེས་མཛད་དེ་མཁས་ཀུན་མགུ་བ་སྐྱེད་པའི་ལེགས་བཤད་ཀྱི་སྐྱེས་བཟང་བློ་གསལ་རྣ་བའི་དཔྱིད་དུ་སྤྲོ་ཞིང༌། ཕས་ཀྱི་རྒོལ་བ་མཐའ་དག་དྲི་མ་མེད་པའི་ལུང་རིགས་ཀྱིས་དཔའ་བསྐོངས་ཏེ་མི་སྨྲ་བའི་གནས་ལ་བཀོད་པར་མཛད་པས་མི་ཚེ་རྩོད་གྲྭར་ཁྱོལ་བའི་རྟོག་གེ་བ་རྒན་པོ་རྣམས་ཀྱང་ངོ་མཚར་དང་ཡ་མཚན་གྱིས་མྱོས་པར་གྱུར།
གཞན་ཡང་ལོ་དུས་དེ་དག་གི་རིང་སྐལ་ལྡན་གྱི་གདུལ་བྱ་མང་པོར་ཟབ་རྒྱས་དམ་ཆོས་སྤྱི་དང༌། ཁྱད་པར་གསང་བདེ་འཇིགས་གསུམ་དང༌། རྒྱུད་སྡེ་གཞན་དང་བཤད་ཚུལ་མི་མཐུན་པའི་དཔལ་དུས་ཀྱི་འཁོར་ལོ་བཅས་ཀྱི་དབང་སྐུར་རྒྱུད་བཤད་སོགས་མཁས་གྲུབ་གྲགས་ཅན་བགྲེས་སོང་དག་གིས་ཀྱང་རྔོ་ཐོགས་པར་དཀའ་བའི་འཆད་རྩོད་རྩོམ་གསུམ་གྱི་མཛད་བཟང་རླབས་པོ་ཆེའི་སྒོ་འཕར་དུས་གཅིག་ཏུ་ཕྱེ་བ་ན་སྐྱེ་རྒུ་མཐའ་དག་ངོ་མཚར་དང་ཡ་མཚན་གྱིས་ཡིད་འཕྲོག་སྟེ་བསྔགས་པའི་ཅ་ཅོ་ཚངས་པའི་འཇིག་རྟེན་ལས་ཀྱང་འགོངས་པར་གྱུར། གཞན་ཡང་སྐྱེ་རྒུའི་བདེ་རྩ་རྒྱལ་བའི་བསྟན་པ་བཤད་སྒྲུབ་ཀྱིས་འཛིན་པའི་བྱ་བ་ཉམས་གུད་མི་འབྱུང་སླད་གདན་ས་ཆེན་པོ་རྣམས་ཀྱིས་མཚོན་ཆོས་སྡེ་རྣམས་སུ་འདུལ་བའི་བཅས་ཁྲིམས་དང་སློབ་གཉེར་གོང་འཕེལ་ཡོང་ཐབས་ལ་སྐུལ་ལྕག་རྒྱུན་ལྡན་དུ་མཛད་དེ་ལྷ་རམས་གྲྭ་སྐོར་དང་གདན་ས་དང་རྒྱུད་གྲྭ་ཁག་གི་མཁན་བླའི་འོས་མི་སོགས་ལ་རིགས་ལམ་རྩོད་རྒྱུགས་ནན་བཞེས་དང༌། གདན་ས་ཁག་ཏུ་ཆིབས་ཞལ་ནམ་སྒྱུར་སྐབས་རྩོད་གྲྭར་གཟིགས་ཞིབ་སོགས་རྒྱུན་ལྡན་དུ་མཛད་ཅིང༌། གདན་སར་སློབ་གཉེར་གནང་བཞིན་པའི་བླ་སྤྲུལ་རྣམས་རང་རང་གི་ཡོངས་འཛིན་དང་བཅས་པ་འགག་ཏུ་བཀའ་འགུགས་ཀྱིས་སྒྲིག་ལམ་ཀུན་སྤྱོད་དང༌། ཐོས་བསམ་སློབ་གཉེར། བསྟན་འགྲོའི་ཞབས་འདེགས་སྒྲུབ་ཚུལ་བཅས་ཀྱི་ལམ་སྟོན་བཀའ་ཡི་ཕེབས་སྒོ་ཟབ་ནན་མགྲོན་ཆེའི་བརྒྱུད་བསྒྱུར་བར་མཛད་པ་སོགས་བསྟན་འགྲོར་སྨན་པའི་མཛད་བཟང་རྒྱ་ཆེ་རྒྱུན་མི་ཆད་དུ་སྐྱོང་བར་མཛད། དེ་ལྟ་ནའང་སྐྱེ་འགྲོའི་བསོད་ནམས་མ་ཡིན་པའི་འབྲས་བུ་དུས་སུ་བདོ་བའི་ངང་ཚུལ་ཟློག་ཏུ་མེད་པར་ཕྱི་ལོ་༡༩༥༩ ལོར་གངས་ལྗོངས་བསྟན་སྲིད་དང་སྐྱེ་རྒུའི་བདེ་སྐྱིད་ཀྱི་པད་ཚལ་ལོག་སྨོན་ཀླ་ཀློའི་དཔུང་གིས་ངན་སྤྱོད་གདུག་རྩུབ་ཀྱི་རྡོ་རྗེའི་མེ་ཆར་དྲག་པོས་རྨེག་མེད་དུ་བཅོམ་པའི་དུས་སུའང་མགོན་པོ་མཆོག་ནི་ཞུམ་མེད་ཐུགས་སྟོབས་ཀྱི་གོ་ཆ་ལྷག་པར་བཞེས་ཏེ་སྐུའི་ངལ་བ་མཐའ་དག་རིང་དུ་དོར་ནས་བོད་འབངས་སྐྱེ་རྒུའི་བདེ་དོན་ཉག་ཅིག་ཐུགས་དབུས་སུ་བཅངས་ཏེ་འཕགས་པའི་ཡུལ་དུ་ཆིབས་ཀྱི་ཁ་ལོ་བསྒྱུར། གང་ལ་རེ་བའི་དམིགས་འབུར་རྩེ་གཅིག་ཏུ་གཏད་དེ་ཕེབས་རྗེས་སུ་བསྙེགས་པའི་བོད་མི་སེར་སྐྱ་ཕོ་མོ་རྒན་བྱིས་ཁྲི་ཕྲག་མང་པོར་འཕགས་པའི་ཡུལ་འདིར་མི་འཇིགས་པའི་སྐྱབས་ཀྱི་སྦྱིན་པས་དབུགས་དབྱུང་ཞིང༌། ཟས་གོས་གནས་མལ་གྱིས་མི་ཕོངས་པར་མཛད། ལྷག་པར་སྐབས་དེར་བོད་མི་སེར་སྐྱ་རྒན་གཞོན་ཐམས་ཅད་དུས་འགྱུར་མི་བཟད་པས་དྲན་དབང་ཐོར་བ་ལྟ་བུས་ཉིན་རེའི་འཚོ་ཐབས་ཙམ་ལས་མི་རིགས་དང་བསྟན་སྲིད་ཀྱི་ཕུགས་རྒྱང་རིང་པོའི་འདུན་མ་ལྟ་ཞོག རང་ཉིད་ཀྱི་འཚོ་རྟེན་ཙམ་ལའང་བསམ་ཞིབ་དང་གོ་སྒྲིག་བྱ་ནུས་བྲལ་བར་གྱུར་པའི་སྐབས་དེར། མགོན་པོ་གང་གིས་གཟིགས་རྒྱང་རིང་པོས་བཙན་བྱོལ་བོད་མི་ཡོངས་ལ་ཇི་སྲིད་ཀྱི་བར་ཟས་གོས་གནས་མལ་གྱི་མི་ཕོངས་པའི་སླད་སོ་ནམ་གཙོ་བོར་གྱུར་པའི་ཕུགས་འཕེར་གཞིས་ཆགས་ཁག་མང་གསར་འཛུགས་དང༌། བོད་རིགས་ན་གཞོན་ཡོངས་ལ་གཏན་ཉིན་སློབ་གྲྭ་ཁག་ཏུ་སྲོལ་རྒྱུན་དང་དེང་རབས་གཉིས་འཛོམས་ཀྱི་སློབ་སྦྱོང༌། ལུས་རྒས་ནད་གཅོང་ཅན་རྣམས་ལ་རྒས་གསོ་དང་སྨན་ཁང༌། དར་མ་ལས་འཕེར་རྣམས་ལ་འདོད་བསྟུན་གྱི་ལས་དོན་སོགས་བསྐྲུན་པ་མ་ཟད། འབྱུང་འགྱུར་བསྟན་པའི་མེ་རོ་སླར་གསོའི་གཞི་རྟེན་ཆོས་བྱེད་དགེ་འདུན་པ་རྣམས་ཐོག་མ་སྦག་ས་དང༌། རིམ་པས་གཞིས་ཆགས་ཁག་ཏུ་གནས་སྤོས་ཀྱིས་ཆོས་སྤྱོད་བཤད་སྒྲུབ་ཀྱི་བྱ་བར་ཅི་གར་ལོངས་སུ་སྤྱོད་པའི་མཐུན་རྐྱེན་བསྐྲུན་པར་མཛད་དེ། ད་ཆ་ས་དགེ་བཀའ་རྙིང་བོན་དང་བཅས་པའི་བཤད་གྲྭ་དང་སྒྲུབ་གྲྭ་གྲངས་ལས་འདས་པ་ཞིག་རང་རང་གི་བསྟན་པ་འཛིན་སྐྱོང་སྤེལ་གསུམ་ཐོག གཞིས་བཞུགས་བོད་ཀྱི་དགོན་སྡེ་ཁག་ལའང་འཆད་ཉན་སྤེལ་ནུས་ཀྱི་མཁན་པོ་དང་སློབ་དཔོན་དུ་མ་བསྐྲུན་པ་དང༌། གནའ་དུས་ནས་བོད་ཀྱི་གདན་ས་ཁག་ཏུ་གྲྭ་རྒྱུན་འགྲོ་སྲོལ་ཡོད་པའི་རྒྱ་བལ་འབྲུག་གསུམ་སོགས་ཧི་མཱ་ལ་ཡའི་རི་རྒྱུད་དང་རུ་སོག་གི་ཡུལ་གྲུ་ཁག་ནས་ཀྱང་སློབ་ཕྲུག་དང་གྲྭ་རྒྱུན་མང་པོ་བཙན་བྱོལ་བོད་མིའི་སློབ་གྲྭ་དང་ཆོས་སྡེ་ཁག་ཏུ་སློབ་སྦྱོང་གི་གོ་སྐབས་ཐོབ་པ། ཆོས་སྡེ་དང༌། སློབ་གཉེར་ཁང་ཁག་ཏུ་ཐོས་བསམ་གོང་འཕེལ་ཡོང་ཐབས་དང༌། རྒྱལ་བའི་བསྟན་པ་རིན་པོ་ཆེར་བསྲེ་སླད་མི་འབྱུང་ཆེད་ལྟ་སྒོམ་སྤྱོད་གསུམ་གང་ལའང་དག་ཐེར་ནན་པོ་རྒྱུན་སྐྱོང་གནང་བ་སྤྱི་དང༌། ཁྱད་པར་དམ་སྲི་དོལ་རྒྱལ་བསྟེན་གསོལ་བཀག་འགོག་སླད་ལུང་རིགས་རྒྱུ་མཚན་དུ་མའི་སྒོ་ནས་ལམ་སྟོན་ཟོལ་མེད་ལྷུག་སྩོལ་གནང་སྟེ། བོད་བརྒྱུད་ནང་བསྟན་རྗེས་འཇུག་པ་རྣམས་མིག་ལྡན་གཡང་མཆོངས་ལས་འགོག་ཐབས་མཛད་ཅིང༌། བོད་ཀྱི་རིག་གནས་དང་ལེགས་བྱང་རྒྱུན་འཛིན་ཁྱབ་སྤེལ་སླད་ཝཱ་ཎ་དབུས་བོད་ཀྱི་གཙུག་ལག་སློབ་གཉེར་ཁང་དང༌། དིལླཱི་བོད་ཁང༌། སྨན་རྩིས་ཁང༌། ཟློས་གར་ཚོགས་པ། ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་ལ་སོགས་པའི་གལ་གནད་ཆེ་བའི་ཤེས་ཡོན་དང་ཉམས་ཞིབ་ཀྱི་སྡེ་ཚན་མང་པོ་གསར་འཛུགས་བསྐྱངས་པ། དེ་བཞིན་བཙན་བྱོལ་དུ་འབྱོར་ནས་རིང་པོར་མ་སོང་བར་རིས་མེད་བླ་སྤྲུལ་དགེ་བཤེས་ན་གཞོན་མི་ཉུང་བ་ཞིག་དྷ་སར་ཆེད་འགུགས་ཀྱིས་དམིགས་བསལ་སྦྱོང་བདར་དང་འབྲེལ་ཕྱི་ནང་ཡུལ་གྲུ་གང་སར་ཆོས་རིག་ཁྱབ་སྤེལ་ཆེད་གཏོང་གནང་མཛད་ཅིང༌། བླུན་རྨོངས་ཐ་ཤལ་བདག་ལྟ་བུར་ཡང་བོང་བ་གསེར་གཟིགས་ཀྱི་ཐུགས་རྗེས་བསྐྱངས་ཏེ་བོད་ཀྱི་བསྟན་སྲིད་ལ་སྲི་ཞུ་ཨེན་ཙམ་སྒྲུབ་པའི་ནུས་པ་དང་གོ་སྐབས་བསྩལ་བ་སོགས་ངོ་མཚར་དངོས་བྱུང་གི་མཛད་འཕྲིན་རྒྱ་ཆེ་བསྐྱངས་པ་དང༌། གཞན་ཡང་འདས་པའི་ལོ་ངོ་བཅུ་ཕྲག་ལྔ་བརྒལ་བའི་དུས་ཀྱི་ཆར། གོ་ལའི་ཤར་ནུབ་ཀྱི་ཡུལ་གྲུ་སྔོན་གྱི་དམ་པ་སུས་ཀྱང་ཞབས་ཀྱིས་མ་བཅག་པའི་ས་ཕྱོགས་དུ་མར་མགོན་པོ་གང་ཉིད་ནས་ཡང་ཡང་ྋཞབས་སོར་ཕན་བདེའི་འོད་རླབས་འབར་བས་དགེ་ལེགས་སུ་མཛད་ཅིང༌། ལུགས་ཟུང་གི་འཕྲིན་ལས་སྤྱི་དང༌། ཁྱད་པར་གང་འཚམས་ཆོས་ཀྱི་དགའ་སྟོན་ཟད་མི་ཤེས་པས་སྐྱེ་རྒུའི་མངོན་འདོད་ཀྱི་རེ་བ་བསྐངས་ཏེ། དེ་སྔོན་བོད་དང༌། ནང་ཆོས་ཀྱི་མིང་ཙམ་རྣ་བར་མ་སོན་པའི་སྐྱེ་འགྲོ་གྲངས་ལས་འདས་པ་ཞིག་མི་ལྡོག་པའི་དད་པའི་ས་ལ་བཀོད་ཅིང༌། བོད་ཀྱི་བརྩེ་བའི་མཛའ་གྲོགས་སུ་བསྒྱུར། ཁྱད་པར་དེང་རབས་ཀྱི་གདུལ་བྱ་ཨ་འཐས་ཅན་རྣམས་འདུལ་བའི་སླད་དུ་དུས་བསྟུན་བསྟན་པ་ལ་དཀྲི་བའི་ཐབས་དང་རིམ་པ་གསར་པའི་ལམ་ནས་སྐྱེ་འགྲོ་སྤྱི་དང༌། ལྷག་པར་ན་གཞོན་ས་ཡ་མང་པོའི་གནས་སྐབས་ཀྱི་སྡུག་བསྔལ་སེལ་ཞིང༌། ཡ་རབས་བཟང་སྤྱོད་ལ་ཞུགས་ཏེ་འཇིག་རྟེན་ཡོངས་ལ་འཁྲི་བའི་ལས་འགན་སྒྲུབ་ཤེས་པ་དང༌། མཐར་ཐུག་གཏན་གྱི་འདུན་མ་ལ་བློ་ཁ་ཕྱོགས་པར་མཛད་དེ་འཇིག་རྟེན་ཡོངས་སུ་མགོན་པོ་གང་ལ་དད་གུས་ཡིད་སྨོན་ཀྱིས་རྗེས་སུ་ཞུགས་པའི་སྐྱེ་བོས་ཁྱབ་པར་མཛད།
ལྷག་པར་ནང་པའི་གཞུང་ལུགས་ཀྱི་བརྗོད་བྱ་རྣམས་གཞི་དངོས་པོའི་གནས་ལུགས་དང་འབྲེལ་བའི་ཚན་རིག་དང༌། ལྟ་གྲུབ། ལམ་དང་འབྲས་བུ་སྟོན་པའི་ཆོས་ལུགས་བཅས་སྡེ་ཚན་གསུམ་དུ་ཕྱེ་སྟེ། ཆོས་ལུགས་འདྲ་མིན་དང༌། ཆོས་དད་ཡོད་མིན་ཡོངས་ལ་ཕན་ཐོགས་མཛད་པ་དང༌། ལྷག་པར་དེང་རབས་ཚན་རིག་དང་ནང་པའི་ཚན་རིག་དང་ལྟ་གྲུབ་དབར་བགྲོ་གླེང་གི་ལམ་ནས་རྣམ་དཔྱོད་དང་བློ་བསྐྱེད་སྤེལ་རེས་ཀྱི་ལས་གཞི་རླབས་ཆེན་ཞིག་འདས་པའི་ལོ་ངོ་བཞི་བཅུ་ཙམ་རིང་རྒྱུན་སྐྱོང་མཛད་པ་འདིས་སྲོལ་རྒྱུན་དང་དེང་རབས། ནང་ཆོས་དང་ཚན་རིག་བཅས་ཀྱི་དབར་སྔར་མ་གྲགས་པའི་འབྲེལ་ལམ་གསར་པ་ཞིག་ཚུགས་ཏེ། བློ་རིག་གསལ་ཞིང་དཔྱད་འདོད་ཡོད་པའི་དེང་རབས་ཀྱི་ཚན་རིག་པ་ཐ་མལ་དབང་པོའི་ཡུལ་གྱི་མངོན་གྱུར་རགས་པ་ཙམ་ལ་སྐྱབས་སུ་བཟུང་སྟེ་མ་རྟོགས་ལོག་རྟོག་ཐེ་ཚོམ་གྱི་དྲྭ་བར་ཚུད་དེ་ཕྱོགས་བསླད་པའི་མགྲོན་པོ་ལྟ་བུར་གྱུར་པ་རྣམས་ལ་དངོས་སྟོབས་རིགས་པའི་ལམ་ནས་མངོན་ལྐོག་གི་ཡུལ་ལ་འཇུག་པའི་བློ་མིག་གསར་པ་སྦྱིན་ཏེ་ཕྱོགས་སྟོན་མཛད་པ་ལ་བརྟེན་ནས་འཇིག་རྟེན་འདིར་ཤེས་ཡོན་སློབ་སྦྱོང་དང་ཉམས་ཞིབ་ཀྱི་ལམ་སྲོལ་ལ་གསར་བརྗེ་རླབས་ཆེན་ཞིག་བྱུང་བ་འདི་ནི་ཆོས་དང་ཚན་རིག་གཉིས་ཀའི་བྱུང་རབས་ནང་ངོ་མཚར་ཅན་གྱི་ལེའུ་གསར་པ་རེ་གཏོད་པར་མཛད། གཞན་ཡང་མགོན་པོ་གང་ཉིད་ཀྱི་འབུར་དུ་ཐོན་པའི་རླབས་ཆེན་གྱི་མཛད་འཕྲིན་གཞན་ཞིག་ནི་གཉིས་སྨན་དབུ་མའི་ལམ་གྱི་སྲིད་བྱུས་ཀྱི་དགོངས་འཆར་བོད་མི་མང་ཚོགས་ལ་བསྩལ་གནང་མཛད་པ་འདི་སྟེ། འདི་ལ་བརྟེན་ནས་གཞིས་བྱེས་བོད་རིགས་རྣམས་ཀྱི་བློ་མིག་སད་དེ་ཚད་མཐོའི་མང་མོས་ཀྱི་ལམ་ནས་སྲིད་བྱུས་འདི་ལ་ཡང་ཡང་རྒྱབ་སྐྱོར་གྱིས་གཏན་འབེབས་ཞུས་པའི་སྐལ་བཟང་ཐོབ་ཅིང༌། དེའི་དབང་གིས་རྒྱལ་སྤྱི་དང་རྒྱལ་ནང་གཉིས་ཀར་བསམ་བརྗོད་ལས་འདས་པའི་གྲུབ་འབྲས་རླབས་ཆེན་བྱུང་བ་དཔེར་ན། བོད་རྒྱའི་ཐད་ཀར་འབྲེལ་ལམ་ཚུགས་ཏེ་འབྲེལ་མོལ་སྔ་རྗེས་ཐེངས་མང་དང༌། གཞིས་བྱེས་གཉིས་དབར་འགྲོ་འོང་གི་གོ་སྐབས། སློབ་ཕྲུག་དང་གྲྭ་བཙུན་ཁྲི་ཚོ་མང་པོར་བཙན་བྱོལ་དུ་སློབ་སྦྱོང་གི་གོ་སྐབས་ཐོབ་པ།
བཙན་བྱོལ་དུ་ཡོད་པའི་མཁས་དབང་རྣམས་བོད་དུ་ཕེབས་ཏེ་ཆོས་རིག་གི་མཛད་འཕྲིན་བསྐྱངས་ཐུབ་པ། གཞིས་བཞུགས་བོད་མི་ཤེས་ཡོན་ཅན་ཚོས་བཙན་བྱོལ་སྒྲིག་འཛུགས་ཀྱི་ལངས་ཕྱོགས་ལ་རྒྱབ་སྐྱོར་བྱེད་ཐུབ་པ། རྒྱ་རིགས་ཤེས་ཡོན་ཅན་ཁྲི་ཚོ་མང་པོས་བོད་ཀྱི་བདེན་དོན་ལ་དགའ་མོས་རྒྱབ་སྐྱོར་ཐོབ་པ། འཇིག་རྟེན་ཁྱོན་ཡོངས་སུ་ྋགོང་ས་མཆོག་གི་ལུགས་གཉིས་ཀྱི་མཛད་འཕྲིན་ལ་འགལ་རྐྱེན་སེལ་ཞིང༌། རྒྱལ་སྤྱིའི་ནང་བཙན་བྱོལ་བོད་མིའི་སྒྲིག་འཛུགས་དང་བོད་དོན་བདེན་མཐའ་གསལ་ཐབས་ཀྱི་ལས་འགུལ་ཁག་ལ་ཡུལ་ཁྲིམས་དང་ཆབ་སྲིད་ཀྱི་འགོག་རྐྱེན་མེད་པར་གྱུར་པ། རྒྱལ་སྤྱིའི་ནང་གཞུང་དང་གཞུང་འབྲེལ་མིན་པའི་ཚོགས་སྡེ་མང་པོས་རྒྱ་ནག་མི་དམངས་སྤྱི་མཐུན་རྒྱལ་ཁབ་དང་མཉམ་དུ་བོད་དོན་སྐོར་གླེང་སློང་དང་རྒྱབ་སྐྱོར་མངོན་གསལ་དོད་པོས་བྱེད་ཐུབ་པ་སོགས་གྲངས་ལས་འདས་པ་ཞིག་བྱུང་ཡོད་ཅིང༌། ྋགོང་ས་མཆོག་གི་ལུགས་གཉིས་ཀྱི་མཛད་འཕྲིན་སྤྱི་དང༌། ཁྱད་པར་དབུ་མའི་ལམ་གྱི་སྲིད་བྱུས་གསལ་སྟོན་མཛད་པ་བཅས་ལ་བརྟེན་ནས་ནོ་སྦེལ་ཞི་བདེའི་གཟེངས་རྟགས་དང༌། ཨ་རིའི་གྲོས་ཚོགས་ཀྱི་གསེར་གྱི་རྟགས་མ་སོགས་ཀྱིས་མཚོན་གཞུང་དང་གཞུང་འབྲེལ་མིན་པའི་ཚོགས་སྡེ་ཁག་ནས་ཆེ་བསྟོད་དང་གཟེངས་རྟགས། ཕྱག་འཁྱེར་དང་མཚན་གནས་ཇི་ཙམ་ཕུལ་བའི་གྲངས་ཙམ་ཡང་བགྲང་དཀའ་བར་གྱུར་པ་ཀུན་གྱི་མཐོང་ཆོས་སུ་གྲུབ་པ་དེ་ལགས་ཤིང༌། ལྷག་པར་ྋགོང་ས་མཆོག་གིས་སྐུ་གཞོན་ནུའི་དུས་ནས་ཐུགས་ལ་བརྣགས་པའི་བཞེད་དགོངས་བོད་མིའི་ཆབ་སྲིད་ཀྱི་རང་བཞིན་མང་གཙོའི་ལམ་དུ་བསྒྱུར་གནང་མཛད་རྒྱུའི་ཐད། བོད་དུ་རྒྱ་དམར་དབང་སྒྱུར་གྱིས་རྐྱེན་པས་ཐུགས་བཞེད་མ་འགྲུབ་པ་རྣམས་བཙན་བྱོལ་དུ་ྋཞབས་སོར་འཁོད་འཕྲལ་ཕྱག་བཞེས་སུ་བསྟར་ཏེ་གཞུང་གི་བཀའ་བློན་ལས་ཁུངས་ཁག་ལྔ་ཆ་བགོས་དང༌། ཕྱི་ལོ་༡༩༦༠ ལོར་མང་ཚོགས་ཀྱིས་འོས་འདེམས་བྱས་པའི་བོད་མི་མང་སྤྱི་འཐུས་ལྷན་ཚོགས་གསར་འཛུགས། ༡༩༦༡ ལོར་མ་འོངས་བོད་ཀྱི་རྩ་ཁྲིམས་སྙིང་དོན། ༡༩༦༣ ལོར་མ་འོངས་བོད་ཀྱི་རྩ་ཁྲིམས་ཟིན་བྲིས་གསལ་བསྒྲགས་བསྐྱངས།
སྔོན་སྲོལ་ལས་ཚན་གོ་གནས་ཁག་ཕྱིར་བསྡུས་ཀྱིས་གཞུང་གི་སྲི་ཞུ་བར་རིགས་རུས་སྐྱ་སེར་ཕོ་མོ་ཁྱད་མེད་སོ་སོའི་ཤེས་འཇོན་ལ་གཞིགས་པའི་འཛུལ་ཞུགས་ཀྱི་གོ་སྐབས་བསྩལ།
རྒྱུན་དུ་མང་ཚོགས་ལ་མང་གཙོའི་ལམ་ལུགས་ཀྱི་ལམ་སྟོན་རྒྱུན་ཆད་མེད་པར་སྩལ་བཞིན་པའི་མུར་ཕྱི་ལོ་༡༩༩༠ ལོར་སྐབས་དེའི་བཀའ་ཤག་དང་སྐབས་བཅུ་པའི་སྤྱི་འཐུས་བཅས་ཕྱིར་བསྡུ་མཛད་དེ་བར་བརྒལ་བཀའ་ཤག་གི་བཀའ་བློན་རྣམས་དམིགས་བསལ་ཚོགས་ཆེན་ནས་འོས་བསྡུ་དང༌། བཅའ་ཁྲིམས་ཟིན་བྲིས་ཚོགས་ཆུང་བསྐོ་འཛུགས་དང་འབྲེལ་བཙན་བྱོལ་དུ་གནས་རིང་ཆ་ཚང་ལག་བསྟར་ཐུབ་པའི་བཙན་བྱོལ་བོད་མིའི་བཅའ་ཁྲིམས་ཟིན་བྲིས་དང༌། སྤྱི་འཐུས་གྲངས་སྤར་གྱིས་སྐབས་བཅུ་གཅིག་པའི་སྤྱི་འཐུས་ལ་བཅའ་ཁྲིམས་ཁྲིམས་བཟོ་ལྷན་ཚོགས་ཀྱི་ངོ་བོར་བཅའ་ཁྲིམས་གཏན་འབེབས་ཞུ་རྒྱུར་བསྩལ་ཏེ། བཙན་བྱོལ་སྒྲིག་འཛུགས་ཁྲིམས་བཟོ་དང༌། འཛིན་སྐྱོང༌། ཁྲིམས་ལུགས་དབང་འཛིན་བཅས་ཟུར་དབྱེ་དང༌། ཕན་ཚུན་ལྗིད་མཉམ་བཏང་འཛིན་སོགས་དེང་རབས་མང་གཙོའི་མཚན་ཉིད་ཚང་བའི་ཁྲིམས་ཀྱི་དབང་སྒྱུར་ལྡན་པའི་ལམ་དུ་འཁྲིད་གནང་མཛད་པ་དང༌། བཀའ་ཤག་ཏུ་བཀའ་བློན་རྣམ་པ་ཡང་སྔར་སྲོལ་བསྐོ་གཞག་མ་གནང་བར་གྲོས་ཚོགས་ནས་འོས་བསྡུ་བྱ་དགོས་སོགས་ཚོད་བལྟ་ལན་འགའི་རྗེས་ཕྱི་ལོ་༢༠༠༡ ནས་བཟུང་བཀའ་བློན་ཁྲི་པ་མང་ཚོགས་ཀྱིས་ཐད་ཀར་འོས་འདེམས་བྱེད་སྲོལ་གཏོད་པ་བཅས་མང་གཙོའི་འཕེལ་རིམ་རབ་ཀྱི་མཐར་ཐུག་པའི་བར་མང་ཚོགས་ཀྱི་བསམ་སྤྱོད་སྨིན་མིན་དང༌། མངོན་འདོད་ཡོད་མིན་ལ་མ་ལྟོས་པར་བཙན་ཐབས་སུ་འཁྲིད་པར་མཛད།
ལྷག་པར་ཉེ་བའི་ཆར་སྐབས་བཅུ་བཞི་པའི་སྤྱི་འཐུས་ཚོགས་དུས་བཅུ་གཅིག་པའི་ཐོག་གསུང་འཕྲིན་ཆེད་བསྩལ་ཀྱིས་མང་གཙོའི་འཕེལ་རིམ་ཡོངས་སུ་རྫོགས་པ་དང༌། བོད་མི་རྣམས་མཚན་གནས་རྗེས་འབྲེལ་གྱི་གང་ཟག་གཅིག་གི་འགོ་ཁྲིད་ལ་ལྟོས་མ་དགོས་པར་དུས་ནས་དུས་སུ་མང་ཚོགས་ཀྱིས་འོས་འདེམས་བྱས་པའི་འགོ་ཁྲིད་སོ་སོས་ཆབ་སྲིད་དང་འཛིན་སྐྱོང་གཉིས་ཀའི་འགན་དབང་ཡོངས་རྫོགས་ཁྱེར་ཐུབ་པ། དེ་བཞིན་ྋགོང་ས་མཆོག་གི་དབུ་ཁྲིད་མེད་པའི་དུས་ཤིག་ཤར་ཚེ་བོད་མི་རྣམས་རང་མགོ་ཐོན་པ་ཡོང་ཐབས་བཅས་ཀྱི་ཆེད་བཙན་བྱོལ་བོད་མིའི་བཅའ་ཁྲིམས་རིན་པོ་ཆེའི་ནང་ྋགོང་ས་མཆོག་མི་རིགས་དང་འཛིན་སྐྱོང་གི་དབུ་ཁྲིད་ཀྱི་ངོ་བོར་ཐུགས་འགན་དང་སྐུ་དབང་གང་ཡོད་མི་མང་གིས་འོས་འདེམས་བྱས་པའི་འགོ་ཁྲིད་ཚོར་རྩིས་སྤྲོད་གནང་རྒྱུའི་བཀའ་ལྕི་ཟློག་མེད་ཕེབས་པ་ལག་བསྟར་ཉམས་ལེན་ཞུ་ཆེད་དེང་སྐབས་བཅའ་ཁྲིམས་བསྐྱར་བཅོས་ཀྱི་ལས་རིམ་འགྲོ་བཞིན་པ་བཅས་མདོ་དོན་ྋགོང་ས་ལྔ་པ་ཆེན་པོས་དབུ་བཙུགས་ཏེ་ལོ་གྲངས་༣༦༩ སོང་བའི་བོད་མིའི་ཁྲིམས་མཐུན་གྱི་གཞུང་དགའ་ལྡན་ཕོ་བྲང་ད་ཆ་ྋགོང་ས་ྋསྐྱབས་མགོན་སྐུ་ཕྲེང་བཅུ་བཞི་པ་ཆེན་པོས་མཇུག་བསྡོམས་གནང་ཐོག དེའི་ཁྲིམས་མཐུན་གྱི་རིགས་རྒྱུན་བཙན་བྱོལ་བོད་མིའི་མང་གཙོའི་གཞུང་གི་སྒྲིག་འཛུགས་ལ་འཕོ་བར་མཛད་དེ། གཞིས་བྱེས་བོད་མིའི་བློ་ཡུལ་དུ་ཤོང་མིན་ལ་མ་ལྟོས་པར་མགོན་པོ་གང་གི་བཞེད་དགོངས་ཆ་ཚང་ཕྱག་བཞེས་སུ་བསྟར་བ་བཅས། མདོ་དོན་གཉིས་སྨན་དབུ་མའི་ལམ་གྱི་སྲིད་བྱུས་དང༌། བོད་ཀྱི་བདེན་པའི་འཐབ་རྩོད་འཚེ་མེད་ཞི་བ་འབའ་ཞིག་གི་ངོ་བོར་བསྒྱུར་བ། དགའ་ལྡན་ཕོ་བྲང་པའི་ཁྲིམས་མཐུན་གྱི་གཞུང་བོད་མང་གཙོའི་གཞུང་གི་ངོ་བོར་བསྒྱུར་བ་བཅས་ཀྱི་མཛད་རྗེས་ནི་བོད་ཀྱི་ཆབ་སྲིད་དབུ་བརྙེས་པ་ནས་བཟུང་ད་བར་སྔོན་གྱི་ཆོས་རྒྱལ་རིམ་བྱོན་དང༌། བར་གྱི་ས་ཕག་གཙང་གསུམ། ཕྱིས་ཀྱི་རྒྱལ་དབང་སྐུ་ཕྲེང་ན་རིམ་སུས་ཀྱང་ཕྱག་བཞེས་སུ་མ་ཐེབས་པའི་རླབས་ཆེན་གྱི་མཛད་འཕྲིན་ཞིག་ཡིན་པ་དང༌། ལྷག་པར་དེང་རབས་གོང་མའི་གནས་བབ་ཀྱི་འོག་ཤིན་ཏུ་ཉམ་ཐག་པའི་སྐྱེ་འགྲོ་ལ་ཐུགས་ལྷག་པར་བརྩེ་བས་ཉེ་བར་དྲངས་ཏེ་འཇིག་རྟེན་ཡོངས་ལ་འཁྲི་བའི་ལས་འགན་ངོས་ཟིན་པའི་ཐོག་ནས་མིའི་བཟང་སྤྱོད་སྤྱི་དང༌། ཁྱད་པར་ཆོས་ལུགས་ལ་ལྟོས་མེད་ཀྱི་བཟང་སྤྱོད་འཚེ་བ་མེད་པའི་ལག་ལེན་གོང་མཐོར་སྤེལ་ཏེ་མི་མཐུན་པའི་རྩོད་རྙོག་རྣམས་བགྲོ་གླེང་གི་ལམ་ནས་སེལ་ཐབས། སྐྱེ་འགྲོའི་བདེ་སྐྱིད་ཀྱི་ཆེད་དུ་བྱུང་བའི་ཆོས་ལུགས་དང་ཆོས་བརྒྱུད་འདྲ་མིན་གྱི་རྗེས་འཇུག་རྣམས་ཕན་ཚུན་མཛའ་མཐུན་མཉམ་གནས་ཀྱིས་སྐྱེ་རྒུའི་ཕན་བདེ་སྒྲུབ་ཐབས་ལ་མཉམ་རུབ་དགོས་པ། བོད་ཀྱི་དཀའ་རྙོག་རང་རྒྱལ་གཞན་ཕམ་མ་ཡིན་པར་གཉིས་ཕན་དབུ་མའི་ལམ་དང་འཚེ་མེད་ཞི་བའི་ཐབས་བྱུས་ཉག་གཅིག་གི་ལམ་ནས་སེལ་ཐབས་དགོས་པ་བཅས་ཀྱི་བླ་ན་མེད་པའི་མཛད་འཕྲིན་གྱི་འདི་གསུམ་གཙོ་བོར་གྱུར་པའི་མུ་མཐའ་མེད་པའི་མཛད་བཟང་དེ་དག་གིས་མཆོག་དམན་སྐྱེ་འགྲོ་ཡོངས་ལ་སྨན་པའི་སླད་དུ་ཉིན་མཚན་ཁོར་མོ་ཡུག་ཏུ་སྐུ་ངལ་གསོ་བའི་དུས་ཡུན་ཅུང་ཟད་ཀྱང་མེད་པར། མདོ་ལས། བརྩོན་འགྲུས་བརྩམ་པའི་བརྩོན་འགྲུས་ཀྱིས།། བརྟན་སྤྲོ་ལེ་ལོ་མ་མཆིས་ཤིང༌།། སྟོབས་དང་ལྡན་པའི་ལུས་སེམས་ཀྱིས།། བརྩོན་འགྲུས་ཕ་རོལ་ཕྱིན་རྫོགས་ཤོག། ཅེས་གསུངས་པ་ལྟར། དུས་དང་རྣམ་པ་ཀུན་ཏུ་ནམ་ཡང་གཡེལ་བ་མེད་པར་ཇི་སྐད་དུ། རྒྱལ་སྲས་ཆེན་པོ་ཞི་བ་ལྷས། ས་སོགས་འབྱུང་བ་ཆེན་པོ་དང༌།། ནམ་མཁའ་བཞིན་དུ་རྟག་པར་ཡང༌།། སེམས་ཅན་དཔག་ཏུ་མེད་པ་ཡི།། རྣམ་མང་ཉེར་འཚོའི་གཞིར་ཡང་ཤོག། ཅེས་སྨོན་པ་ཉིད་ཐུགས་ཉམས་སུ་བསྟར་བར་མཛད་པ་འདི་དག་ལ་གཞིགས་སྐབས། ངན་བུ་རང་ལོ་བཅུ་བཞི་ལ་སོན་པའི་སྐབས་ཡབ་རྗེ་ཁྱབ་བདག་པདྨ་གར་གྱི་དབང་པོས།༼གལ་ཏེ་བོད་མིའི་སྤྱི་མཐུན་བསོད་ནམས་ཀྱིས་ལྕོགས་ན། ྋགོང་ས་སྐུ་ཕྲེང་བཅུ་བཞི་པ་ཆེན་པོ་འདི་ནི་རྒྱལ་དབང་སྐུ་ཕྲེང་དང་པོ་དང༌། ལྔ་པ། བདུན་པ་གསུམ་གྱི་སྐུ་ཡོན་དང་མཛད་འཕྲིན་གཅིག་ཏུ་བསྡོམས་པ་ལས་ཀྱང་ལྷག་པ་ཞིག་འབྱོན་པར་ངེས་པ་ཡིན།༽ཞེས་འཇིགས་མེད་ཚངས་པའི་དབྱངས་ཀྱིས་འཁོར་ཚོགས་རྒྱ་མཚོའི་དབུས་སུ་སྒྲོགས་པར་མཛད་པའི་སྐབས། དེ་ནི་ཇི་ལྟར་སྲིད་དམ་སྙམ་དུ་བློ་ཡི་ཡོལ་གོར་ཆུད་དཀའ་བ་ལྟ་བུ་བྱུང་ཡང༌། ད་ཆ་རྡོ་རྗེའི་གསུང་དེའི་ཚིག་འབྲུ་རེ་རེ་བཞིན་སྒྲ་ཇི་བཞིན་པ་ཉིད་དུ་ངེས་རྙེད་ཚད་གྲུབ་ཏུ་བྱུང་བ་སོགས་མདོར་ན་མགོན་པོ་གང་གི་གསང་བ་བསམ་གྱིས་མི་ཁྱབ་པའི་རྣམ་པར་ཐར་པ་ལྟ་ཅི་ཐུན་མོང་བའི་མཛད་འཕྲིན་ཙམ་ཡང་བདག་ཅག་གི་བསམ་བརྗོད་ཀྱི་ཡུལ་ལས་འདས་པ་ནི་ཇི་སྐད་དུ་དཔལ་ལྡན་ཟླ་བས། ནམ་མཁའ་མེད་པས་འདབ་ཆགས་ལྡོག་པར་མི་འགྱུར་གྱི།། འདིར་ནི་རང་མཐུ་ཟད་པས་ལྡོག་པར་འགྱུར་དེ་བཞིན།། སློབ་མ་དང་བཅས་སངས་རྒྱས་སྲས་རྣམས་སངས་རྒྱས་ཀྱི།། ཡོན་ཏན་མཁའ་ལྟར་མཐའ་ཡས་མ་བརྗོད་ལྡོག་པར་འགྱུར།། ཞེས་གསུངས་པ་ལྟར་ལགས་ཤིང༌། ལྷག་པར་མགོན་པོ་གང་གི་ཐུགས་རྗེ་གྲིབ་བསིལ་ཉག་གཅིག་གིས་འཚོ་བའི་བདག་ཅག་སྲི་ཞུ་བ་ལས་ཟུར་འདས་གསོན་ཡོངས་ལ་ལྟོ་གོས་ཆོས་གསུམ་གྱི་བཀྲིན་ཟབ་མོས་རྒྱུན་དུ་བསྐྱངས་ཏེ། མ་ཡིས་བུ་ལ་ཇི་ལྟར་འདོམས་པ་བཞིན་བླང་དོར་ལམ་སྟོན་གྱིས་འདི་ཕྱི་གཉིས་ཀའི་འདུན་མ་ལེགས་གྲུབ་མཛད་པ་བཅས་ཀྱི་བཀྲིན་གྱི་ཕུང་པོ་ནི་སྟོང་གསུམ་རིན་ཆེན་བདུན་གྱིས་ཕྱུར་བུར་བཀང་སྟེ་བསྐལ་པའི་བར་ཉིན་བཞིན་ལན་སྟོང་དུ་ཕུལ་ཡང་ཆ་ཙམ་གཞལ་བའི་གོ་སྐབས་ག་ལ་མཆིས། འོན་ཀྱང་ཡ་རབས་དམ་པའི་ལུགས་ཀྱི་རྗེས་སུ་འབྲངས་ཏེ་བྱས་པ་ཤེས་པ་དང་དྲིན་གཟོ་བའི་དངོས་པོ་མཚོན་པ་ཙམ་གྱི་སླད་རང་གཞན་སྐྱེ་འཕགས་ཡོངས་ཀྱི་དུས་གསུམ་གྱི་རྣམ་དཀར་དགེ་བའི་ཕུང་པོ་མཆིས་སོ་ཅོག་རིན་ཆེན་མཎྜལ་བཟང་པོའི་བཀོད་པར་ཤར་བ་འདིས་ཐོག་དྲངས། གུས་འབངས་སྲི་ཞུ་བ་རྣམས་ཀྱིས་ཚེ་དཔག་མེད་ཀྱི་གཟུངས་འབྲིང་ས་ཡ་གཉིས་དང་སུམ་འབུམ་དྲུག་ཁྲི། གཟུངས་ཐུང་བྱེ་བ་གཅིག་དང་ས་ཡ་གཉིས་འབུམ་ལྔ༌། གསོལ་འདེབས་བདེན་པའི་རྔ་སྒྲ་ལྔ་སྟོང་བཅས་གྲངས་གསོག་དང༌། སྐུ་ཚེ་ཚེ་ཐར་ཉ་གྲངས་༥༥༥༥བྱ་བྱེའུ་གྲངས་༡༢༥ ར་ལུག་གྲངས་༧༦ བཅས་ཀྱི་ཐོག བཀའ་དྲིན་རྗེས་དྲན་དང༌། ནོངས་པ་འགྱོད་བཤགས། བླང་དོར་དམ་བཅའི་ཡིག་རིས་ཟུར་འབུལ་བཅས་སྒྲུབ་པའི་མཆོད་པ་མཚོན་པ་ཙམ་དང༌། དངོས་འབྱོར་གྱི་འབུལ་བ་ཕྲན་ཚེགས་དང་ཆབས་ཅིག་དངོས་བཤམས་ཡིད་སྤྲུལ་གྱི་ཀུན་བཟང་མཆོད་པའི་སྤྲིན་ཕུང་འདི་དག་ལ་བདག་ཅག་བསོད་ནམས་ཀྱི་སྐལ་བར་དགྱེས་པའི་སྤྱན་རས་ཡུད་ཙམ་གཡོ་བ་དང༌། སླར་ཡང་གུས་ཕྱག་དང་བཅས་ཏེ་གསོལ་བ་རྩེ་གཅིག་ཏུ་འདེབས་པའི་དོན་གྱི་སྙིང་པོ་ནི། མཁའ་ཁྱབ་སྐྱེ་འགྲོ་སྤྱི་དང་ཁྱད་པར་ཁ་བ་རི་པ་རྣམས་ཀྱི་འཕྲལ་ཡུན་ཕན་བདེའི་ལེགས་ཚོགས་ཀུན་གྱི་གཞི་རྩ་སྐྱེ་བོ་ཀུན་ལ་སྣང་དུ་རུང་བའི་སྤྲུལ་སྐུ་མཐོང་བ་དོན་ལྡན་གང་ཉིད་ཞབས་ཟུང་ཚེ་མཐས་ཡས་པའི་ངོ་བོར་ཇི་སྲིད་འཁོར་བའི་ཕྱི་མཐའ་མ་རྫོགས་པ་དེ་སྲིད་དུ་རྟག་བརྟན་གཞོམ་བྲལ་རྡོ་རྗེའི་ཆོས་བདུན་གྱི་ངོ་བོར་བརྟན་ཅིང༌། རྣམ་དཀར་འཕྲིན་ལས་ཀྱི་རོལ་པ་རྒྱ་ཆེ་རྒྱུན་མི་ཆད་དུ་སྐྱོང་བ་དང༌། གུས་འབངས་སྲི་ཞུ་བར་གཏོགས་པ་ལྟོས་བཅས་ཀྱང་མགོན་པོ་གང་གི་དྲང་སྲོང་བདེན་པའི་དབྱངས་ཀྱིས། གངས་ཅན་ཞིང་གི་ཆོས་སྲིད་བྱ་བའི་གདུགས།། འདེགས་པའི་སྲི་ཞུར་གཏོགས་པའི་སྐྱེ་བོ་ཀུན།། ལྷག་བསམ་རྣམ་དཔྱོད་དཔུང་པ་རབ་བརྟན་ཅིང༌།། སྐྱེ་ཀུན་ཕྱག་ན་པདྨོས་རྗེས་གཟུང་ཤོག། ཅེས་ཇི་ལྟར་སྨོན་པ་དེ་དེ་བཞིན་དུ་འགྲུབ་པའི་བཀའ་ཡི་ཞལ་བཞེས་བཟང་པོ་སྤྱི་བོའི་མཛེས་རྒྱན་དུ་སྩོལ་བ་ཅི་ནས་མཁྱཻན་མཁྱེན་མཁྱཻན་མཁྱེན་མཁྱཻན་མཁྱེན་ཅེས་གསོལ་བ་འདེབས་པ་ལགས་སོ།། །།
༢༠༡༡ ཕྱི་ཟླ་༤ ཚེས་༢༢ ཉིན་བཙན་བྱོལ་བོད་གཞུང་གི་གཞུང་ཞབས་སྤྱི་ཡོངས་ནས་ྋགོང་ས་ྋསྐུ་ཕྲེང་བཅུ་བཞི་པ་ཆེན་པོར་བརྟན་བཞུགས་བསྟར་འབུལ་སྐབས་གནང་བའི་མཎྜལ་བཤད་པའོ།།


c: text/html

text:
བདུན་ཕྲག་སྔོན་མའི་ནང་ཨུ་རུ་སུའི་རྒྱལ་སར་མི་མང་གིས་སྲིད་གཞུང་གི་ལས་དོན་བྱེད་ཕྱོགས་དང་ལྐོག་ཟ་རུལ་སུངས་སོགས་ལ་ངོ་རྒོལ་ཤུགས་ཆེན་བྱས་པའི་གནས་ཚུལ་སི་ཨན་ཨན་གསར་ཁང་གིས་སྤེལ་བ་བསྡུ་སྒྲིག་བྱས།
བདུན་ཕྲག་སྔོན་མའི་གཟའ་མཇུག་ལ་ཨུ་རུ་སུའི་མི་མང་པོ་གཞུང་ལམ་སྟེང་ཐོན་ཏེ་ངོ་རྒོལ་བྱས་ཡོད། ངོ་རྒོལ་དེས་ཐད་ཀར་སྲིད་འཛིན་པུ་ཊིན་(Putin)ལ་ངོ་རྒོལ་བྱས་པ་མིན་ཡང་། སྲིད་འཛིན་པུ་ཊིན་གྱིས་ངོ་རྒོལ་དེས་རྣམ་འགྱུར་གསལ་བོར་རྟོགས་ཡོད། དེ་ནི་ཨུ་རུ་སུའི་རྒྱལ་སར་མི་ཕོན་ཆེན་པོ་འཛོམས་ཏེ་ངོ་རྒོལ་བྱས་པ་དེ་ལོ་ངོ་མང་པོའི་རྗེས་སུ་ཐེངས་དང་པོར་བྱུང་བ་རེད།
ངོ་རྒོལ་དེ་ལྐོག་ཟ་རུལ་སུངས་ལ་རྒོལ་བ་ཞིག་ཡིན་སྟབས། རྒྱལ་ཁབ་ཀྱི་ཕྱོགས་གང་ས་ནས་མི་མང་པོ་མཉམ་ཞུགས་བྱས་ཡོད། ཨུ་རུ་སུའི་ནང་སྲིད་བློན་ཆེན་གྱིས་གལ་སྲིད་གཞུང་གི་ཆོག་མཆན་མེད་པར་མུ་མཐུད་ངོ་རྒོལ་བྱས་ན། རྒྱལ་ཁབ་ཀྱིས་དམག་མིའི་ནུས་སྟོབས་བཀོལ་དེ་གདོང་ལེན་བྱ་རྒྱུ་ཡིན་ཞེས་ཉེན་བརྡ་བཏང་ཡོད། འོན་ཀྱང་། ཉེན་བརྡ་དེས་ཁོང་ཁྲོ་མེ་ལྟར་སྦར་བཞིན་པའི་གཞོན་སྐྱེས་ཚོར་ཤུགས་རྐྱེན་གང་ཡང་ཐེབས་མེད། ཁོང་ཚོ་དེ་ལྟར་ཁོང་ཁྲོ་ལང་དོན་ནི། དེང་སྐབས་ཨུ་རུ་སུའི་གཞུང་ནང་དགའ་ཉེ་ཕྱོགས་ལྷུང་དང་ལས་དོན་འཐུས་ཤོར། གཞོན་སྐྱེས་ལས་མེད་ཀྱི་དཀའ་ངལ་སྣང་མེད་གཏོང་བ་སོགས་ཀྱི་གནས་སྟངས་ཛ་དྲག་ཆགས་པས་རེད།
སྤྱིར་བཏང་ངོ་རྒོལ་བའི་དམིགས་འབེན་གཙོ་བོ་གཞུང་གི་ལས་ཁུངས་ཁག་ཏུ་མི་ཚང་མར་འདྲ་མཉམ་གྱི་ལྟ་སྟངས་མེད་དེ་ཡིན་པ་ལས་སྲིད་འཛིན་པུ་ཊིན་ལ་ཐད་ཀར་འབྲེལ་བ་མེད་ཀྱང་། གཞོན་སྐྱེས་རྣམས་ཁོང་ཁྲོ་ཆེན་པོ་ལང་ཡོད་སྟབས་ཁོང་ཚོའི་ངོ་རྒོལ་འདིས་ཨུ་རུ་སུའི་ལྐོག་ཟ་རུལ་སུངས་ལ་ཤུགས་རྐྱེན་ཐེབས་སྲིད་དམ།
དབུལ་ཕོངས་ཀྱི་འཚོ་བར་ཡིད་ཐང་ཆད།
ཨུ་རུ་སུའི་རྒྱལ་ས་མཱོ་སི་ཀཱོ་(Moscow)ལ་ངོ་རྒོལ་ཤུགས་ཆེན་བྱུང་ཡོད་པ་མ་ཟད། སྐོར་སྲུང་བས་ཉུང་མཐར་མི་ ༥༠༠ ལྷག་འཛིན་བཟུང་བཀག་བསྐྱིལ་བྱས་ཡོད། ངོ་རྒོལ་གོམ་བགྲོད་དེར་སྣེ་ཁྲིད་བྱེད་མཁན་ནི། ཁ་གཏད་ཚོགས་པའི་སྐུ་ཞབས་ཨ་ལཱེཀ་སི་ན་ཝལ་ནཱི་(Alexey Navalny)ལགས་ཡིན་པ་དང་། གཞུང་གིས་ཁོ་བོར་ངོ་རྒོལ་གོམ་བགྲོད་དེ་ཁྲིམས་འགལ་ཡིན་སྐོར་ཉེན་བརྡ་བཏང་ཡོད། ངོ་རྒོལ་ཁྲོད་གཞོན་སྐྱེས་དངོས་ཁམས་རིག་པ་བ་སཱར་གྷེ་པྲ་ཝཱོ་(Sergey Pravov)ལགས་སྐོར་སྲུང་བས་འཛིན་བཟུང་བྱས་ཡོད། ཁོས་ “ང་ཚོས་རྒྱལ་གླུ་ལེན་རྒྱུ་མགོ་བརྩམས་པ་ཡིན། ང་ཚོ་སྐོར་སྲུང་བས་འཛིན་བཟུང་བྱས་ཏེ་སྣུམ་འཁོར་ནང་ཕུད་རྒྱག་གཏོང་སྐབས། ང་ཚོས་ང་ཚོ་ནི་རང་དབང་གཙང་མའི་རྒྱལ་ཁབ་ཅིག་གི་ཆ་ཤས་ཨ་ཡིན་བསམ་པ་བྱུང་།” ཞེས་བརྗོད་ཡོད། ད་དུང་ཁོས་ཨན་ཨན་གསར་ཁང་ལ་ “གཞུང་ངོས་ནས་ལས་བྱེད་པ་དང་ཁོང་ཚོའི་ཕྲུ་གུ། དེ་བཞིན། གཉེན་མཚན་སོགས་ལ་ཁྲིམས་ཀྱི་གུ་ཡངས་བཏང་སྟེ། གང་འདོད་འདོད་པ་དེར་ང་ཚོ་ཡིད་ཐང་ཆད་སོང་” ཟེར། “ང་ཚོས་དབུལ་ཕོངས་ཀྱི་འཚོ་བ་རོལ་ནས་ཨ་ཐང་ཆད་སོང་། ང་ཚོས་ཡིད་ཆེས་བྱས་ཏེ་མགོ་ཁྲིད་དུ་བསྐོས་པ་རྣམས་ནི་གསེར་གྱི་མཚོ་མོར་རྐྱལ་བཞིན་འདུག” ཅེས་བརྗོད་ཡོད།
ལྐོག་ཟ་རུལ་སུངས་ཀྱི་ལྟེ་གནས།
ཨ་ལཱེཀ་སི་ན་ཝལ་ནཱི་དང་ཁོའི་ཚོགས་པས་གཞུང་ལ་ངོ་རྒོལ་བྱས་སྐབས་སྐྱོན་བརྗོད་བྱེད་ས་གཙོ་བོ་ཞིག་ནི། ལྐོག་ཟ་རུལ་སུངས་དང་ཨུ་རུ་སུའི་སྲིད་བློན་ཌ་མི་ཊིར་མཱི་ཌའེ་དྷིབ་(Dmitri Medvedev)གཉིས་ཡིན་པ་དང་། སྲིད་བློན་ཌ་མི་ཊིར་མཱི་ཌའེ་དྷིབ་ནི་ལྐོག་ཟ་རུལ་སུངས་ཀྱི་རྒྱལ་པོ་རེད་ཅེས་རྗོད་ཀྱི་ཡོད་པ་མ་ཟད། སྲིད་བློན་གྱིས་ཨུ་རུ་སུའི་ས་ཕྱོགས་གང་སར་འཚོ་བ་གྲ་རྒྱས་པོ་སྐྱེལ་བཞིན་པའི་སྐོར་ལ་སྐར་མ་ ༤༩ ཅན་གྱི་བརྙན་ཐུང་ཞིག་བཟོས་ཏེ་བཀྲམས་ཡོད་པ་དེར་(Youtube)ནང་ལྟ་མཁན་ས་ཡ་ ༡༤ ལྷག་བྱུང་ཡོད།
སྲིད་བློན་ལས་ཚབ་ཀྱིས་གཞུང་གི་གསར་ལམ་ཐོག་ “ཨ་ལཱེཀ་སི་ན་ཝལ་ནཱི་ཡིས་ད་ལྟའི་གཞུང་ལ་ངོ་ལོག་བྱེད་བཞིན་པ་དེ་ནི་མ་འོངས་འོས་བསྡུར་དམིགས་པའི་ལས་འགུལ་སྤེལ་བ་ཞིག་ཡིན་པ་དང་། ཁོ་ནི་ཁྲིམས་ཉེས་ཆད་ཕོག་མཁན་ཞིག་ཡིན་པ་མ་ཟད། གཞུང་ལ་ངོ་ལོག་རྒྱག་མཁན་ཡང་ཡིན་སྟབས་ཁོའི་སྐོར་ལ་སྐད་ཆ་བཤད་ན་སྙིང་པོ་མེད་” ཅེས་བཤད་ཡོད།
གསར་འགོད་པ་མཱིཀ་ཁཱ་ཧལ་ཛེ་གྷར་(Mikhail Zygar)གྱིས་ “ཨུ་རུ་སུའི་གཞོན་སྐྱེས་རང་ལོ་ ༢༥ ལས་ཆུང་བ་རྣམས་ཀྱིས་རང་རྒྱལ་གྱི་ཕྱི་སྲིད་ནི་ཧ་ཅང་ཡིད་དབང་འཕྲོག་པ་ཞིག་ཡིན་ཡང་། རྒྱལ་ནང་གི་ཆབ་སྲིད་སྟངས་འཛིན་དེ་ཧ་ཅང་འཇིགས་སུ་རུང་ཞིག་རེད་དྲན་ཡོད།” ཅེས་རང་གི་ངོ་དེབ་ཐོག་བྲིས་འདུག ད་དུང་ཁོས་གཞོན་སྐྱེས་རྣམས་ཀྱིས་སྲིད་འཛིན་པུ་ཊིན་གྱིས་ཕྱི་རྒྱལ་ཁག་ཏུ་ཕྱག་ལས་གནང་བཞིན་པ་དེར་སྤོབས་པ་དང་རྒྱབ་སྐྱོར་བྱེད་ཀྱི་ཡོད་ཀྱང་། སྲིད་བློན་གྱིས་རྒྱལ་ནང་ལ་བཅོས་བསྒྱུར་གཏོང་ཐུབ་མེད་པ་མ་ཟད། བསྐྱར་གསོ་ཡག་པོ་ཞིག་ཀྱང་བྱེད་མ་ཐུབ་པ་དེར་བློ་ཕམ་ཡོད་ཅེས་འཁོད་ཡོད་འདུག
མི་མང་གིས་སྲིད་བློན་ཌ་མི་ཊིར་མཱི་ཌའེ་དྷིབ་ལ་དཀའ་ངལ་འཕྲད་དུས་གདོང་ལེན་བྱེད་ཐུབ་པའི་ནུས་པ་མི་འདུག་ཅེས་སྐྱོན་རྗོད་བྱེད་ཀྱིན་ཡོད། ལོ་སྔོན་མར་རྒྱལ་ཁབ་ལ་རྐྱེན་ངན་བྱུང་སྐབས་ཁོས་ “གཞུང་ལ་དངུལ་མེད། དེ་ལ་བྱ་ཐབས་མི་འདུག”ཅེས་བརྗོད་དེ་མི་མང་ལ་བློ་ཕམ་ཆེན་པོ་བྱུང་ཡོད།
སྲིད་འཛིན་པུ་ཊིན་གྱི་རྣམ་འགྱུར།
ཐེངས་འདིར་བྱུང་བའི་ངོ་རྒོལ་དེས་གལ་སྲིད་གཞུང་ལ་གནོན་ཤུགས་དང་བསྒྱུར་བཅོས་ཀྱི་རྣམ་པ་གང་ཡང་གཏོང་ཐུབ་མེད་ཀྱང་གང་ཟག་ཅིག་ལ་ཕོག་ཐུག་ཆེན་པོ་གཏོང་ཐུབ་ཡོད། སྲིད་འཛིན་པུ་ཊིན་གྱི་སྐུ་ཚབ་པ་དྷི་མཱི་ཝ་པེཥ་ཀོཕ་(Dmitri Peskov)ཡིས། ཁུངས་ལུང་གང་ཡང་མེད་པར་གཞུང་ལ་སྐྱོན་བརྗོད་བྱེད་མཁན་གཞོན་སྐྱེས་དེ་དག་ལ་ངོ་རྒོལ་ཚོགས་པས་ལྐོག་དངུལ་སྤྲད་དེ་ངོ་རྒོལ་ནང་མཉམ་ཞུགས་བྱེད་བཅུག་སྟེ་ཁོང་ཚོའི་མི་ཚེ་ཉེན་ཁར་ཁྲིད་ཡོད།”ཅེས་བརྗོད་ཡོད།
ཨུ་རུ་སུའི་ནང་སྲིད་བློན་ཆེན་གྱིས་ “ གལ་སྲིད་མ་འོངས་པར་དེ་འདྲའི་ངོ་རྒོལ་བྱུང་ཚེ་དམག་མིའི་མཚོན་ཆ་ཇེ་མང་དུ་བཏང་སྟེ་འགོག་གནོན་བྱ་རྒྱུ་ཡིན།”ཞེས་ཉེན་བརྡ་བཏང་འདུག འོན་ཀྱང་། ཨུ་རུ་སུའི་ཆབ་སྲིད་པ་རྣམས་ཀྱིས་ངོ་རྒོལ་དེ་ཞི་འགྲིག་ཡོང་ཐབས་འཚོལ་གྱི་ཡོད། བདུན་ཕྲག་སྔོན་མའི་གཟའ་ཟླ་བའི་ཉིན་ཨུ་རུ་སུའི་གྲོས་ཚོགས་གོང་མའི་སྐུ་ཚབ་ལྕམ་ཝ་ལེན་ཌི་ནཱ་(Valentina)ལགས་ཀྱིས་གཞུང་གི་སྐུ་ཚབ་རྣམས་ངེས་པར་དུ་ངོ་རྒོལ་པ་ཚོར་ཐུག་འཕྲད་བྱས་ཏེ་ཁོང་ཚོའི་མངོན་འདོད་ཤེས་རྟོགས་བྱེད་དགོས།”ཞེས་བརྗོད་ཡོད། ཁོ་མོས་ད་དུང་ “གཞུང་གིས་གནས་ཚུལ་གང་ཡང་མ་བྱུང་བ་ལྟར་སྣང་མེད་དུ་འཇོག་མི་ཉན།”ཞེས་ཟེར།
གཞུང་གི་གསར་ལམ་མེད་ཀྱང་འདམ་ག་ཡོད།
ངོ་རྒོལ་སྣེ་ཁྲིད་པ་ཨ་ལཱེཀ་སི་ན་ཝལ་ནཱི་ཡིས། ངོ་རྒོལ་དེར་གཞུང་གི་གསར་ལམ་ཁག་གིས་དོ་སྣང་མ་བྱས་ཀྱང་། རང་དབང་ལྡན་པའི་སྒེར་གྱི་དྲ་རྒྱ་དང་། སྤྱི་ཚོགས་བརྒྱུད་ལམ་ཁག་གིས་དང་བླངས་ཐོག་གནས་ཚུལ་བརྒྱུད་འགོད་བྱས་ཏེ་རྒྱབ་སྐྱོར་ཤུགས་ཆེན་པོ་བྱེད་འདུག མཱི་དྷུ་ཛ་(Meduza)ཞེས་པའི་དྲ་རྒྱས་ “དེ་རིང་གི་ཨུ་རུ་སུ་ངོ་མ།”ཞེས་པའི་དམིགས་བསལ་ལེ་ཚན་ཟུར་དུ་བཟོས་ཏེ་མི་མང་པོས་དོ་སྣང་དང་ངང་སྒུག་བྱེད་བཞིན་ཡོད།
བསམ་ཤོག་གཞིར་བཟུང་བྱས་ན། མི་མང་གིས་ལྐོག་ཟ་རུལ་སུངས་ནི་བཟོད་བསྲན་བྱེད་ཐུབ་མེད་པར་རྩི་བཞིན་པ་ཤེས་ཐུབ་པ་དང་། ཉེ་ལམ་བསྐྱར་དུ་ཞིབ་འཇུག་བྱས་ཏེ་མི་མང་རྒྱ་ཆ་ ༦༥ ཡིས་ལྐོག་ཟ་རུལ་སུངས་མེད་པ་བཟོ་རྒྱུར་རྒྱབ་སྐྱོར་བྱས་ཡོད། མི་མང་ཁ་ཤས་ཀྱིས་སྲིད་འཛིན་པུ་ཊིན་ལ་སྐྱོན་བརྗོད་བྱེད་ཀྱིན་ཡོད་ཀྱང་། པུ་ཊིན་གྱིས་གཞུང་བཟུང་བའི་ཚུན་ལ་ལྐོག་ཟ་རུལ་སུངས་ཀྱི་རྒྱ་ཆ་ ༡༧ མ་གཏོགས་འཕར་མེད་ཀྱང་། དེ་ནི་འདས་པའི་ལོ་ལྔའི་ནང་གི་ལྐོག་ཟ་རུལ་སུངས་ཀྱི་བརྒྱ་ཆ་མཐོ་ཤོས་དེ་ཆགས་ཡོད་སྟབས། མི་མང་རྒྱ་ཆ་ ༤༥ ཡིས་སྲིད་འཛིན་པུ་ཊིན་གྱིས་ལྐོག་ཟ་རུལ་སུངས་འགོག་ཐུབ་མེད་པར་ངོས་འཛིན་བྱེད་ཀྱིན་ཡོད།
གཞོན་སྐྱེས་ས་ཁམས་རིག་པ་སྨྲ་མཁན་པྲཱ་ཝོཕ་(Pravov)་ཡིས་ངོ་རྒོལ་ལ་མཉམ་ཞུགས་བྱས་ན་རང་གི་མ་འོངས་པའི་མདུན་ལམ་ལ་བར་ཆད་འབྱུང་བའི་རྐྱེན་དུ་འགྱུར་སྲིད་སྟབས། ངོ་རྒོལ་བར་སྐུལ་སློང་བྱས་མེད་ལ་ངོ་རྒོལ་བར་དགག་པའང་བརྒྱབ་མེད་ཟེར། འོན་ཀྱང་། ཁོས་ད་ལྟའི་ཨུ་རུ་སུའི་རྒྱལ་ཁབ་ནི་སྔར་གྱི་སཱོ་ཝེཌ་སྤྱི་མཐུན་རྒྱལ་ཁབ་(Soviet Union)དང་མི་འདྲ་སྟབས། ལོ་ངོ་བཅུ་ཕྲག་ཁ་ཤས་རྗེས་ད་ལྟའི་ཨུ་རུ་སུ་འདི་ལ་འགྱུར་བ་འགྲོ་རྒྱུའི་རེ་བ་བྱེད་ཀྱི་ཡོད་ཟེར། ཁོས་མཐའ་མ་དེར། ཨུ་རུ་སུའི་གཞོན་སྐྱེས་ཚོས་“མ་འོངས་པར་འགྱུར་བ་ཞིག་མཐོང་འདོད་ཡོད། ད་ལྟའི་གནས་སྟངས་དང་མ་འདྲ་བ་ཞིག་གི་འོག་ཏུ་འཚོ་བ་སྐྱེལ་འདོད་ཡོད།” ཅེས་ཟེར།

robotstxt: allowed

filter: keep


text:
དེ་རིང་ནང་སྲིད་ལས་ཁུངས་ཀྱི་གཞིས་ཆགས་གཅིག་བསྡུས་ཡར་རྒྱས་ལས་གཞིའི་ནང་མཉམ་ཞུགས་དགོས་གལ་ཆེ་བའི་སྦྱོང་བརྡར་དབུ་འཛུགས་ཐོག་འཆར་འགོད་སྤྱི་ཁྱབ་འགན་འཛིན་འབུམ་རམས་པ་དཀོན་མཆོག་བརྩོན་འགྲུས་ལགས་ཀྱིས་ལས་འཆར་གྱི་ཐབས་ཇུས་འཚོལ་སྐབས་རྩ་བའི་ཐོག་ལ་ནུས་པ་བཏོན་ཏེ་སོ་སོའི་སྤྱི་ཚོགས་ལ་རན་པའི་ལས་འཆར་བཟོ་དགོས་པ་དེ་གལ་ཆེན་པོ་ཡིན་སྐོར་བརྗོད་སོང་།
དེ་རིང་སྔ་དྲོའི་ཆུ་ཚོད་ ༩ པ་ཐོག དྷ་རམ་ས་ལའི་ཉེ་འདབས་སུ་ཡོད་པའི་དབུས་སྣེ་ལེན་ཁང་གི་ཚོགས་ཁང་དུ། བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་གོ་སྒྲིག་འོག གཞིས་ཆགས་གཅིག་བསྡུས་ཡར་རྒྱས་ལས་གཞིའི་ནང་མཉམ་ཞུགས་དགོས་གལ་གྱི་སྦྱོང་བརྡར་ཞེས་པའི་ཟབ་སྦྱོང་ཞིག་དབུ་འཛུགས་གནང་སོང་བ་དང་། དབུ་འཛུགས་ཀྱི་མཛད་སྒོའི་ཐོག་སྐུ་མགྲོན་གཙོ་བོ་བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་དྲུང་ཆེ་ལས་ཚབ་འཆི་མེད་རིག་འཛིན་ལགས་ཀྱི་དབུས་འཆར་འགོད་ཚན་པའི་སྤྱི་ཁྱབ་འགན་འཛིན་འབུམ་རམས་པ་དཀོན་མཆོག་བརྩོན་འགྲུས་ལགས་དང་ནང་སྲིད་དྲུང་འཕར་ཀརྨ་ཆོས་དབྱངས་ལགས། རྒྱ་གར་གྱི་ཁྱད་ལས་པ་ཨེ་ནན་ཌོ་བྷ་ནིར་ཇི་ (Anando Banerjee) ལགས་དང་ཁོང་གི་ཕྱག་རོགས། དེ་བཞིན་རྒྱ་གར་བྱང་ཕྱོགས་ཀྱི་ས་གནས་ཁག་ ༡༧ གྱི་ས་གནས་མགོ་འཛིན་དང་འབྲེལ་ཡོད་ཚོགས་སྐྱིད་ཁག་གི་འཐུས་ཚབ། དྷ་རམ་ས་ལའི་འབྲེལ་ཡོད་ལས་བྱེད་བཅས་ཁྱོན་མི་གྲངས་ ༤༥ ཙམ་འཛོམས་འདུག
སྤྱི་ཁྱབ་འགན་འཛིན་འབུམ་རམས་པ་དཀོན་མཆོག་བརྩོན་འགྲུས་ལགས་ཀྱིས་གཞིས་ཆགས་གཅིག་བསྡུས་ཡར་རྒྱས་ཀྱི་ལས་གཞིའི་སྐོར་ངོ་སྤྲོད་གནང་དོན། ད་རེས་གཅིག་བསྡུས་ཡར་རྒྱས་ཀྱི་ལས་གཞི་འདི་ལ་དངུལ་གྱི་འགྲོ་སོང་ག་ཚོད་ཅིག་གཏང་བ་ཡིན་ནའང་། གཞི་རིམ་གྱི་ལམ་ག་རྒྱག་པ་དང་གློག་བཟོ་བ། མཐུན་རྐྱེན་སྦྱོར་བ་སོགས་དགོས་པ་རེད་དེ། དེ་འདྲ་གཅིག་པུར་མ་གཏང་བར་གཅིག་བསྡུས་ཟེར་བ་དེར་བསམ་བློ་ཤུགས་ཆེན་པོ་ཞིག་གཏོང་དགོས་ཀྱི་འདུག གཅིག་བསྡུས་ཟེར་ན་ག་རེ་ལབ་ཀྱི་ཡོད་པ་རེད་ཟེར་ན། ས་གནས་སོ་སོ་ཡིན་ན་རེད། ཁྱོན་ཡོངས་ཀྱི་ས་ཁུལ་ཡོངས་རྫོགས་ཤིག་ཡིན་ནའང་རེད། དེའི་ནང་ལོགས་སུ་བང་རིམ་བྱས་ཏེ་ལས་ཀ་བརྒྱ་ཕྲག་ཅིག་ཡོད་པ་ཡིན་ནའང་དེའི་ནང་གནད་འགག་ཆེ་ཤོས་ཤིག་ཡོད་དགོས་པ་རེདན་ལ། གནད་འགག་དེ་མ་བྱས་པ་ཡིན་ན་ལས་དོན་གཞན་དག་ཚང་མ་ཁྱོན་ནས་སྒྲུབ་ཐུབ་ཀྱི་མེད་སྟབས། གནད་འགག་ཆེ་ཤོས་ཤིག་ངེས་པར་དུ་ཡོད་དགོས་པ་རེད། ལས་དོན་གྱི་འཆར་འགོད་ནང་དེ་ལ་ག་རེ་ཟེར་གྱི་ཡོད་པ་རེད་ཟེར་ན་ཐབས་ཇུས་འཚོལ་རྒྱུ་དེར་ཟེར་གྱི་ཡོད་པ་རེད། དེའི་གལ་ཆེ་གལ་ཆུང་དེ་རྟོགས་མ་ཐུབ་པ་ཡིན་ན། དཔེར་ན། མོ་ཊའི་སྐྱོན་གནས་དེ་ག་བར་འདུག་ཅེས་མ་བཙལ་བར་ང་ཚོས་མོ་ཊའི་འཁོར་ལོ་དང་གློག་སྒར་བསྡད་པ་དང་། ཕྱི་ལོགས་ཀྱི་པགས་པ་གཅིག་པུ་བརྗེ་བོ་བརྒྱབ་སྟེ་མོ་ཊ་རང་གི་སྐྱོན་གནས་དེ་ལྷག་བསྡད་པ་ཡིན་ན། ང་ཚོ་ད་ལྟའི་གནས་སྟངས་འདི་འདྲ་ཞིག་ནང་ལྷག་བསྡད་ཡོད་པ་རེད། ཅེས་བརྗོད་སོང་།
ཡང་ཁོང་གིས་ལས་འཆར་གྱི་ཐབས་ཇུས་འཚོལ་སྐབས་རྩ་བ་བརྒྱ་ཆ་ ༢༠ དང་འབྲས་བུ་བརྒྱ་ཆ་ ༨༠ ཡིན་དགོས་པས་ང་ཚོས་རྩ་བའི་ཐོག་ལ་ནུས་པ་འདོན་གལ་ཆེ་སྐོར་བརྗོད་དོན། སྤྱི་ཚོགས་ཤིག་གི་དཀའ་ངལ་ལ་བལྟས་པ་ཡིན་ན། དཀའ་ངལ་བྱུང་བའི་རྩ་བ་དེ་བརྒྱ་ཆ་ ༢༠ དང་། འབྲས་བུ་དེ་བརྒྱ་ཆ་ ༨༠ ཡིན་ལ། ང་ཚོས་མང་ཆེ་བ་འབྲས་བུའི་སྒང་ལ་ཕྱག་ལས་གནང་བསྡད་པ་ཡིན་ན་ཐུགས་ཕན་གསོ་ཡི་མི་འདུག་སྟབས། རྩ་བའི་སྒང་ལ་ང་ཚོས་ངེས་པར་དུ་བསམ་བློ་གཏོང་དགོས་ཀྱི་འདུག རྩ་བའི་སྒང་ལ་བསམ་བློ་གཏོང་དགོས་པ་རེད་ཟེར་དུས་ག་འདྲ་བྱེད་དགོས་རེད་ལབ་ན། འཛིན་སྐྱོང་གིས་ནམ་རྒྱུན་ཕྱག་ལས་གནང་བསྡད་པ་གཅིག་པུ་མ་ཡིན་པར་ད་རེས་རྩ་བ་ལ་མར་ཏོག་ཙམ་འབབ་རྒྱུ་དང་། ཚང་མའི་མཉམ་ཞུགས་ཚད་དང་ལྡན་པ་ཞིག་དགོས་པ་རེད། ཅེས་དང་། གཞན་གྱི་སྤྱི་ཚོགས་ལ་དཔེ་ལྟ་བ་ཙམ་མ་ཡིན་པར་ལས་གཞི་ག་རེ་ཡིན་ནའང་སོ་སོའི་སྤྱི་ཚོགས་ཀྱི་གནས་བབ་དང་དགོས་མཁོར་མཐུན་པ་ཞིག་དགོས་གལ་ཆེ་སྐོར་བརྗོད་སོང་།
བོད་མིའི་གཞིས་ཆགས་འཛུགས་སྐྲུན་(Building Smart Tibetan Settlement )སྐོར་ལ་ཁོང་གིས། གཞིས་ཆགས་རེ་རེའི་གནས་བབ་དང་མི་རེ་རེའི་མངོན་འདོད་ཐ་དད་ཡིན་སྟབས། ནམ་རྒྱུན་ང་ཚོའི་སྐྱོན་གནས་ཐོག་ཤུགས་རྒྱག་གི་ཡོད་ཀྱང་ད་རེས་སོ་སོའི་མ་འདྲ་བའི་ནུས་པ་དེའི་སྒང་ལ་ཤུགས་རྒྱག་དགོས་པ་དང་། འདས་པའི་དུས་སུ་གཞིས་ཆགས་སོ་སོའི་ནང་ལེགས་པའི་ཆ་ནས་ནུས་པ་ག་བར་བྱུང་འདུག་པ་དེར་བསམ་བློ་ཞིག་གཏོང་ཐུབ་པ་ཡིན་ན། ཉེས་པའི་ཆ་དེ་རང་བཞིན་གྱིས་བསམ་བློར་འཁོར་བ་དང་རང་བཞིན་གྱིས་ཞི་འགྲོ་རྒྱུ་ཡིན་སྐོར་དང་། མ་འོངས་པར་བལྟས་ནས་འཆར་གཞི་སྒྲིག་དགོས་པ་ལས་ད་ལྟ་ལ་བལྟས་ནས་ད་ལྟར་འཆར་གཞི་སྒྲིག་རྒྱུ་མེད་པ་དང་། དེ་བཞིན་ས་གནས་རང་གི་ནང་ལ་སྒྲུབ་ཐུབ་པའི་འཆར་གཞི་སྒྲིག་དགོས་པ་ལས་སྒྲུབ་མི་ཐུབ་པའི་འཆར་གཞི་དེ་འདྲ་རྩ་བ་ནས་བསྒྲིག་རྒྱུ་མེད་པ་དང་། ད་ལན་གྱི་ཟབ་སྦྱོང་ཐོག་ཚང་མས་ཕྱོགས་ཡོངས་ཀྱི་གནས་སྟངས་ཞིབ་འཇུག་ཐད་བསམ་བློ་གཏོང་དགོས་པ་ལས་འཆར་གཞི་སྒྲིག་པར་བསམ་བློ་གཏན་ནས་གཏོང་རྒྱུ་མེད་སྐོར་སོགས་བརྗོད་སོང་།
ནང་སྲིད་དྲུང་ཆེ་ལས་ཚབ་འཆི་མེད་རིག་འཛིན་ལགས་ནས་ལས་གཞི་དང་འབྲེལ་བའི་གསུང་བཤད་གནང་སྐབས། ཚོགས་ཞུགས་པ་རྣམས་གཞིས་ཆགས་ཁག་སོ་སོའི་ནང་མར་ཕེབས་ཏེ། ས་གནས་སུ་དགོས་མཁོ་ག་རེ་ཡོད་མེད་ཐད་བཀའ་མོལ་གནང་རྗེས། དགོས་མཁོ་ཅི་ཡོད་ཀྱི་ལས་འཆར་བཟོས་ཏེ་དབུས་ནང་སྲིད་ལས་ཁུངས་ལ་ཕུལ་དགོས་པ་དང་། དེ་ནས་ཁྱད་ལས་པའི་ཚན་པ་དང་འབྲེལ་ཡོད་འགན་འཛིན་ནས་འཆར་གཞི་སུ་ལ་ཡག་པོ་ཡོད་མེད་དཔྱད་བསྡུར་གནང་བ་བརྒྱུད། རྒྱ་གར་ནས་གཞིས་ཆགས་གསུམ་དང་བལ་ཡུལ་ནས་གཞིས་ཆགས་གཅིག་བཅས་བདམ་སྟེ་རིམ་གྱིས་ལས་འཆར་ལག་བསྟར་གནང་རྒྱུ་ཡིན་སྐོར་དང་། ཨ་རིའི་གཞུང་(USaid)ཡི་ལས་འཆར་ཁོངས་སུ་ནང་སྲིད་ལས་ཁུངས་དང་ཐད་ཀར་འབྲེལ་བའི་ལས་འཆར་ཁག་ཆེ་ཆུང་ལྔ་ཡོད་པ་དང་། ད་ལན་གྱི་ཟབ་སྦྱོང་དེ་གཙོ་བོ་གཞིས་ཆགས་ཁག་གི་འཚོ་གནས་ཡར་རྒྱས་རྒྱུན་གནས་ཐུབ་པ་བཟོ་ཐབས་སྐོར་ལ་གོ་བསྡུར་གནང་བའི་ཆེད་དུ་ཡིན་པ་དང་། གཞན་ཡང་ལས་འཆར་དེའི་ཁོངས་མི་གྲངས་བསྡུ་རུབ་དང་ན་གཞོན་རོགས་སྐྱོར། སོ་ནམ་ལས་གཞི་ཡར་རྒྱས། བུད་མེད་ཀྱི་ནུས་སྟོབས་གོང་འཕེལ་བཅས་ཚུད་ཡོད་སྐོར་གསུངས་སོང་།
ཡང་ཁོང་གིས་ཕྱོགས་སོ་སོར་ཟབ་སྦྱོང་གོ་སྒྲིག་གནང་བའི་དགོས་དམིགས་ནི། ཨ་རིའི་རོགས་ཚོགས་ནས་རོགས་དངུལ་གནང་ཡོད་པ་རྒྱ་ཆེན་པོ་ཁྱབ་བསྒྲགས་ཕྱིན་པ་ཡིན་དུས་ཚང་མར་མ་གོ་མ་ཐོས་བ་མེད་པ་བཟོ་ཆེད་དང་། ཟབ་སྦྱོང་ནང་ཞུགས་མཁན་རྣམ་པས་ས་གནས་མི་མང་གི་བསམ་ཚུལ་དང་དགོས་མཁོ་གང་ཡིན་པ་དེའི་ཐོག་ལས་འཆར་བཟོ་བར་དགོངས་པ་ཆེ་བཞེས་ཡོང་སླད་དུ་ཟབ་སྦྱོང་གོ་སྒྲིག་གནང་བ་ཡིན་སོགས་གསུངས་སོང་།
ཉེ་སྔོན་ཨ་རིའི་གཞུང་(USaid)ནས་རོགས་དངུལ་ཨ་སྒོར་ས་ཡ་ ༢༣ གནང་ཡོད་པ་དང་བོད་མིའི་སྒྲིག་འཛུགས་ཀྱི་ལྷན་ཁང་ཁག་སོ་སོར་བབ་འཁྲིའི་ལས་འཆར་བགོས་བ་ལྟར། ནང་སྲིད་ལས་ཁུངས་ཀྱི་ངོས་ནས་མ་འོངས་ལས་འཆར་བཟོ་བར་ས་གནས་སོ་སོའི་གནས་སྟངས་ལ་ཞིབ་འཇུག་གནང་ཕྱོགས་ཀྱི་སྦྱོང་བརྡར་དེ་རིང་ནས་དབུ་འཛུགས་གནང་ཡོད་པ་དང་། ཐེངས་འདིའི་ཉིན་གྲངས་ ༤ རིང་གི་ཟབ་སྦྱོང་ཐོག་ས་གནས་ཀྱི་གནས་སྟངས་སྐོར་ལ་ཞིབ་འཇུག་བྱེད་སྐབས་ཆ་རྐྱེན་ག་རེ་དགོས་པ་དང་། བསམ་བློ་གཏོང་སྟངས་ག་འདྲ་དགོས་པ། དེ་བཞིན་མི་མང་གི་མངོན་འདོད་ཐ་དད་ལ་དབྱེ་བ་འབྱེད་ཐུབ་པ་ཙམ་མ་ཟད། དེའི་ནང་རང་ཉིད་ཀྱི་ནུས་པ་འབུར་དུ་ཐོན་པའི་ཐོག་ནས་འདོན་ཐབས་སྐོར་དང་། མི་མང་གིས་མཉམ་ཞུགས་ག་འདྲ་གནང་དགོས་པ་དང་། རྒྱལ་སྤྱིའི་ཐོག་མཉམ་ཞུགས་སྐོར་ལ་ག་འདྲ་བརྗོད་ཀྱི་ཡོད་པ། རྒྱ་གར་ནང་དེའི་ཐད་ཉམས་མྱོང་ག་རེ་ཡོད་མེད། ལྷག་པར་དུ་བོད་པ་རང་ལ་རན་པའི་ཐབས་ཇུས་འཚོལ་ཕྱོགས་སྐོར་ལ་ལམ་སྟོན་སྦྱོང་བརྡར་སྤྲོད་བཞིན་ཡོད་པ་རེད།
རྒྱ་གར་བྱང་ཕྱོགས་ཁུལ་གྱི་མངའ་སྡེ་བཞིའི་ཟབ་སྦྱོང་གྲུབ་རྗེས། ཟླ་འདིའི་ཕྱི་ཚེས་ ༢༤ ནས་ ༢༧ བར་ས་ལུ་གྷ་རར་(Salugara)བལ་ཡུལ་དང་འབྲུག་གཞིས་ཆགས་བཅས་ཚུད་པའི་རྒྱ་གར་བྱང་ཤར་ཁུལ་གྱི་ཟབ་སྦྱོང་འཚོགས་རྒྱུ་དང་། ཕྱི་ཟླ་ ༥ ཚེས་ ༢ ནས་ ༥ བར་སྦེལ་ཀོབ་ཏུ་ལྷོ་ཕྱོགས་གཞིས་ཆགས་ཆེ་ཁག་བརྒྱད་ལ་ཟབ་སྦྱོང་བསྡུ་འཆར་ཡོད་འདུག
གསར་འགོད་པ། པདྨ་མཚོ།


text:
༄༅། །དཔལ་ལྡན་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་སྣེ་ཁྲིད་ཀྱིས་སྤྱི་འཐུས་བློ་བཟང་ཡེ་ཤེས་མཆོག་དང། སྤྱི་འཐུས་སློབ་དཔོན་ཐུབ་བསྟན་རྒྱལ་མཚན་མཆོག་རྣམ་གསུམ་གྱི་སྤྱི་འཐུས་སྐུ་ཚབ་ཚོགས་ཆུང་ཞིག་རྒྱ་གར་གྲོས་ཚོགས་གོང་འོག་གཉིས་ཀྱི་འཐུས་མི་རྣམས་དང་མཇལ་འཕྲད་གནང་རྒྱུའི་ལས་རིམ་འགྲོ་བཞིན་པར།
ཕྱི་ལོ་ ༢༠༡༧ ཟླ་ ༡༢ ཚེས་ ༢༡ ཉིན་སྐུ་ཚབ་ཚོགས་ཆུང་ནས་རྒྱ་གར་རྒྱལ་སྲུང་བློན་ཆེན་ཟུར་པ་སྐུ་ཞབས་ Mulayam Singh Yadav མཆོག་དང། BJP ཆབ་སྲིད་ཚོགས་པའི་འཐུས་མི་དང་བརྒྱུད་འཕྲིན་དོ་དམ་པ་གྲགས་ཅན་སྐུ་ཞབས་ Subhash Chandra མཆོག གཞན་ཡང་གྲོས་ཚོགས་འཐུས་མི་མང་དག་ཅིག་དང་མཇལ་འཕྲད་ཞུས་ཡོད་འདུག། སྤྱི་འཐུས་སྐུ་ཚབ་ཚོགས་ཆུང་ནས་རྒྱ་གར་རྒྱལ་སྲུང་བློན་ཆེན་ཟུར་པ་སྐུ་ཞབས་ Mulayam Singh Yadav མཆོག་དང་མཇལ་འཕྲད་གནང་སྐབས། ཁོ་བོས་ད་བར་བོད་དོན་ལ་གདུང་སེམས་མཉམ་སྐྱེད་དང། གྲོས་ཚོགས་ནམ་ཚོགས་ལ་བོད་དོན་ཐོག་གླེང་སློང་གནང་བར་ཐུགས་རྗེ་ཆེ་ཞུས་ཡོད་འདུག
སྤྱི་ལྷན་སྐུ་ཚབ་རྣམ་པས་རྒྱ་གར་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་པའི་འགན་ཁུར་གཙོ་གནད་པ་དང་ BJP ཆབ་སྲིད་ཚོགས་པའི་དབུ་ཁྲིད་བགྲེས་པ་སྐུ་ཞབས་ Shanta Kumar མཆོག་དང། སྐུ་ཞབས་ Bhagat Singh Koshyari མཆོག་རྣམ་གཉིས་ལ་མཇལ་འཕྲད་ཀྱིས་མཚོན་རིང་མིན་ཚོགས་ལ་ཉེ་བའི་རྒྱ་གར་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་པའི་ཚོགས་འདུའི་སྟ་གོན་འོག་གྲབས་སྐོར་ལ་གོ་བསྡུར་ལྷུག་པོ་ཡང་གནང་ཡོད་འདུག
Indian National Congress ཆབ་སྲིད་ཚོགས་པའི་ཚོགས་མི་སྐུ་ཞབས་ Moti Lal Vora མཆོག་དང། རྒྱ་གར་ཆེས་མཐོའི་ཁྲིམས་ཞིབ་ཁང་གི་ཁྲིམས་རྩོད་པ་བགྲེས་པ་སྐུ་ཞབས་ K.T.S. Tulsi མཆོག སྐུ་ཞབས་ Vivek K Tankha མཆོག གཞན་ཡང་ TDP ཆབ་སྲིད་ཚོགས་པའི་ཚོགས་མི་ Narasimham Thota མཆོག་བཅས་ མཇལ་འཕྲད་ཀྱིས་ད་ལྟའི་བོད་ནང་གི་ཛ་དྲག་གནས་སྟངས་དང་། སྤྱི་ཡོངས་བོད་དོན་ཐོག་རྒྱབ་སྐྱོར་ཡོང་ཐབས་ལ་རེ་བསྐུལ་ནན་པོ་ཞུས་བཞིན་ཡོད་འདུག
ད་བར་ཁྱོན་ཉིན་གྲངས་བཞིའི་རིང་ཞུ་གཏུགས་དང་མཇལ་འཕྲད་ཀྱི་ལས་རིམ་ནང་། རྒྱ་གར་གྲོས་ཚོགས་འཐུས་མི་ ༣༥ ལྷག་ཙམ་དང་མཇལ་འཕྲད་ཀྱིས། ཁོང་རྣམས་པས་བོད་དོན་ཐོག་རྒྱབ་སྐྱོར་དང་། བོད་ཀྱི་གནད་དོན་སྐོར་གྲོས་ཚོགས་ནང་དང་། ཆབ་སྲིད་ཚོགས་པ་ཁག་གི་ཚོགས་འདུ་མང་དག་ཞིག་ལ་བགྲོ་གླེང་གནང་རྒྱུའི་ཞལ་བཞེས་ཀྱང་གནང་ཡོད་འདུག
དེ་མིན་བླ་མ་བ་ཀཱུ་ལ་ཐེབས་རྩ་ (Kushok Bakula Trust) ནས་སྤྱི་འཐུས་སྐུ་ཚབ་ཚོགས་ཆུང་ལ། རྒྱ་གར་གྱི་གནད་ཡོད་སྐུ་ཚབ་དང་ཡུན་རིང་བོད་དོན་ལ་རྒྱབ་སྐྱོར་གནང་མཁན་བླ་མ་བ་ཀཱུ་ལ་རིན་པོ་ཆེའི་ལོ་བརྒྱ་འཁོར་བའི་དུས་དྲན་དུ་སྐུ་པར་འགྲེམས་སྟོན་གྱི་དབུ་འབྱེད་མཛད་སྒོར་གདན་ཞུས་ལྟར། Indira Gandhi National Memorial Arts and Cultural Center དུ་ཆེད་ཕེབས་གནང་ཡོད་པའི་གནས་ཚུལ་སྙིང་བསྡུས་སུ།


text:
ཚེས་13ཉིན་གྱི་ཕྱི་དྲོར། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་ལྷ་ས་གྲོང་ཁྱེར་ལྟེ་བའི་སྨན་ཁང་འཛུགས་སྐྲུན་བྱ་ཡུལ་དུ་ཕེབས་ནས་རྣམ་གྲངས་འཛུགས་སྐྲུན་གྱི་གནས་ཚུལ་ལ་བརྟན་ཞིབ་གནང་ཞིང་། ཁོང་གིས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་ནན་ཏན་བྱས་ཏེ་ཐོག་མཐའ་བར་གསུམ་དུ་མི་དམངས་ཀྱི་བདེ་ཐང་འགན་ལེན་བྱེད་པ་བླ་ན་མེད་པའི་གནས་བབ་ཐོག་བཞག་ནས་ཚན་རིག་དང་མཐུན་པའི་སྒོ་ནས་གཅིག་གྱུར་འཆར་འགོད་དང་རྣམ་གྲངས་འཛུགས་སྐྲུན་ལ་སྐུལ་འདེད་མགྱོགས་པོ་བཏང་སྟེ་ལྗོངས་ཡོངས་ཀྱི་མི་རིགས་ཁག་གི་མང་ཚོགས་ཚོར་དེ་བས་སྤུས་ལེགས་ཀྱི་སྨན་བཅོས་ཞབས་ཞུའི་འགན་ལེན་མཁོ་འདོན་བྱས་ནས་མི་དམངས་མང་ཚོགས་ཚོས་སྨན་བཅོས་ཞབས་ཞུ་དང་བདེ་ཐང་འཚོ་བར་བཅངས་པའི་དགོས་མཁོ་གསར་པ་རྒྱུན་ཆད་མེད་པར་སྐོང་དགོས་ཞེས་ནན་བཤད་གནང་བ་རེད།
རང་སྐྱོང་ལྗོངས་ཀྱི་ཀྲུའུ་ཞི་གཞོན་པ་བདེ་སྐྱིད་བརྟག་ཞིབ་གནང་བར་ལྷན་དུ་ཕེབས་ཡོད་པ་རེད།
ལྷ་ས་གྲོང་ཁྱེར་ལྟེ་བའི་སྨན་ཁང་གི་རྣམ་གྲངས་ནི་རིམ་པ་གསུམ་པའི་ཕྱོགས་བསྡུས་སྨན་ཁང་གི་ཚད་གཞི་ལྟར་འཛུགས་སྐྲུན་བྱས་པ་དང་། དེའི་ནང་ནད་ཐོག་སྨན་བཅོས་དང་། གཟུགས་པོ་བརྟག་དཔྱད། ལུས་ཁམས་བདེ་སྲུང་། ན་ཚ་དྲག་སྐྱེད། དེ་བཞིན་ཚན་ཞིབ་སློབ་ཁྲིད་སོགས་ཀྱི་ནུས་པ་ཚུད་ཡོད། ཨར་ལས་བྱ་ཡུལ་དུ་ཆེ་དགྲ་ལྷས་ལས་དོན་སྙན་ཞུ་ནན་ཏན་ངང་གསན་པ་དང་རྣམ་གྲངས་འཛུགས་སྐྲུན་གྱི་འཕེལ་རིམ་གནས་ཚུལ་མཁྱེན་རྟོགས་ཞིབ་ཕྲ་གནང་བ་རེད།
ཆེ་དགྲ་ལྷས་སྒྲིག་འཛུགས་ཞིབ་ཚགས་བྱས་ཏེ་སྔར་ཡོད་ཀྱི་ལས་ཀའི་རྨང་གཞི་ཡག་པོའི་ཐོག་འཆར་འགོད་ས་བཀྲར་ནན་པོ་གཞིགས་ནས་ཨར་ལས་སྒྲིག་འཛུགས་བྱས་ཏེ་ལྷུ་ཚིགས་ཚང་མ་དང་རྣམ་གྲངས་ཚང་མར་ཞིབ་ཕྲ་ཅན་གྱི་དོ་དམ་འགན་ལེན་བྱེད་དགོས་པ་དང་། གཙོ་གནད་མངོན་གསལ་དོད་པོ་ཡོང་བར་བྱས་ཏེ་དུས་ཚོད་ཀྱི་མཚམས་ཚིགས་ལ་གཞིགས་ནས་སྤུས་ཚད་དང་བདེ་འཇགས་འགན་ལེན་བྱེད་པའི་སྔོན་འགྲོའི་ཆ་རྐྱེན་འོག་ཨར་ལས་ཀྱི་མྱུར་ཚད་མགྱོགས་སུ་གཏོང་དགོས་པ། སྔ་སྣུར་དུ་འཆར་འགོད་བྱས་ཏེ་སྨན་བཅོས་སྒྲིག་ཆས་ཉོ་སྒྲུབ་དང་། ཆུ་དང་། གློག སོལ་རླངས། ལྗང་མདོག་སོགས་ལེ་ལག་ཚང་སྒྲིག་གི་ཞོར་གཏོགས་སྒྲིག་ཆས་འཛུགས་སྐྲུན་ལ་མཉམ་དུ་སྐུལ་འདེད་གཏོང་བ་དང་། “རིག་ལྡན་སྨན་བཅོས”ལ་གཞི་ཚུགས་པ། དེང་རབས་ཅན་གྱི་ཆ་འཕྲིན་ལག་རྩལ་གྱི་བྱ་ཐབས་སྤྱོད་པ། གྲངས་གཞི་ཅན་དང་དྲ་རྒྱ་ཅན་གྱིས་ཁྱད་ཆོས་བྱས་པའི་བདེ་ཐང་གི་གཞི་གྲངས་མཉམ་དུ་བཏོད་དེ“ནད་ཆེན་ཕོག་སྐབས་བོད་ནས་འགྲོ་མི་དགོས་པའི”དམིགས་ཚད་མངོན་འགྱུར་ཡོང་གང་ཐུབ་བྱེད་དགོས་པ། སྒྱུར་བཅོས་གཏིང་ཟབ་ཏུ་བཏང་སྟེ་སྒྱུར་བཅོས་སྨན་ཁང་འཛུགས་སྐྲུན་གྱི་བརྒྱུད་རིམ་ཧྲིལ་པོར་ཁྱབ་པར་བྱས་ནས། སྒྲིག་སྲོལ་དང་ལམ་སྲོལ་གསར་གཏོད་ཀྱིས་སྨན་བཅོས་ཤེས་ལྡན་པའི་ཚོགས་སྒྲིག་རྣམ་པའི་བོད་སྐྱོར་གྱི་གོ་སྐབས་ལ་བརྟེན་ནས་དོ་དམ་ཐད་གཉེར་སྐྱོང་བྱེད་སྟངས་གསར་པ་འཚོལ་ཞིབ་དང་། རང་ངོས་ཀྱི་སྟོབས་ཤུགས་ཆེ་རུ་བཏང་ནས་ལྗོངས་ཡོངས་ཀྱི་རྩེར་སོན་ཕྱོགས་བསྡུས་སྨན་ཁང་འཛུགས་སྐྲུན་ཧུར་ཐག་བྱེད་དགོས་པ། འགོ་ཁྲིད་ལ་ཤུགས་སྣོན་རྒྱག་པ་དང་། བྱེད་པོའི་འགན་འཁྲི་ཁ་གསལ་བཟོ་བ། གཞོགས་འདེགས་དམ་ཟབ། མཐུན་སྦྱོར་གཞོགས་འདེགས་བཅས་བྱས་ཏེ་རྣམ་གྲངས་འཛུགས་སྐྲུན་ལ་ཞབས་འདེགས་སྤུས་ལེགས་མཁོ་འདོན་བྱེད་པ་དང་། ཆེད་མི་དང་ཆེད་དམིགས་སོགས་ཀྱི་རྣམ་པར་བརྟེན་ནས་མཐུན་སྦྱོར་སྦྲེལ་མཐུད་ལ་ཤུགས་སྣོན་རྒྱག་པ་དང་། བཀོད་གཏོང་དང་དོ་དམ་ལས་དོན་ཡག་པོ་སྒྲུབ་པ། རྣམ་གྲངས་འཛུགས་སྐྲུན་བྱེད་པའི་བརྒྱུད་རིམ་ཁྲོད་འཕྲད་པའི་དཀའ་གནད་དང་གནད་དོན་ཐག་གཅོད་ལ་རོགས་རམ་ཧུར་ཐག་བྱས་ཏེ་ནུས་ལྡན་གྱི་བྱེད་ཐབས་ལ་བརྟེན་ནས་རྣམ་གྲངས་འཛུགས་སྐྲུན་ལ་སྐུལ་འདེད་འོས་འཚམ་གཏོང་དགོས་པའི་བླང་བྱ་བཏོན་གནང་བ་རེད།


text:
ཀྲུང་དབྱང་མི་རིགས་སློབ་ཆེན་ལ་བོད་ཀྱི་རྩོམ་རིག་ཞིབ་འཇུག་གི་ཕྱོགས་ནས་དགའ་འོས་པའི་འབྲས་བུ་སྨིན་པ།
གསར་དུ་བཀྲམ་པའི་ཞིབ་འཇུག་གི་དེབ་གསུམ།
ཀྲུང་དབྱང་མི་རིགས་སློབ་ཆེན་གྱི་“985ཡི་ལས་གཞི”ཡི་རྩོམ་རིག་ལྟེ་བ་ནས་བསྒྲགས་པའི་འཕྲིན་བཟང་ལྟར་ན༢༠༡༣ལོའི་ཟླ་བཞི་པའི་ཚེས་ཉི་ཤུ་ཉིན། བོད་ཀྱི་རྩོམ་རིག་ཞིབ་འཇུག་དེབ་ཕྲེང་གི་དེབ་སྐོར་དང་པོ་ཡི་བརྩམས་ཆོས་འགྲེམ་སྤེལ་ཚོགས་འདུ་པེ་ཅིང་གི་ཀྲུང་དབྱང་མི་རིགས་སློབ་ཆེན་ནས་བསྡུས་ཡོད་ལ། ལས་གཞིའི་ཚན་ཁག་གི་མི་སྣ་དང་མི་རིགས་སློབ་ཆེན་གྱི་དགེ་སློབ་དུ་མ་འགྲེམ་སྤེལ་ཚོགས་འདུར་ཞུགས་ཡོད།
ལྡོང་བུ་དང་། བཀྲ་བྷ། བན་དེ་མཁར།
བོད་ཀྱི་རྩོམ་རིག་ཞིབ་འཇུག་གི་དེབ་ཕྲེང་ནི་ཀྲུང་དབྱང་མི་རིགས་སློབ་ཆེན་གྱི་“985ཡི་ལས་གཞི”ཡི་རྩོམ་རིག་ལྟེ་བའི་ལས་གཞི་གལ་ཆེན་ཞིག་ཡིན་ལ། ཀྲུང་དབྱང་མི་རིགས་སློབ་ཆེན་ནས >རྩོམ་སྒྲིག་གྲུབ་པའི་རྗེས་སུ་བྱུང་བའི་བོད་ཀྱི་རྩོམ་རིག་ཕྱོགས་སུ་ཆེད་དམིགས་ལས་གཞི་བཙུགས་ཤིང་ཕྱོགས་ཡོངས་ནས་ཞིབ་འཇུག་བྱ་བའི་རིག་གཞུང་གནད་འགྲོལ་གྱི་བྱེད་སྒོ་ཐོག་མར་གྱུར་ཡོད། ལས་གཞི་འདི་རུ་གཙོ་བོ་བོད་ཀྱི་རྩོམ་པ་པོར་ཞིབ་འཇུག་དང་། བོད་ཀྱི་རྩོིམ་རིག་བརྩམས་ཆོས་ལ་ཞིབ་འཇུག བོད་ཀྱི་རྩོམ་རིག་ལོ་རྒྱུས་ལ་ཞིབ་འཇུག བོད་ཀྱི་རྩོམ་རིག་གཞུང་ལུགས་ལ་ཞིབ་འཇུག བོད་ཀྱི་རྩོམ་པ་པོའི་ཡིག་ཚགས་བཅས་སྣ་ཁ་དྲུག་ལ་སྦྲེལ་ཡོད་ལ། བོད་ཀྱི་བརྩམས་སྒྲུང་དང་། སྙན་ངག ལྷུག་རྩོམ། ཟློས་གར་ལ་སོགས་པའི་འཕེལ་རྒྱུས་ཀྱི་གྲུབ་འབྲས་གཞི་བཅོལ་ནས། ཕུལ་ཏུ་བྱུང་བའི་བརྩམས་ཆོས་དག་རྒྱུ་ཆ་རུ་སྤྱོད་པ་དང་། གསར་ཤོས་ཆེ་བའི་རིག་གཞུང་གི་ལྟ་བས་སྣེ་ཁྲིད་ནས། ཕྱོགས་སུ་མ་ལྷུང་བའི་སྒོ་ནས། རིམ་པ་དང་ཟུར་སྣེ་མང་པོ་ནས་འཇུག་པའི་རིག་གཞུང་གི་རིག་ལམ་སྤྱད་དེ། བོད་ཀྱི་རྩོམ་རིག་འཕེལ་རྒྱས་ཀྱི་གྲུབ་འབྲས་དང་ལོ་རྒྱུས་ཀྱི་འཕེལ་ཕྱོགས་གླེང་ཞིང་། བོད་ཀྱི་རྩོམ་རིག་ཞིབ་འཇུག་གི་མཛད་འཕྲིན་མཐོ་ཚད་གསར་བ་ཞིག་ཏུ་སྐྱེལ་བའི་དགོས་པ་འགྲུབ་ཕྱིར་སྤེལ་བ་ཞིག་རེད།
ཚོགས་ར།
བོད་ཀྱི་རྩོམ་རིག་ཞིབ་འཇུག་གི་དེབ་ཕྲེང་ལས་དེབ་སྐོར་དང་པོ་ནི >དང >  >  >  >  >  >བཅས་གསར་དུ་བརྩམས་པ་དང་བསྒྲིགས་པའི་དེབ་བདུན་གྱིས་གྲུབ་ཡོད་ལ། དེ་ཁྲོད་ཀྱི་བཀྲ་བྷ་ཡིས་བརྩམས་པའི > དང་ལྕགས་རྡོར་རྒྱལ་ལམ་ལྡོང་བུས་བརྩམས་པའི > བན་དེ་མཁར་རམ་བྱམས་ཕྲུག་གིས་བརྩམས་པའི >བཅས་ཆེད་རྩོམ་དེབ་གསུམ་མཚོ་སྔོན་མི་རིག་དཔེ་སྐྲུན་ཁང་གིས་དཔར་སྐྲུན་དང་འགྲེམ་སྤེལ་གྲུབ་ཟིན་ཡོད་ཅིང་། ལྷག་མ་དེབ་འགའང་རིམ་པ་བཞིན་ཀློག་པ་པོ་དག་གི་སྤྱན་ལམ་ལ་བསྟར་འཆར་རེད།
བོད་ཀྱི་རྩོམ་རིག་ཞིབ་འཇུག་གི་དེབ་ཕྲེང་གི་ལས་གཞི་ཚོགས་པས་བོད་ཀྱི་རྩོམ་རིག་ཕྱོགས་ལ་ཞིབ་འཇུག་བྱ་བའི་རིག་གཞུང་གི་འགན་འཁུར་བ་ལས་གཞན། ཀྲུང་གོའི་གྲངས་ཉུང་མི་རིགས་ཀྱི་རྩོམ་པ་པོའི་བརྩམས་ཆོས་གཅེས་བསྡུས་དཔེ་ཚོགས་ཀྱི་འཛུགས་སྐྲུན་དང་། རྩོམ་པ་པོ་འོས་སྦྱོར་ཕྱོགས་ཀྱི་འགན་ཡང་ཁུར་ཡོད། ད་བར་དུ་སྟག་འབུམ་རྒྱལ་གྱི་སྒྲུང་འབྲིང་ཕྱོགས་བསྒྲིགས >དང་བཀྲ་བྷ་ཡི་སྒྲུང་རིང > ལྷ་བྱམས་རྒྱལ་གྱི་སྒྲུང་རིང > སྟག་འབུམ་རྒྱལ་གྱི་བརྩམས་སྒྲུང་རྒྱ་འགྱུར་མ > བཀྲ་བྷ་ཡི་བརྩམས་སྒྲུང་རྒྱ་འགྱུར་མ >བཅས་རྩོམ་རིག་བརྩམས་ཆོས་ཀྱི་དེབ་ལྔ་དཔར་སྐྲུན་འབྲེལ་ལམ་བསྐྲུན་ནས་བཀྲམས་ཐུབ་ཡོད་ལ། ༢༠༡༢ལོའི་ཟླ་བཅུ་བ་རུ་སྟག་འབུམ་རྒྱལ་གྱི་བརྩམ་སྒྲུང་དཔྱད་གླེང་ཚོགས་འདུའང་ཀྲུང་དབྱང་མི་རིགས་སློབ་ཆེན་ནས་བསྡུས་ཡོད། འདི་ནི་བོད་ཀྱི་ཕ་སྐད་རྩོམ་པ་པོ་ཞིག་ལ་ཆེད་དུ་བསྡུས་པའི་མི་སྒེར་གྱི་བརྩམས་ཆོས་དཔྱད་གླེང་ཚོགས་འདུ་ཐེངས་དང་པོ་རུ་གྱུར་ཡོད་པས། སྤྱི་ཚོགས་སྤྱི་དང་རྩོམ་རིག་གི་སྡེ་རུ་ཤུགས་རྐྱེན་ཆེན་པོ་བྱུང་ཡོད་ལ། བསྟོད་པའི་དཔའ་དར་འབུལ་མཁན་ཡང་མང་པོ་བྱུང་ཡོད།
རྩོམ་ཁུངས། ངེད་དྲ་བ།


text:
༈ སློབ་སྦྱོང་གི་དགོས་དམིགས་དང་འབྲེལ་བའི་ཐོག་གསུང་བཤད་གནང་བ།
༄༅།། ༢༠༡༧ ཕྱི་ཟླ་ ༣ ཚེས་ ༧ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་དྷ་སྟེང་བོད་ཁྱིམ་སློབ་གྲྭའི་སློབ་དུས་དབུ་འཛུགས་ཉིན་མོར་གདན་ཞུས་ཀྱིས་སློབ་སྦྱོང་གི་དགོས་དམིགས་དང་འབྲེལ་བའི་ཐོག་ལམ་སྟོན་གསུང་བཤད་གནང་སོང་།
དེ་ཡང་ཐོག་མར་བོད་བསྟན་སྲིད་མི་རིགས་དང་བཅས་པའི་སླད་དུ་ལུས་སྲོག་ལོངས་སྤྱོད་དང་བཅས་པ་བློས་གཏོང་གནང་མཁན་གྱི་དཔའ་བོ་དང་དཔའ་མོ་རྣམས་ཀྱི་ཆེད་དུ་མྱ་ངན་གུས་འདུད་དང་། ༧རྒྱལ་བའི་ཞབས་བརྟན་འུར་འདོན། སློབ་གྲྭའི་གཞས་མཁྱེན་པའི་ཡེ་ཤེས་གཏོང་བ། སློབ་གྲྭའི་འགན་འཛིན་དངོས་གྲུབ་དབང་འདུས་ལགས་ནས་ངོ་སྤྲོད་གསུང་བཤད། སྐུ་མགྲོན་གཙོ་བོ་མཆོག་ནས་ཞབས་ལོ་ལོན་པའི་དགེ་རྒན་དང་ལས་བྱེད་རྣམས་ལ་གཟེངས་རྟགས་དང་། ལས་བྱེད་གསར་པ་རྣམས་དང་སློབ་གྲྭའི་ཚོགས་ཆུང་གི་ཚོགས་མི་རྣམ་པར་མཇལ་དར་བཅས་བསྩལ་རྗེས། སྐུ་མགྲོན་གཙོ་བོ་རིན་པོ་ཆེ་མཆོག་གིས། མི་ཚེའི་དུས་རིམ་མང་པོ་ཡོད་པའི་ནང་ནས་སློབ་དུས་དེ་ལུས་ཀྱི་འཚར་ལོངས་དང་སེམས་ཀྱི་ཡར་རྒྱས་འགྲོ་བའི་སྐབས་ཡིན་སྟབས་ཧ་ཅང་གལ་ཆེན་པོ་རེད། ལྷག་པར་དུ་ཁྱེད་ཚོ་དང་ལོ་ཚད་མཉམ་པའི་བོད་དུ་ཡོད་པའི་བོད་ཕྲུག་ཚོར་གོ་སྐབས་གང་འདྲ་ཡོད་པ་དང་། སློབ་སྦྱོང་བྱེད་པའི་གོ་སྐབས་ཡོད་ཀྱང་གང་ཞིག་སྦྱང་རྒྱུ་ཡོད་མེད། དེ་བཞིན་གནས་ཡུལ་རྒྱ་གར་གྱི་ཕྲུ་གུ་མང་པོར་ཁྱེད་ཚོ་བཞིན་གོ་སྐབས་མེད་པར་བརྟེན། སློབ་སྦྱོང་ཡག་པོ་བྱེད་དགོས་ཞེས་དང་།
སློབ་སྦྱོང་གི་ “སློབ་” དང་ “སྦྱོང་” ཞེས་པའི་ཚིག་གཉིས་ཡོད། སློབ་ཞེས་པ་ནི་ཐོག་མར་མ་གོ་བ་ཞིག་གོ་བར་བྱས་ཏེ་ཐོས་བྱུང་གི་ཤེས་རབ་ཀྱི་ཐོག་ནས་གཏན་ལ་འབེབས་རྒྱུ་ཞིག་རེད། དེ་ནི་དགེ་རྒན་ནམ་དེབ་སོགས་ལས་ཐོས་པ་ལ་བརྟེན་ནས་འདི་ནི་འདི་འདྲ་ཞིག་རེད་བསམས་པ་དེ་ལ་ཐོས་བྱུང་གི་ཤེས་རབ་ཟེར་བ་རེད། དེ་རང་གི་ཡོན་ཏན་མ་རེད། གཞན་ལས་གཡར་བ་ཞིག་རེད། རང་གི་ཡོན་ཏན་ཆགས་པ་ལ་བསམས་བྱུང་གི་ངེས་པ་རྙེད་པ་ཞིག་དགོས་ཀྱི་རེད། དེ་ནི་རིགས་པས་བརྟག་དཔྱད་བྱས་ཏེ་དེབ་ཀྱི་ནང་དུ་ཡོད་པ་དེ་དངོས་གནས་རེད་འདུག་མི་འདུག་སོ་སོས་ངེས་པ་རྙེད་པ་ཞིག་དགོས་རེད། རྒན་ལགས་ཀྱིས་རེད་གསུངས་པ་དེ་ལ་སོ་སོའི་རྒྱུ་མཚན་ལ་བརྟེན་ནས་ངེས་པ་རྙེད་ཐུབ་པ་ཞིག་ལ་ཤེས་པ་ཟེར། ད་ལྟ་ངས་ཁྱེད་ཚོ་ལ་སྐད་ཆ་ཤོད་ཀྱི་ཡོད་རེད། ཁྱེད་ཚོས་ངས་བཤད་པ་དེ་ཚོར་ཆ་བཞག་ནས་ཕྱིན་པ་ཡིན་ན་ཁྱེད་ཚོ་ལ་ཕན་གནོད་འདྲེན་རྒྱུ་གང་ཡང་མེད། ངས་ཞུས་པ་དེ་ཚོ་དངོས་གནས་རེད་འདུག་མི་འདུག དངོས་པོའི་གནས་ཚུལ་དང་མཐུན་གྱི་འདུག་མི་འདུག རིགས་པའི་རྒྱབ་རྟེན་འདུག་གམ་མི་འདུག་བཅས་ལ་ལེགས་པར་དཔྱད་དེ། ཁོས་ལབ་པ་དེ་ནོར་འདུག དེ་འགྲིག་མི་འདུག་སྙམ་པའི་ངེས་པ་རྙེད་པ་བྱུང་ན་དེ་འགྲིགས་པ་རེད། ཁོས་ལབ་པ་དེ་རེད་འདུག དེར་རྒྱུ་མཚན་འདུག་ཅེས་རང་གི་ངོས་ནས་ཐག་གཅོད་བྱེད་ཐུབ་པ་ཡིན་ན་གཞི་ནས་ཕན་ཐོགས་ཤིག་ཡོང་གི་རེད། དེ་འདྲ་ཡིན་དུས་གནས་སྟངས་གང་འདྲ་ཞིག་ཡིན་ཡང་རིགས་པར་གཞི་བཞག་ནས་འགྲོ་རྒྱུའི་ནུས་པ་དེ་ཆུང་དུས་སྐབས་ནས་གོམས་གཤིས་སུ་ཡོད་དགོས་པ་དེ་གལ་ཆེན་པོ་རེད་ཅེས་སོགས་དང་།
སོ་སོའི་ངོས་ནས་བརྟག་དཔྱད་བྱེད་མ་ཐུབ་པ་ཡིན་ན་སློབ་ཚན་ངག་ཐོག་ལ་འཇུས་ཏེ་ཡིག་རྒྱུགས་འཕྲོད་པ་ཡིན་ཡང་མ་འོངས་པར་མཁས་པ་ཆགས་རྒྱུ་ཁག་པོ་རེད། བརྟག་དཔྱད་བྱེད་པའི་ནུས་པ་ཡོད་མཁན་ཞིག་གིས་སྟབས་མ་ལེགས་པར་རྒྱུགས་མ་འཕྲོད་པ་ཡིན་ཡང་དེ་ཙམ་གྱིས་ཐབས་སྐྱོ་པོ་མིན་ཚུལ་སོགས་དང་།
ད་ལྟ་བོད་པའི་གནས་སྟངས་དེ་ཧ་ཅང་ཉག་ཕྲ་བའི་སྐབས་ཤིག་རེད། བཙན་བྱོལ་ལ་ཡོད་པའི་བོད་པའི་སློབ་ཕྲུག་ཚོར་འགན་ཆེན་པོ་ཞིག་ཡོད་རེད། འོན་ཀྱང་དེ་འདི་འདྲ་ཡོད་རེད་ཅེས་དགེ་རྒན་རྣམས་དང་ང་ཚོས་གནོན་ཤུགས་ལྟ་བུ་བྱས་ན་ཕན་ཐོགས་གང་ཡང་མེད། རང་སྟོབས་ཀྱི་ཐོག་ནས་དགོངས་པ་བཞེས་དགོས་པ་དེ་གལ་ཆེན་པོ་རེད་ཅེས་དང་།
དེང་སང་འཇིག་རྟེན་ཁྱོན་ཡོངས་སུ་སྲོལ་རྒྱུན་དང་དེང་རབས་གཉིས་ཀྱི་བར་ཛ་དྲག་གི་བགྲོ་གླེང་འགྲོ་བཞིན་པ་རེད། དེང་རབས་ཀྱི་དབང་གིས་སྲོལ་རྒྱུན་ཉམས་ཆག་འགྲོ་བ་དང་། སྲོལ་རྒྱུན་གྱི་དབང་གིས་དེང་རབས་ཀྱི་ནང་དུ་རྗེས་ལུས་ཐེབས་པ་ལྟ་བུ་འགལ་ཟླ་ཞིག་ཏུ་མང་ཆེ་བས་མཐོང་གི་ཡོད་པ་རེད། དེ་ཚོའི་ཐོག་ཏུའང་ན་གཞོན་ཚོས་ཐུགས་སྣང་གནང་དགོས་པའི་གནས་སྟངས་ཤིག་ངེས་པར་ཆགས་ཡོད་ཚུལ་སོགས་ལམ་སྟོན་རྒྱས་པར་གནང་ཞིང་། མཐར་སློབ་སྤྱི་རྣམ་གྲོལ་བཀྲ་ཤིས་ལགས་ནས་ཐུགས་རྗེ་ཆེ་ཞུའི་གསུང་བཤད་གནང་རྗེས། བོད་རྒྱལ་ཁབ་ཆེན་པོ་དང་རྒྱ་གར་གྱི་རྒྱལ་གླུ་ཕུལ་ཏེ་མཛད་སྒོ་གྲོལ། སྐབས་དེར་དྷ་སྟེང་བོད་ཁྱིམ་གྱི་ངེས་སྟོན་པ་གཙོས་ལས་བྱེད་རྣམས་དང་། འཛིན་རིམ་བརྒྱད་པ་ཡན་གྱི་སློབ་ཕྲུག་རྣམས་འདུ་འཛོམས་བྱུང་འདུག


text:
དེ་ཡང་ཤར་པ་ཞེས་པ་མི་རིགས་གང་དུ་གཏོགས་པ་དང་། མིང་ཇི་ལྟར་ཐོགས་པའི་སྐོར་ལ 《ཤར་པའི་ཆོས་འབྱུང་དང་མེས་རབས་བཞུགས་སོ་ཞེས་པ་ལས “གངས་ཅན་བོད་ཀྱི་མིའི་བྱེ་བྲག་ཅིག་ལ་ཤར་པ་ཞེས་མིང་ཐོགས” ①ཞེས་པ་དང་། ཡང་ན། “དེང་རི་ནས་ཡོང་སྟེ་དཀའ་ཚེགས་ཆེན་པོས་གངས་རི་བརྒལ་ནས་བལ་ཡུལ་གྱི་ཤར་ཕྱོགས་མི་མེད་ལུང་སྟོང་སྦས་ཡུལ་ཁུམས་པའི་གནས་སུ་མི་ཆེན་གྲགས་པ་སོགས་གློ་བུར་དུ་ཡོང་སྟེ་གནས་པ་ལ་ཤར་པ་ཞེས་སམ། གོར་སྐད་དུ། པུར་བ་ལི་ཞེས་བལ་ཡུལ་པ་རྣམས་ཀྱིས་མིང་བཏགས་པ་ཡིན་ནོ”②ཞེས་གསུངས་པ་བཞིན་ཤར་པ་ནི་བོད་རིགས་ཀྱི་བྱེ་བྲག་ཅིག་ཡིན་པས། དེའི་གཉེན་སྒྲིག་གི་སྲོལ་དང་བོད་རིགས་གཞན་དག་གི་གཉེན་སྒྲིག་སྲོལ་ལ་འདྲ་བའི་ཆ་མང་པོ་ཡོད་ལ། གཞན་ད་དུང་ཤར་པ་རང་ལ་ཐུན་མོང་མ་ཡིན་པའི་གཉེན་སྒྲིག་གི་སྲོལ་ཡང་ཡོད། ཤར་པའི་མེས་རྒྱུད་ནས་གཉེན་སྒྲིག་གི་སྲོལ་ནི་ཁྱོ་གཅིག་ཤུག་གཅིག་གི་གཉེན་སྒྲིག་བྱེད་པའི་སྲོལ་དེ་ཡིན་ཞིང་། གཉེན་སྒྲིག་གཙོ་བོ་ཕ་མས་ཐག་གཅོད་བྱེད་ཀྱི་ཡོད། གཙང་ཁུལ་འདྲེན་ཐང་ཡུལ་ལྟ་བུར་ཆ་མཚོན་ན། ས་བབ་དམའ་ཞིང་ཁ་ཁུ་སིམ་པའི་ཁུག་ཅིག་ཡིན་པས། འགྲིམ་འགྲུལ་སྟབས་བདེ་མེད་ལ། ཕྱི་ཕྱོགས་ཀྱི་ཆ་འཕྲིན་ཤེས་རྟོགས་དཀའ་བ། ཁུལ་གཞན་གྱི་མི་དང་འབྲེལ་འདྲིས་ཉུང་བ་སོགས་ཀྱི་རྐྱེན་པས་ཁོ་ཚོ་རང་ལ་ཐུན་མོང་མ་ཡིནེ་པའི་གཉེན་སྒྲིག་བྱེད་ཚུལ་ཡོད་པ་ནི་བརྗོད་མེད་རེད། འདྲེན་ཐང་ཤར་པའི་གཉེན་སྒྲིག་བྱེད་སྐབས་སློང་ཆང་གཏོང་ཚུལ་ལ་ཁག་གཉིས་ཙམ་ཡོད་དེ།
གཅིག་ནི་སྦྲུམ་པའི་སྐབས་ནས་གཉེན་གན་འཇོག་པ་དང་། གཉིས་ནི་ཕྲུ་གུ་ཆུང་ཆུང་ནས་གཉེན་གན་འཇོག་པ་དེ་ཡིན་ཞིང་། ཁོ་ཚོའི་སློང་ཆང་གཏོང་བའི་བྱ་རིམ་ནི་རྙོག་འཛིང་ལྡན་པ་ཞིག་ཡིན། དེ་ན་ཁོ་བོས་དཔྱད་ཐུང་འདིའི་ནང་གཙང་ཁུལ་འདྲེན་ཐང་ཤར་པ་བའི་གཉེན་སྲོལ་གྱི་སྐོར་ལས་སློང་ཆང་གཏོང་བའི་བྱ་རིམ་དང་གཉེན་སྒྲིག་གི་ཤུགས་རྐྱེན་བཅས་ཅུང་ཙམ་གླེང་བ་ནི་སྐབས་ཀྱི་དོན་དམ་པ་ཡིན།
དང་པོ། འདྲེན་ཐང་ཤར་པ་བའི་སློང་ཆང་གཏོང་བའི་བྱ་རིམ།
སློང་ཆང་གཏོང་བའི་གོམ་པ་དང་པོ། གཉེན་སྒྲིག་ཞུ་བ། དེ་ཡང་ཁྱོ་ཕྱོགས་ཀྱི་ཕ་མས་ཨ་ཡག་མངགས་ནས། ཨ་ཡག་གིས་ཆང་དང་ཁ་བཏགས་འཁྱེར་ནས་ཤུག་ཕྱོགས་ཀྱི་ཁྱིམ་དུ་གཉེན་སྒྲིག་ཞུ་བར་འགྲོ་གི་ཡོད། གལ་སྲིད་ཤུག་ཕྱོགས་ཀྱི་ཁྱིམ་མིས་ཆང་དང་ཁ་བཏགས་ཉར་བ་ཡིན་ན་ཐེངས་འདིའི་གཉེན་སྒྲིག་ཞུ་བ་ཁས་བླངས་པ་མཚོན་པར་བྱེད་པ་དང་། གལ་ཏེ་དེ་ལས་ལྡོག་སྟེ་ཤུག་ཕྱོགས་ཀྱི་ཁྱིམ་མིས་རང་གི་བུ་མོ་དེ་སྟེར་འདོད་མེད་གེ ཁྱོ་ཕྱོགས་ཀྱི་འཁྱེར་ཡོང་བའི་ཆང་དང་ཁ་བཏགས་སོགས་མི་ཉར་བ་དང་། བར་མིས་ཨུ་ཚུགས་ཀྱིས་བཞག་ཀྱང་རང་གི་བུ་མོར་ཆང་དང་ཁ་བཏགས་སྐུར་ནས་ཁྱོ་ཕྱོགས་ཀྱི་ཁྱིམ་དུ་ཕར་སློག་ཏུ་གཏོང་གི་ཡོད། གལ་སྲིད་ཁྱོ་ཕྱོགས་ཀྱིས་གཉེན་སྒྲིག་འདི་མ་བྱས་ཐབས་མེད་རེད་བསམ་ན། བར་མི་བསྐྱར་དུ་མངགས་ནས་ཤུག་ཕྱོགས་ཀྱི་ཁྱིམ་དུ་ཆང་དང་ཁ་བཏགས་སྐྱེས་སུ་གཏོང་གི་ཡོད།
སློང་ཆང་གཏོང་བའི་གོམ་པ་གཉིས་པ། ཁ་ཁུ་གསོལ་མར། དེ་ཡང་ཁྱོ་ཕྱོགས་ཀྱི་ཁྱིམ་གྱིས་ཨ་ཡག་དང་། གཏོད་པོ། ཨ་ཞང་། མེས་དབོན་བཅས་མི་བཞི་མངགས་ནས། ཁོ་ཚོས་ཤིང་ལས་བཟོས་པའི་ཟུར་གསུམ་གྱི་ཆང་སྣོད་ནང་ཆང་གང་དང་ཁ་ཡཏགས་འགའ་ཤས་འཁྱེར་ནས་ཤུག་ཕྱོགས་ཀྱི་ཁྱིམ་དུ་བསྐྱོད་ནས་སྔོན་ལ་ཤུག་ཕྱོགས་ཀྱི་ཕ་མ་གཉིས་ལ་ཁ་བཏགས་གཡོགས་པ་དང་ཆང་བཀྱགས་དགོས་ཀྱི་ཡོད། དེ་རྗེས་མངགས་མི་བཞི་པོས་ཀྱང་ཤུག་ཕྱོགས་ཀྱི་ཕ་མ་གཉིས་དང་མཉརྨ་དུ་ཆང་འཐུང་བྱེད་དགོས་ཀྱི་ཡོད་ཅིང་། དེ་ནི་དངོས་སུ་སློང་ཆང་བཏང་བའི་མཚོན་ཚུལ་ཞིག་ཡིན། ཉིན་དེ་ནས་བཟུང་ཉིན་གསུམ་གྱི་ནང་ཁྱོ་ཕྱོགས་ཀྱི་ཨ་ཡག་གིས་ཕྲུ་གུ་བུ་དེ་ཕྲུ་གུ་བུ་མོ་དེའི་ཁྱིམ་དུ་སྐྱེལ་བ་དང་། ཕོ་མོ་གཉིས་མཉམ་དུ་ངལ་རྩོལ་བྱེད་པ་དང་། འཚོ་བར་རོལ་བའི་ཐབས་ལམ་བརྒྱུད་ནས་ཁོ་ཚོའི་བརྩེ་དུང་གསོ་སྐྱོང་བྱེད་ཀྱི་ཡོད།
སློང་ཆང་གཏོང་བའི་གོམ་པ་གསུམ་པ། ལ་ཆང་། དེ་ཡང་ཁྱོ་ཕྱོགས་ཀྱི་ཁྱིམ་གྱིས་ཡང་བསྐྱར་ཨ་ཡག་དང་།གཏོད་པོ། ཨ་ཞང་། མེས་དབོན་བཅས་མི་བཞི་མངགས་ནས། ཆང་འཁྱེར་ནས་ཤུག་ཕྱོགས་ཀྱི་ཁྱིམ་དུ་འགྲོ་དགོས་པ་དང་། ཤུག་ཕྱོགས་ཀྱི་ཕ་མ་གཉིས་དང་མཉམ་དུ་ཆང་འཐུང་ལ་རོལ་དགོས་ཀྱི་ཡོད། སྐབས་དེ་དུས་ཤུཀཕྱོགས་ཁྱིམ་གྱིས་ར་གཅིག་བཤས་ནས་དེའི་ཤ་རྣམས་བཙོས་ཏེ་ཚོས་ཟིན་རྗེས། ཤུག་ཕྱོགས་ཀྱི་ཕ་མས་ཚོས་ཟིན་པའི་ར་ཤ་དེ་བགོས་ནས། ར་མགོ་དེ་གཏོད་པོ་ལ་སྤྲོད་པ་དང་། ར་ཤའི་མཇིང་པའི་ཤ་རྣམས་ཨ་ཡག་ལ་སྤྲོད་པ། སུག་ལག་གཡས་པ་དེ་ཨ་ཞང་ལ་སྤྲོད་པ། སྒལ་བའི་སྨད་ཀྱི་ཆ་རྣམས་མེས་དབོན་ལ་སྤྲོད་པ་དང་། ལྷག་མ་རྣམས་འཁོར་མི་ཚོར་སྦྱིན་གྱི་ཡོད་ཅིང་། དེ་རྗེས་ཤུག་ཕྱོགས་ཀྱི་ཕ་མས་སྐད་ཤུགས་ཆེན་པོས། བུ་མོ་ག་གེ་མོ་ཉིན་དེ་རིང་ནས་བཟུང་བུ་ག་གེ་མོ་ལ་སྟེར་བ་ཡིན་པས། སུས་ཀྱང་འཕྲོག་མི་ཆོག་ཅེས་ཁྱབ་བསྒྲགས་བྱེད་པ་དང་། དེ་ཚར་རྗེས་མུ་མཐུད་དུ་ཁྱོ་ཕྱོགས་ཀྱི་ཨ་ཡག་གིས་བུ་དེར་དེ་རིང་ང་བརྒྱུད་ནས། ཁྱིམ་ཚང་ག་གེ་མོའི་བུ་མོ་ག་གེ་མོ་ཁྱེད་ཀྱི་མནའ་མར་སློང་ཐུབ་པ་བྱུང་ཡོད། ཕྱིས་བྱུང་ཡག་པོ་ཡོད་ཀྱང་འདྲ། ཡག་པོ་མེད་ཀྱང་འདྲ། བུ་མོ་ག་གེ་མོ་ནམ་ཡང་གཡུག་མི་ཆོག་ཅེས་མངགས་བྱ་བྱེད་དགོས་ཀྱི་ཡོད།
སློང་ཆང་གཏོང་བའི་གོམ་པ་བཞི་པ། མཇུག་ཆང་།དེ་ཡང་མཇུག་ཆང་ནི་དོན་དངོས་ཐོག་ཆང་སའི་མཛད་སྒོ་དེ་ཡིན། འདྲེན་ཐང་དུ་ཤར་པ་བས་ཀྱང་མཇུག་ཆང་བཏུང་རྗེས་དོན་དམ་དུ་ཆང་སའི་ཐོ་བཀོད་བྱས་པར་ངོས་འཛིན་གྱི་ཡོད། གལ་སྲིད་མཛད་སྒོ་དེ་ལྟ་བུ་ཞིག་མ་གཉེར་བ་ཡིན་ན། ཕོ་མོ་གཉིས་ཀྱི་བཟའ་ཚང་གི་འབྲེལ་བ་དེ་ཡང་མ་དག་པ་ཞིག་དང་། མང་ཚོགས་ཀྱིས་ཁས་ལེན་ཐོབ་མེད་པར་བརྩི་བས། དེར་བརྟེན་ཕོ་མོ་གཉིས་ལུས་སྦྲེལ་བྱས་ནས་སྐྱེས་པའི་ཕྲུ་གུ་དེ་ལ་ཡང་བྱི་ཕྲུག་ཅེས་གཞན་གྱིས་བརྙས་བཅོས་དང་མཐོང་ཆུང་བྱ་ཡུལ་ཞིག་ཏུ་གྱུར་གྱི་ཡོད། དེ་དང་ཆབས་ཅིག་ཏུ་ཤར་པ་བར་ད་དུང་གཉེན་འཕྲོག་བྱེད་པའི་ལུགས་སྲོལ་ཡང་ཡོད་པ་སྟེ། གལ་སྲིད་སྐྱེས་པ་ཞིག་རང་ཉིད་ཀྱིས་ཕ་རོལ་གྱི་བུ་མོ་དེ་ཡིད་ལ་མཛེས་པ་དང་། མོས་པ་ཆེན་པོ་སྐྱེས་ཀྱང་། ཕ་རོལ་གྱི་བུ་མོ་དེའི་ཕ་མ་དང་ཡང་ན་བུ་མོ་རང་ཉིད་ཀྱིས་ཁས་ལེན་མ་བྱས་རྨ སྐྱེས་པ་དེས་མི་གཞན་འགའ་ཤས་གླས་ནས་བུ་མོ་དེ་ངལ་རྩོལ་བྱེད་པ་དང་ཕྱི་ལོག་ཏུ་འགྲོ་བའི་གོ་སྐབས་དང་བསྟུན་ནས། སྔོན་ལ་བུ་མོ་འཕྲོག་སྟེ་རང་ཁྱིམ་ནང་གི་མི་མངོན་པའི་སར་ཉར་གྱི་ཡོད། དེ་རྗེས་ཕ་རོལ་གྱི་བུ་མོའི་ཁྱིམ་གྱི་ཕ་མར་ཆང་དང་། ལག་རྟགས། དེ་བཞིན་ཕ་རོལ་དང་འབྲེལ་བ་ཟབ་པའི་མི་གཞན་གདན་འདྲེན་བྱས་ནས་གཏམ་གང་དྲག་བཤད་དུ་འཇུག་པ་སོགས་བྱེད་ཀྱི་ཡོད། གལ་སྲིད་ཕ་རོལ་བུ་མོའི་ཁྱིམ་གྱིས་རྩ་བ་ནས་ཁས་མ་བླངས་ན། ཕ་རོལ་གྱིས་ཁས་བླངས་མ་བྱས་བར་དུ་ཁ་ཁུ་སིམ་པོས་བྲོས་པའམ་མི་མངོན་སར་ཡིབ་པ་སོགས་བྱེད་ཀྱི་ཡོད།
གཉིས་པ། འདྲེན་ཐང་ཤར་པ་བའི་གཉེན་སྒྲིག་གི་ཤུགས་རྐྱེན།
དེ་ལྟར་འདྲེན་ཐང་ཤར་པ་བའི་ལུགས་སྲོལ་རྙིང་པའི་གཉེན་སྒྲིག་བྱེད་ཐབས་དེ་རིགས་ཀྱི་རྐྱེན་པས་སྤྱི་ཚོགས་དང་མི་སྒེར་རང་ཉིད་ལ་ཤུགས་རྐྱེན་ཆེན་པོ་ཐེབས་ཀྱི་ཡོད་དེ། གཅིག་ནས་ཆང་ས་རྒྱག་པའི་གྲངས་འབོར་ཧ་ཅང་མང་བ་སྟེ། འདྲེན་ཐང་གི་གཞོན་ནུ་ཚོ་སྤྱིར་བཏང་གིས་ལོ་བཅུ་གཅིགོ་ནས་ལོ་བཅུ་བདུན་བར་དུ་ཆང་ས་རྒྱབ་ཚར་གྱི་ཡོད་ལ། ཐ་ན་འགའ་རེར་ཁྱོ་ཤུག་གཉིས་ནས་གཅིག་སློབ་གྲྭར་འགྲོ་བ་དང་གཅིག་ཁྱིམ་དུ་སྡོད་དགོས་པའི་གནས་ཚུལ་ཡང་ཡོད་པས། རྒྱུ་མཚན་དེའི་རྐྱེན་གྱིས་ཁོ་ཚོའི་རིག་གནས་ཀྱི་ཤེས་བྱ་སྦྱོང་བའི་གོ་སྐབས་བཟང་ཤོས་དེ་ཡང་འཕྲོ་བརླགས་སུ་འགྲོ་བ་མ་ཟད། སློབ་གྲྭ་ཞིག་གི་ངོས་ནས་བརྗོད་ན་ཡང་སློབ་གསོའི་སྤུས་ཚད་སོགས་གང་ཅིའི་ཐད་ལ་ཤུགས་རྐྱེན་ཆེན་པོ་བཟོ་གི་ཡོད། གཉིས་ནས་བཟའ་ཚང་ཁ་བྲལ་བའི་གྲངས་འབོར་ཧ་ཅང་མཐོ་བ་ཡིན་པ། འདྲེན་ཐང་དུ་གཉེན་སྒྲིག་གི་རྩོད་གཞི་ནི་རྒྱུན་དུ་ནས་མཐོང་རྒྱུ་ཡོད་པ་ཞིག་ཡིན། དེའི་རྒྱུ་མཚན་ནི་ལོ་ཆུང་ཆུང་ནས་གཉེན་སྒྲིག་བྱས་པས། ཆེན་པོ་ཆགས་སྐབས་རྒྱུ་རྐྱེན་སྣ་ཚོགས་ཀྱི་རྐྱེན་གྱིས་བརྩེ་དུང་མེད་པར་གྱུར་ནས་གཉེན་སྒྲིག་ཁ་བྲལ་བྱེད་དགོས་པ་ཡོང་གི་ཡོད་ལ། དེ་དང་ཆབས་ཅིག་འདྲེན་ཐང་ཤར་པ་བས་གཉེན་སྒྲིག་བྱས་རྗེས་གཉེན་སྒྲིག་ལག་འཁྱེར་མ་བླངས་བར། མཇུག་ཆང་གི་མཛད་སྒོས་གཉེན་སྒྲིག་ལག་འཁྱེར་གྱི་ཚབ་བྱེད་ཀྱི་ཡོད་པའི་རྐྱེན་གྱིས་ཡིན་ལ། ཐ་ན་ཁྱིམ་ཚང་འགའ་ཤས་ཀྱི་དཔལ་འབྱོར་གྱི་ནུས་པ་ཧ་ཅང་གཞན་པའི་སྟབས་ཀྱིས་མཇུག་ཆང་གི་མཛད་སྒོ་ཡང་སྤེལ་མི་ཐུབ་པ་དང་། ཁྱིམ་ཚང་འགའ་རེར་ཕྲུ་གུ་སྐྱེས་ཚར་ཚར་བར་དུ་མཇུག་ཆང་གི་མཛད་སྒོ་སྤེལ་རྒྱུ་མ་བྱུང་བས། དུས་ཚོད་དེའི་ནང་ཕོ་མོ་གཉིས་ཀྱི་བརྩེ་དུང་ལ་ཉེན་ཁ་ཡོང་བ་མ་ཟད། བཟའ་ཚང་ཁ་བྲལ་བའི་གནས་ཚུལ་མང་ཞིང་། རྩོད་གཞི་ཡང་ཧ་ཅང་མང་པོ་ཡོང་གི་ཡོད། དེས་ན་ཁོ་ཚོའི་གཉེན་སྒྲིག་བྱེད་པའི་ལམ་ལུགས་དམིགས་བསལ་གྱི་རྐྱེན་པས་བཟའ་ཚང་ཁ་བྲལ་བའི་སྐབས་ཁྲིམས་ཁང་གི་ཐག་གཅོད་བྱེད་པའི་ལས་ཀར་ཡང་དཀའ་ངལ་ཆེན་པོ་བཟོ་གི་ཡོད་ལ། ལྷག་པར་དུ་ཁྲིམས་ཁང་གིས་རྒྱུ་ནོར་བགོས་པའི་ལས་ཀ་དག་དེ་བས་ཀྱང་བྱེད་ཁག་པོ་ཞིག་ཏུ་འགྱུར་གྱིན་ཡོད།
དཔྱད་གཞིའི་ཡིག་རིགས།
①② <ཤར་པའི་ཆོས་འབྱུང་དང་མི་རབས་བཞུགས་སོ) ཤར་པ་སངས་རྒྱས་བསྟན་འཛིན་གྱིས་བརྩམས། བོད་ལྗོངས་བོད་ཡིག་དཔེ་རྙིང་སྐྲུན་ཁང་གིས་བསྐྲུན། ༢༠༠༣ལོའི་ཟླ༩བའི་པར་གཞི་དང་པོ། ཤོག་ངོས༡༣༥ནས༡༣༦བར་གསལ།
མཆན།
ཨ་ཡག་ནི། འདིར་འདྲེན་ཐང་ཤར་པ་བས་ཕོ་མོ་གཉིས་གཉེན་སྒྲིག་མ་བྱས་གོང་གི་བག་མ་སློང་མཁན་དང་། གཉེན་སྒྲིག་བྱས་རྗེས་ཀྱི་བར་འདུམ་བྱེད་མཁན། ཡང་ན་དཔང་མི་ལ་ཨ་ཡག་ཅེས་བརྗོད་པ་ཡིན།
གཏོད་པོ་ནི། འདིར་འདྲེན་ཐང་ཤར་པ་བས་བག་མ་བསུ་མཁན་གྱི་མི་ལ་གཏོད་པོ་ཞེས་བརྗོད་པ་ཡིན། ་
མེས་དབོན་ནི། འདིར་འདྲེན་ཐང་ཤར་པ་བས་བག་མ་ལེན་སྐབས་ཀྱི་དཔང་མི་ལ་མེས་དབོན་ཞེས་བརྗོད་པ་ཡིན།
ཨ་ཞང་ནི། འདིར་འདྲེན་ཐང་ཤར་པ་བས་བག་མ་ལེན་སའི་་སྐྱེས་པ་དེའི་ཨ་མའི་གཅེན་པོའམ་གཅུང་པོ་གང་རུང་ལ་ཨ་ཞང་ཞེས་བརྗོད་པ་ཡིན།


text:
འཇིག་རྟེན་གྱི་ཕ་མ་སུ་ཞིག་ཡིན་རུང་རང་གི་བུ་ཕྲུག་དེ་རང་ཉིད་ཀྱི་སྙིང་དང་མིག་ལྟར་མི་གཅེས་པ་གཅིག་ཀྱང་མེད་མོད། འོན་ཀྱང་གཅེས་ཚུལ་དང་སྐྱོང་ཚུལ་མི་འདྲ་ཁ་ཁ་ཡིན་པ་ལས། བྱིས་པ་རེ་རེ་ལའང་རང་རང་གི་མ་འོངས་པ་རེ་ཡོད། རང་རེའི་བོད་ཀྱི་གཏམ་དཔེ་ལ་ལོ་ཏོག་གཞན་གྱི་ལོ་ཏོག་ཡགབུ་ཕྲུག་རང་གི་བུ་ཕྲུག་ཡག་ཟེར་བའི་དཔེ་བཞིན་དུ་བྱིས་པར་བཅིངས་པའི་བརྩེ་དུང་ཐལ་དྲགས་པ་ལས་བྱིས་པའི་རང་གཤིས་ཐད་ཀར་ཅན་དང་ཕྱི་རུ་མངོན་པ། འཆར་ཡན་ཅན་བཅས་ཀྱི་ཕྱོགས་སུ་སྔོག་འདོན་བྱེད་པར་སུས་ཀྱང་དོ་སྣང་ཆེས་ཆེར་མི་བྱེད། དེ་འདྲའི་ཚད་འདས་ཀྱི་བརྩེ་བ་དང་ཚད་འདས་ཀྱི་གཅེས་སྐྱོང་འོག་ནས་ནར་སོན་པའི་བྱིས་པར་དུས་ནམ་ཡང་གཞན་བརྟེན་གྱི་བསམ་པ་དང་རེ་སྒུག་གི་སེམས་པ། ཉམས་ཆུང་གི་ཚུགས་ཀ་སྟེ་ལུ་གུ་ཆུང་ཆུང་ཞིག་དང་གཉིས་སུ་མ་མཆིས། འགྲན་རྩོད་དང་འཕོ་འགྱུར་ཆེ་བའི་དེང་རབས་ཀྱི་དུས་འདིར་འབའ་འབའ་ལུ་གུ་ལྟ་བུའི་རང་ཚུགས་མི་ཐུབ་པའི་བྱིས་པ་ནི་ནམ་ཡང་འཚོ་སྡོད་བྱ་ཐབས་བྲལ། དེ་བས། དུས་རབས་ཀྱི་འཕེལ་ཕྱོགས་དང་དགོས་མཁོ། བྱིས་པའི་དགའ་གཤིས་ལྟར་བྱིས་པར་སློབ་གསོ་བྱ་རྒྱུ་ནི་གལ་འགངས་ཤིན་ཏུ་ཆེ། ཞོལ་ནས་ཕྲན་གྱིས་འདིའི་ཐད་ཀྱི་བསམ་ཚུལ་འགའ་ཁྱིམ་བདག་རྣམ་པར་ཁ་ཏའི་ཚུལ་དུ་ཅིག་གླེང་བར་བྱའོ།
༡.བྱིས་པ་ཆུང་དུས་ནས་བརྟན་བརླིང་གི་སེམས་ཁམས་སྐྱེད་སྲིང་བྱེད་པ།
ཕ་རིག་མཐོང་མེད་ན་བུ་ཞ་ར་ཡིན། ཕ་རྣ་ཐོས་མེད་ན་བུ་འོན་པ་ཡིན། ཟེར་བའི་དཔེ་བཞིན་ཕ་མ་ནི་བྱིས་པའི་མི་ཚེའི་བརྒྱུད་རིམ་ཁྲོད་དུ་ལམ་སྟོན་པ་དང་མིག་དཔེ་བྱེད་གཞི། རྟིང་སྐུལ་ཐོབ་ཡུལ་བཅས་ཀྱི་ཐོན་ཁུངས་ཨང་དང་པོ་ཡིན། བྱིས་པའི་བརྟན་བརླིང་གི་སེམས་ཁམས་དང་མཛེས་སྡུག་ལྡན་པའི་སེམས་པ། གྲུང་ཤ་དོད་པའི་གཤིས་རྒྱུད་བཅས་ནི་འཇོན་ཐང་ཅན་གྱི་མི་ཞིག་བསྐྲུན་པའི་རྨང་གཞི་ཡིན་ཕྱིར། བྱིས་པ་ནི་མེ་ཏོག་ཞིག་ཡིན་ཙ་ན། དེ་ལ་ཚན་རིག་དང་ལྡན་པའི་སྒོ་ནས་འདེབས་གསོ་བྱེད་ཤེས་དགོས། བྱིས་པ་ནི་རིན་ཆེན་ནོར་བུ་ཞིག་ཡིན་ཙ་ན། དེར་སེམས་བསམ་པས་བདག་སྐྱོང་བྱེད་ཤེས་དགོས། བྱིས་པ་ནི་མདའ་མོ་ཞིག་ཡིན་ཙ་ན། དེར་འཕེན་ཚད་རིང་ཞིང་འཕངས་པ་ཕོག་པའི་ཡིད་ཚོད་ཡོད་དགོས།
རང་རེའི་ཕ་མ་རྣམས་ཀྱིས་བྱིས་པའི་དོན་དུ་དཀའ་སྡུག་ཅི་འདྲ་མྱོང་དགོས་རུང་འོས་པར་བསམ། ཡིན་ནའང་དུས་དང་རྣམ་པ་ཀུན་ཏུ་གཅེས་ཕྲུག་ལོ་ལོ་ཨ་མ་ཡོང་། ཨ་མས་ཁྱེར། ཁྱོད་འཐུང་ཁྱོད་ཟོ་ལ་སོགས་པའི་བྱ་མོས་བྱ་སྒོང་རུམ་པ་ལྟ་བུའི་ཚད་བཞིན་ཡོད་པ་གཏན་ནས་ཤེས་ཀྱིན་མེད། འཇར་པན་གྱི་འགུལ་རིས་གློག་བརྙན༼བློ་རིག་བཀྲ་བའི་དབྱི་ཞིའུ༽ཟེར་བའི་ནང་དུ་བརྗེད་དཀའ་བའི་ཚན་པ་ཞིག་ཡོད་པ་ནི་འདི་ལྟ་སྟེ། དབྱི་ཞིའུའི་ཨ་མས་དབྱི་ཞིའུ་སྦྱོང་བརྡར་བྱེད་ཆེད་དུ་དབེན་གནས་སུ་འཚོ་བ་ཁེར་སྐྱེལ་གྱི་གྲྭ་བཙུན(བན་དེ)བྱེད་དུ་བཅུག ཐེངས་ཤིག ལོ་ན་ཆུང་བའི་དབྱི་ཞིའུ་སེམས་ཆུང་མ་བྱས་པར་ཐང་ལ་འགྱེལ་ཏེ་རྡོས་རྐང་བར་ན་ཟུག་ཆེན་པོ་བཟོས། དུས་དེར་ཁོའི་ཨ་མའང་ཁོ་དང་ཐག་ཤིན་ཏུ་ཉེ་བའི་དབྱི་ཞིའུ་ཨ་མར་རང་ཉིད་སྐྱོབ་པའི་རྣམ་འགྱུར་བསྟན་མོད། ཡིན་ནའང་ཨ་མས“ལག་པ་སར་བཙུག་ཏེ་རང་ཉིད་ཡར་ལོངས”ཞེས་ནན་གྱིས་བཤད་པ་ལས་ཡེ་ནས་མ་སྐྱོབ། ཚན་པ་འདི་ལས་ཤ་ཚ་བའི་གཏམ་ལ་སྙན་མོ་མེད་ཟེར་བ་ཅི་མི་བདེན་བསམ། འུ་ཅག་རྣམས་ཀྱིས་ཀྱང་དབྱི་ཞིའུའི་ཨ་མ་ལྟར། ཤ་ཚ་ན་ཁོག་ནས་ཚ་དགོས་ཚུལ་དང་སར་འགྱེལ་ན་རང་ཉིད་ཡར་ལངས་ཤེས་དགོས་པའི་གནས་ལུགས་འདི་བྱིས་པ་རྣམས་ཀྱི་ཡིད་ལ་འཇོག་རྒྱུ་གལ་ཆེ་བར་བསམ། ལྷག་པར་དུ་ཁྱིམ་རེ་ལ་བྱིས་པ་གཅིག་རེ་ལས་མེད་པའི་དེ་རིང་། ཕ་མ་ཚོས་ངེས་པར་དུ་གཅེས་ཤེས་སྐྱོང་ཤེས་བྱ་རྒྱུ་ནི་ཤིན་ཏུ་བྲིན།
༢.བྱིས་པ་ཆུང་དུས་ནས་གཤིས་བསྟུན་ལྟར་ཐུན་མིན་གྱི་གཤིས་ཀ་སྐྱེད་སྲིང་བྱེད་པ།
ལྷམ་ཆ་གཅིག་གདབ་པ་དང་ཁང་ཁྱིམ་ཞིག་དབུབ་པ། དེ་མིན་མཚོ་གྲུ་དང་རླངས་འཁོར་ལ་སོགས་ཆེ་མ་ཆུང་གསུམ་གང་བཟོ་བར་རང་རང་ལའང་རེ་རེའི་ཐུན་མིན་ཁྱད་ཆོས་འདྲ་ལྡན། དེ་བས་རྣམ་རིག་བཀྲ་ཞིང་བདེ་ཐང་ཅན་གྱི་རྣམ་ཤེས་དང་ལྡན་པའི་སྲོག་གི་ཕུང་བོ་ཞིག་བསྐྲུན་པ་ལ་དེ་ལས་ཀྱང་ཁྱད་འཕགས་རང་བཞིན་ལྡན་པ་སྨོས་ཅི་དགོས། བྱིས་པར་གཤིས་བསྟུན་སློབ་གསོ་གཏོང་རྒྱུ་ནི་སྤྱི་ཚོགས་ཀྱི་འཕེལ་ཕྱོགས་དང་མཐུན་ལ་དུས་རབས་ཀྱི་དགོས་མཁོ་ཡང་ཡིན། བྱིས་པའི་རེ་བསྙེག་དེ་བས་ཀྱང་ཡིན། རང་རེའི་ཕ་མ་རྣམས་ཀྱིས་བྱིས་པའི་འགྲོ་འདུག་ཉལ་འཆག་ལ་སོགས་པར་ཚོད་འཛིན་བྱས་ཏེ། བྱིས་པས་ཕ་མའི་བློར་མི་འབབ་པའི་བྱ་བ་རེ་བསྒྲུབས་ཚེ་དེ་མི་འགྲིག འདི་མ་རེད། དེ་མི་རུང་དང་འདི་མི་ཆོག་ཅེས་ཐད་ཀར་བྱིས་པའི་ལུས་སེམས་ལ་སྐྱོན་བརྗོད་ཀྱི་མདུང་རྩེ་སྤྲད་དེ་བཀག་སྡོམ་རང་བཞིན་གྱི་སློབ་གསོ་གཏོང་བ་རེད། འོན་ཀྱང་བྱིས་དུས་ཀྱི་རྩེད་འཇོ་སྣ་ཚོགས་ནི་ཁོའི་མ་འོངས་པའི་འཚོ་བའི་ས་བོན་ཡིན་ཞེས་མཁས་པས་གསུངས། དེ་བཞིན་འཛམ་གླིང་སྟེང་གི་སྔོན་ཐོན་རྒྱལ་ཁབ་དང་སྔོན་ཐོན་མི་རིགས་དག་གིས་མཁས་པའི་གསུངས་ཇི་བཞིན་དུ་བྱིས་པས་རྩེད་ཆས་གཏོར་བཤིག་གཏོང་བ། གང་འདོད་ཅི་དྲན་དུ་གྱོན་གོས་དང་ཤོག་ངོས། རྩིག་ངོས་ལ་སོགས་པའི་གཙང་ཞིང་མཛེས་པའི་སྟེང་ལ་ནག་ནོག་བྱེད་པ་དང་རི་མོ་སྣ་ཚོགས་བྲིས་པ་མཐོང་ཚེ་བྱིས་པའི་ནུས་རྩལ་ངེས་ཅན་ཞིག་ཤེས་པ་རེད་ཅེས་ཐུགས་དགྱེས་པ་དང་མུ་མཐུད་དུ་གང་འདོད་གང་དགའི་ལས་ལ་ཞུགས་པར་མཐུན་རྐྱེན་ཡག་པོ་སྐྲུན་དགོས་ངེས་རེད། ཨ་མེ་རི་ཁའི་དེང་རབས་སྤྱི་ཚོགས་རིག་པ་བ་ཁ་ནའི་ཅི་ཡིས་བྱིས་པར་མཚོན་ན། ཨ་མས་རྟིང་སྐུལ་དང་བསྟོད་པ་ནི་ཁོ་ཚོ་ཆེས་དགའ་བ་དང་རེ་བ་ཡིན་ཞེས་གསུངས། དེ་ལས་ལྡོག་སྟེ་ལྗི་བ་ལྡིང་མཁས་དེ་ལྗི་བ་གོག་འགྲོ་རུ་གྱུར་བ་ལྟར་བྱིས་པའི་ལུས་སེམས་གཉིས་ཀ་གཅུན་པའི་སློབ་གསོའི་འོག་ནར་སོན་པའི་བྱིས་པ་དག་བྱ་བ་ཆེ་འབྲིང་ཆུང་གསུམ་ཅི་འདྲ་ཐུག་ཚེ་བལྟས་ནས་སྡོད་པ་དང་། ཚོད་ལྟ་བྱེད་མི་ཕོད་པ། དཀའ་བ་སྤྱོད་མི་ཐུབ་པ། ཀླད་པ་འགུལ་མི་འདོད་པ་བཅས་ཡིན་པས་ཕ་མ་རྣམས་ཀྱིས་བྱིས་པར་གཤིས་སྟུན་སློབ་གསོ་གཏོང་རྒྱུ་ནི་མཁྱེན།
༣.བྱིས་པར་ཆུང་དུས་ནས་དཀའ་སྤྱད་ཀྱི་སྙིང་རུས་སྐྱེད་སྲིང་བྱེད་པ།
སྔོན་ཐོན་རྒྱལ་ཁབ་ཀྱི་ཁྱིམ་བདག་མང་ཆེ་ཤས་ཀྱིས་བྱིས་པ་ཆུང་དུས་ནས་རང་འགན་རང་ཁུར་དང་དཀའ་སྤྱད་ཀྱི་སྙིང་རུས་སྐྱེད་སྲིང་བྱ་རྒྱུ་གཙིགས་ཆེན་དུ་འཛིན། རང་རེ་རྣམས་ཀྱིས་བྱིས་པ་ལ་སྲུང་སྐྱོབ་བྱེད་དྲགས་པས་ཨ་མར་བརྟེན་པ་ལོབས་ནས་ཕ་མ་ལ་རེ་སྒུག་བྱེད་པ་རེད། ཕ་མ་ཡིན་པ་འདྲ་འདྲ་ཡིན་ཡང་བྱིས་པ་བདག་སྐྱོང་བྱ་ཚུལ་ཁ་ཁ་ཡིན་སྟབས། ཀྲུང་གོའི་ལུ་གུ་དང་ཨ་རི་བའི་སྤྱང་ཀི་ཟེར་བའི་དོན་དངོས་དང་མཐུན་པའི་དཔེ་འཇོག་རང་བཞིན་གྱི་མཚང་མིང་ཡང་འདི་ལྟར་ཐོབ་པ་རེད།
གང་སར་འགྲན་རྩོད་ཀྱིས་ཁེངས་པའི་དེང་རབས་ཀྱི་དུས་འདིར་དྲག་རྒྱལ་ཞན་འཇིག་ནི་ཡོངས་ཁྱབ་ཀྱི་སྣང་ཚུལ་ཡིན་ལ། མི་རེ་རེའི་མདུན་དུ་ལྷགས་པའི་ཁྱོ་ཤི་ང་གསོན་གྱི་ཉམས་ཚོད་ནན་མོའང་ཡིན། འདི་ལྟ་བུའི་ཚ་ཚ་འུར་འུར་གྱི་འགྲན་རྩོད་ཁྲོད་རྒྱལ་ཁ་ལོན་པར་ཤེས་ཡོན་དང་རྣམ་རིག་ལྡན་པ་ཙམ་གྱི་མི་ཆོག་པར་སྙིང་རུས་དང་བརྩོན་འགྲུས་ལྡན་རྒྱུ་ནི་བླ་ལྷག་གིས་གལ་ཆེན་ཡིན། དུས་ཀྱི་དགོས་མཁོ་ལྟར་ཨ་རིའི་ཁྱིམ་བདག་རྣམས་ཀྱིས་བྱིས་པ་ཆུང་དུས་ནས་ངལ་རྩོལ་གྱི་རིན་ཐང་ལ་ངེས་ཤེས་ཡོད་ཆེད། ཆེད་དུ་སྤྱི་ཚོགས་དང་བསྟུན་པའི་འཚོ་བ་ཁེར་སྐྱེལ་གྱི་ནུས་པ་སྐྱེད་སྲིང་བྱེད། སུའེ་ཙེར་རྒྱལ་ཁབ་རྣམས་ཀྱིས་ཀྱང་བྱིས་པ་ཆུང་དུས་ནས་རང་ཁ་རང་གསོའི་སྙིང་རུས་བསྐྱེད་ཆེད་སྔ་དྲོ་བྱིས་པ་སློབ་གྲྭར་ཞུགས་པ་དང་ཕྱི་དྲོ་ངལ་རྩོལ་གྱི་ལས་ལ་ཞུགས་སུ་འཇུག ད་དུང་བྱིས་པ་དཀའ་ཁག་འདྲ་འཕྲད་ཚེ་མུ་མཐུད་དུ་མདུན་བསྐྱོད་པར་སྐུལ་སློང་དང་ཁྲིད་སྟོན་བྱེད་པ་ལས་རང་རེ་ཕ་མ་ལྟར། ངོ་མ་རིག་རྟུལ་ཞིག་རེད། འདི་ཙམ་ཡང་མི་ཤེས་ན་ཟ་ཨེ་ཤེས། ངའི་གཅེས་ཕྲུག་ཁག་མེད། ལྟོགས་སམ། གྲང་ངམ་ལ་སོགས་པའི་རང་འགན་རང་ཁུར་དང་རང་བཀུར་གྱི་སེམས་ཁམས་ཆགས་པར་ངན་རྐྱེན་ཐེབས་པའམ་ཐ་ན་རྩ་གཏོར་གཏོང་བའི་སྐད་ཆ་ཡེ་ནས་མི་བཤད།
མདོར་ན། དུས་ཀྱི་འཕེལ་ཕྱོགས་དང་དགོས་མཁོ། བྱིས་པའི་གཤིས་མཐུན་དང་དགའ་སྣང་ལྟར་བྱིས་པ་སྐྱེད་སྲིང་བྱས་ཏེ་བྱིས་པའི་ཆེས་བཟང་བའི་དགེ་རྒན་དཔེ་ལེགས་ཅན་ཞིག་བྱ་རྒྱུ་ནི་དུས་རབས་གསར་བའི་ཕ་མ་རྣམས་ཀྱི་འགན་འཁྲི་དང་འོས་འགན་ཡིན་ཕྱིར། འདིའི་ཐད་བརྩི་འཇོག་དང་ཤེས་རྟོགས་བྱུང་རྒྱུ་ཧ་ཅང་གལ་ཆེའོ། །


text:
མི་དམངས་དྲ་བའི་འཕྲིན། ཟླ་12ཚེས་13ཉིན་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་འབུམ་ཤོག་ཆེ་མོ་71པར་གཟིགས་ཞིབ་གནང་ཞིང་། ཁོང་གིས་དམག་ཡོངས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་ནན་ཏན་དང་། དུས་རབས་གསར་པའི་དམག་དཔུང་སྟོབས་ཆེར་གཏོང་བའི་ཏང་གི་དགོངས་པ་སློབ་སྦྱོང་དང་ལག་བསྟར་གཏིང་ཟབ་བྱས་ནས་དུས་བབ་གསར་པའི་འོག་གི་དམག་དོན་འཐབ་ཇུས་ཀྱི་བྱེད་ཕྱོགས་ལག་བསྟར་བྱེད་པ་དང་། ཆབ་སྲིད་ལ་བརྟེན་ནས་དམག་དཔུང་འཛུགས་སྐྱོང་བྱེད་པ། སྒྱུར་བཅོས་ལ་བརྟེན་ནས་དམག་དཔུང་སྟོབས་ཆེར་གཏོང་བ། ཚན་རྩལ་ལ་བརྟེན་ནས་དམག་དཔུང་དར་རྒྱས་གཏོང་བ། ཁྲིམས་བཞིན་དམག་དཔུང་སྐྱོང་བ་མཐའ་འཁྱོངས་བྱེད་པ། དམག་གྲབས་དང་དམག་རྒྱག་ལ་དམིགས་པ། འབུམ་ཤོག་ཆེ་མོ་འཛུགས་སྐྱོང་དོ་དམ་དང་དམག་རྒྱག་བཀོལ་སྤྱོད་ཁྱད་ཆོས་ཀྱི་ཆོས་ཉིད་ཁོང་དུ་ཆུད་པ། ཕྱོགས་སྒྱུར་འཛུགས་སྐྱོང་ལ་སྐུལ་འདེད་ཏན་ཏིག་གཏོང་བ། རྒྱལ་ཁ་ལེན་པའི་ནུས་པ་ཕྱོགས་ཡོངས་ནས་ཆེ་རུ་གཏོང་བ་བཅས་བྱས་ཏེ་ཏང་དང་མི་དམངས་ཀྱིས་དཀྲིས་པའི་དུས་རབས་གསར་པའི་འགན་འཁྲི་དང་ལས་འགན་ལེགས་པར་སྒྲུབ་དགོས་པའི་ནན་བཤད་གནང་བ་རེད།
དགུན་སྟོད་ཀྱི་ཧོའེ་ཧའེ་ས་གཞི་ཆེ་མོའི་ཐོག་ས་ཞིང་གཤིན་པོ་མུ་མཐའ་མེད་པ་དང་གང་སར་སྐྱེ་སྟོབས་ཀྱི་དཔལ་རབ་ཏུ་འབར་བ་ཞིག་ཡོད་ཅིང་། ཕྱི་དྲོའི་ཆུ་ཚོད་4པར་ཞི་ཅིན་ཕིང་འབུམ་ཤོག་ཆེ་མོ་71པའི་ལུའེ་ཞིག་ཏུ་ཕེབས་ནས་དང་ཐོག་བློ་མཐུན་ཝང་ཅེ་སྐུ་འཚོ་བཞུགས་སྐབས་གནས་སའི་ལེན་གྱི་དཔོན་དམག་ལ་གཟིགས་པ་རེད། ཝང་ཅེ་ནི་དུས་རབས་གོང་མའི་ལོ་རབས་60པའི་ནང་ཐོན་པའི་རླབས་ཆེན་གྱི་གུང་ཁྲན་རིང་ལུགས་ཀྱི་འཐབ་འཛིང་པ་ཞིག་ཡིན་པ་དང་། ཁོང་གིས་ཉེ་འགྲམ་གྱི་ཡུལ་དམག་དང་མི་དམངས་དྲག་ཆས་པུའི་ལས་བྱེད་པ་12ཀྱི་ཚེ་སྲོག་སྲུང་སྐྱོབ་བྱེད་ཆེད་གཟི་བརྗིད་ལྡན་པའི་ངང་རང་སྲོག་བློས་བཏང་ནས་ཏང་ཡོངས་དང་། དམག་ཡོངས། སྤྱི་ཚོགས་ཡོངས་བཅས་ཀྱི་སློབ་སྦྱོང་བྱེད་འོས་པའི་མིག་དཔེ་ཞིག་ཏུ་གྱུར་ཡོད། ཞི་ཅིན་ཕིང་གིས་ཝང་ཅེ་སྐུ་འཚོ་བཞུགས་སྐབས་གནས་སའི་ལེན་ཏུའེ་ཡི་གཟི་བརྗིད་མཚན་སྙན་ཁང་དུ་གཟིགས་སྐོར་གནང་བ་རེད། པར་རིས་མང་པོ་ཞིག་གི་ཐོག་ཝང་ཅེའི་འཚར་ལོངས་བརྒྱུད་རིམ་བཀོད་ཡོད་པ་དང་། ཉིན་ཐོ་མང་པོ་ཞིག་ལས་དཔའ་བོའི་བླ་ན་མེད་པའི་སྙིང་སྟོབས་མངོན་པ། གོས་དར་མང་པོ་ཞིག་གི་ཐོག་ཏང་དང་མི་དམངས་ཀྱིས་དཔའ་བོར་བསྔགས་བརྗོད་དང་གཟེངས་བསྟོད་བྱེད་ལུགས་བཀོད་ཡོད། ཞི་ཅིན་ཕིང་གིས་ཞིབ་ཕྲ་གཟིགས་པ་དང་འབྲེལ་ཕེབས་མཚམས་བཞག་ནས་བཀའ་འདྲི་གནང་བ་རེད། ཝང་ཅེ་ཡི་གཟི་བརྗིད་མཚན་སྙན་དང་ཡར་རྒྱས་ལ་ལྟ་སྟངས་ཡང་དག་འཛིན་ལུགས་ངོ་སྤྲོད་འགྲེམས་པང་མདུན་དུ་ཞི་ཅིན་ཕིང་གིས་མྱོང་ཚོར་ཟབ་མོའི་ངང་ཝང་ཅེས“མཚན་སྙན་རག་ཐབས་མི་བྱེད་པ་དང་། ཐོབ་ཐང་རག་ཐབས་མི་བྱེད་པ། རྒྱུ་དངོས་རག་ཐབས་མི་བྱེད་པ”བཅས་ཀྱིརག་ཐབས“མི་བྱེད་པ་གསུམ”ནི་མེ་ལོང་ལྟ་བུ་ཞིག་ཡིན་པས་གུང་ཁྲན་ཏང་ཡོན་ཚང་མས་མེ་ལོང་དེར་ཡག་པོ་བལྟ་དགོས་ཞེས་གསུངས་པ་རེད། ཞི་ཅིན་ཕིང་གིས་ཝང་ཅེས་གཅིག་ནས་དཀའ་སྡུག་ལ་མི་སྐྲག་པ་དང་། གཉིས་ནས་འཆི་རྒྱུར་མི་སྐྲག་པའི་བྱས་རྗེས་མཁྱེན་རྟོགས་ཞིབ་ཕྲ་གནང་བ་རེད། སེམས་འགུལ་ཆེན་པོ་ཐེབས་བཞིན་དུ་ཁོང་གིས་གཅིག་ནས་དཀའ་སྡུག་ལ་མི་སྐྲག་པ་དང་། གཉིས་ནས་འཆི་རྒྱུར་མི་སྐྲག་པའི་སྙིང་སྟོབས་ནི་བློ་བརྟན་གཞུང་དྲང་གི་རང་གཤིས་གསོན་ཉམས་དོད་པའི་མཚོན་ཚུལ་དངོས་ཤིག་ཡིན་པས་གསར་བརྗེའི་དམག་མིའི་བསྲུང་བྱའི་གདམས་ངག་ཅིག་ཏུ་འགྱུར་བ་བྱེད་དགོས་ཞེས་གསུངས་པ་རེད། ཞི་ཅིན་ཕིང་གིས་ཝང་ཅེའི་སྙིང་སྟོབས་ནི་སྔོན་ཆད་དང་། ད་ཆ། འབྱུང་འགྱུར་བཅས་སུ་ནམ་ཡང་ང་ཚོའི་རྩ་ཆེའི་བསམ་པའི་རྒྱུ་ནོར་ཞིག་ཡིན་པས་ཝང་ཅེའི་སྙིང་སྟོབས་སློབ་སྦྱོང་དང་ལག་བསྟར་བྱས་ཏེ་ཝང་ཅེའི་སྙིང་སྟོབས་ལ་དུས་རབས་ཀྱི་འོད་ཟེར་གསར་པ་འཕྲོ་བ་བྱེད་དགོས་པའི་ནན་བཤད་གནང་བ་རེད།
ལེན་ཏུའེ་ཡི་གཟི་བརྗིད་མཚན་སྙན་ཁང་ནས་ཞལ་གྱེས་རྗེས་ཞི་ཅིན་ཕིང“ཝང་ཅེའི་པན”དུ་ཕེབས་པ་རེད། པན་དེ་ཡོངས་ཀྱི་འཐབ་འཛིང་པ་ཚོས་རུ་སྟར་བསྒྲིགས་ནས་ཕེབས་བསུ་ཞུས་པ་དང་། ཞི་ཅིན་ཕིང་གིས་བཞད་མོ་བཞད་བཞིན་ཁོང་ཚོ་རེ་རེ་བཞིན་དང་ཕྱག་བཏང་གནང་བ་རེད། ད་ལྟ་པན་ཀྲང་གི་འགན་འཁུར་བའི་ཝང་ཏ་མའོ་ཡིས་ཞི་ཅིན་ཕིང་ལ་འཐབ་འཛིང་པ་ཚོས་ཝང་ཅེའི་རྒྱུན་འཛིན་པ་བརྩོན་ལེན་བྱེད་པའི་གནས་ཚུལ་ངོ་སྤྲོད་ཞུས་པ་རེད། ལོ་50ལྷག་ཙམ་རིང་ལེན་ཏུའེ་ཡིས་ཉིན་ལྟར་མིང་བཤེར་སྐབས་ཝང་ཅེའི་མིང་ཨང་དང་པོ་འབོད་ཀྱི་ཡོད། ལེན་ཏུའེ་རུ་ཝང་ཅེའི་སྙིང་སྟོབས་རྒྱུན་འཛིན་ཧ་ཅང་ཡག་པོ་ཐུབ་པ་དང་། དཔའ་བོར་གོང་བཀུར་དང་སློབ་སྦྱོང་བྱེད་པའི་རྣམ་པ་བཟང་པོ་དེ་གཟིགས་སྐབས་ཞི་ཅིན་ཕིང་ཐུགས་བློ་བདེ་པོ་བྱུང་ཞིང་། ཁོང་གིས་འཐབ་འཛིང་པ་ཚོ་སྐད་བཏང་གནང་ནས་མཉམ་དུ་བཞུགས་ཏེ་ཚང་མའི་སློབ་སྦྱོང་དང་། སྦྱོང་བརྡར། འཚོ་བ་བཅས་ཀྱི་གནས་ཚུལ་བཀའ་འདྲི་ཞིབ་ཕྲ་གནང་བ་དང་འབྲེལ་ཚང་མས་ཡང་འབད་བསྐྱར་འབད་ཀྱིས་སྣེ་ཁྲིད་ནས་དུས་རབས་གསར་པའི་ཝང་ཅེ་ལྟ་བུའི་འཐབ་འཛིང་པ་ཡག་པོ་ཞིག་བྱེད་དགོས་པའི་སྐུལ་ལྕག་གནང་བ་རེད།
ལེན་ཏུའེ་ནས་ཞལ་གྱེས་སྐབས་ཞི་ཅིན་ཕིང་གིས་ལེན་ཏུའེ་ཡོངས་ཀྱི་དཔོན་དམག་དང་མཉམ་དུ་དྲན་རྟེན་སྐུ་པར་བསྐྱོན་པ་དང་། བཀོད་འཐབ་པ་ཚོ་འཚང་ཁ་ཤིག་ཤིག་ངང་ཞི་ཅིན་ཕིང་གི་གམ་དུ་བསྡུས་ནས་བདེ་སྐྱིད་དང་དགའ་སྤྲོའི་རྣམ་པས་ཁེངས་ཡོད། ལེན་ཏུའེ་ཡོངས་ཀྱི་དཔོན་དམག་ཚོས་ལེན་ཏུའེ་ཡི་གླུ་གཞས“ཝང་ཅེའི་མེ་མདའ་ང་ཚོས་འཁུར”ཞེས་པ་མཉམ་དུ་བཏང་ནས་རྒྱ་ཆེའི་དཔོན་དམག་ཚོས་ཞི་ཀྲུའུ་ཞིའི་བཀའ་ལ་མཐའ་གཅིག་ཏུ་ཉན་པ་དང་རང་རྟོགས་ངང་དཔའ་བོའི་རྒྱུན་འཛིན་པ་བྱེད་པའི་འགྱུར་མེད་ཀྱི་ཆོད་སེམས་མངོན་པར་བྱས་པ་རེད།
དེ་རྗེས་ཞི་ཅིན་ཕིང་འབུམ་ཤོག་ཆེ་མོའི་ལས་ཁུངས་སུ་ཕེབས་ནས་ལས་ཁུངས་ཀྱི་ལས་བྱེད་པ་ཡོངས་དང་ཁོངས་གཏོགས་དཔུང་སྡེའི་ཐོན་རིམ་པ་ཡན་གྱི་ལས་བྱེད་པར་བྱམས་བརྩེའི་ངང་མཇལ་འཕྲད་གནང་བ་རེད། ཞི་ཅིན་ཕིང་གིས་འབུམ་ཤོག་ཆེ་མོའི་ལས་དོན་གྱི་གནས་ཚུལ་སྙན་སེང་གསན་རྗེས་གསུང་བཤད་གལ་ཆེན་གནང་ཞིང་། ཁོང་གིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱེད་པར་དམ་འཛིན་ཡག་པོ་བྱས་ནས་དུས་རབས་འཕེལ་རྒྱས་ཀྱི་རྗེས་སྙེག་པ་དང་། འགན་འཁྲི་དང་ལས་འགན་ལ་དམིགས་པ། དཔོན་དམག་གི་དོན་དངོས་ལ་དམིགས་པ། དམིགས་སའི་རང་བཞིན་དང་ཕན་ནུས་རང་བཞིན་ཆེ་རུ་གཏོང་བ། གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་བྱེད་པ་བཅས་ཀྱི་ཐད་ཤུགས་བརྒྱབ་སྟེ་ཏང་གི་ཚོགས་ཆེན་བཅུ་དགུ་པའི་དགོངས་དོན་དཔུང་སྡེར་དོན་འཁྱོལ་ཡག་པོ་བྱེད་པའི་འགན་ལེན་བྱེད་པ་དང་དམག་དཔུང་སྟོབས་ཆེར་གཏོང་བའི་བྱ་གཞག་ལ་སྐུལ་འདེད་གཏོང་བའི་སྟོབས་ཤུགས་ཆེན་པོར་འགྱུར་བར་བྱེད་དགོས་པའི་ནན་བཤད་གནང་བ་རེད།


text:
རྡོ་རྗེ་གཅོད་པའི་འགྱུར་མི་འདྲ་བ།
༄༅། །འཁོར་གསུམ་ཡོངས་དག་སྤྲོས་བྲལ་གདོད་མའི་གཤིས།།
དུས་གསུམ་རྒྱལ་བའི་ཐུགས་བཅུད་གསང་བའི་མཛོད།།
རིགས་གསུམ་རྣམ་གྲོལ་འབྲས་བུ་བསྐྱེད་པའི་ཡུམ།།
སྒོ་གསུམ་གུས་པས་རྟག་ཏུ་དད་ཕྱག་བརྩེགས།།དེ་ཡང༌། འོ་སྐོལ་གྱི་སྟོན་པ་ཐུགས་རྗེ་ཅན་དེས་སྡུག་བསྔལ་གསུམ་གྱིས་ཉམ་ཐག་པའི་སྐྱེ་དགུ་རྣམས་འཁོར་བའི་རྦ་ཀློང་ནས་བཏོན་ཏེ་ཐར་པ་མཆོག་གི་བདེ་བ་ལ་འགོད་པར་མཛད་པའི་སླད་དུ་ཟབ་པ་དང་རྒྱ་ཆེ་བའི་ཆོས་ཀྱི་རྣམ་གྲངས་ཇི་སྙེད་ཅིག་བཀའ་བསྩལ་བ་ཐམས་ཅད་ཀྱི་ནང་ནས་རབ་དང་ཕུལ་དུ་གྱུར་པ་ནི་ཤེར་ཕྱིན་གྱི་མདོ་སྡེ་རིན་པོ་ཆེ་འདི་ཉིད་ཡིན་ཏེ། སྲིད་པའི་རྩ་བ་དྲུང་ནས་འབྱིན་བྱེད་ཀྱི་ལམ་དངོས་གཞི་ལམ་འབྲས་བུའི་ཤེར་ཕྱིན་གྱི་རྣམ་གཞག་གཙོ་བོར་གྱུར་པའི་ཐེག་པ་གསུམ་གྱི་མངོན་རྟོགས་ཕྱིན་ཅི་མ་ལོག་པ་གསལ་བར་སྟོན་པའི་ཕྱིར་རོ།། ཤེར་ཕྱིན་ཕྱོགས་གཏོགས་དང་བཅས་པའི་མདོ་སྡེ་ལའང༌། བོད་སྔ་རབས་པར་གྲགས་པའི་ཡུམ་སྲས་བཅུ་བདུན་ལ་སོགས་པའི་ཆོས་ཀྱི་རྣམ་གྲངས་དུ་མ་ཞིག་བཞུགས་པའི་ནང་ནས་ཤེར་ཕྱིན་སུམ་བརྒྱ་པའམ་འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་རྡོ་རྗེ་གཅོད་པ་ཞེས་བྱ་བའི་མདོ་འདི་ནི་ཚིག་བསྡུས་ཤིང་དོན་གསལ་བ། སྙིགས་དུས་ཀྱི་གདུལ་བྱ་རྣམས་ཀྱིས་འཛིན་པ་དང༌། ཀློག་པ་དང༌། ཡི་གེར་འབྲི་བ་ལ་སོགས་གང་ལའང་འཇུག་པ་བདེ་ཞིང་རྨད་དུ་བྱུང་བའི་ཕན་ཡོན་གྱི་རྣམ་གྲངས་དུ་མ་ཞིག་ལྡན་པའི་དབང་གིས་འཕགས་པའི་ཡུལ་ཙམ་དུ་མ་ཟད། རྒྱ་བོད་ཧོར་གསུམ་སོགས་ཐེག་ཆེན་གྱི་བསྟན་པ་དར་བའི་ཡུལ་གྲུ་ཀུན་ཏུ་མདོ་འདི་ཧ་ཅང་དར་ཁྱབ་ཆེན་པོར་གྱུར་ཏེ་རྒན་གཞོན་སེར་སྐྱ་མཁས་བླུན་རིས་སུ་མ་ཆད་པས་རྒྱུན་དུ་ཁ་བཏོན་དུ་བྱ་བ་དང༌། གླེགས་བམ་དུ་བྲིས་ཤིང་རྒྱ་ཆེར་སྤེལ་བ། གཤིན་པོའི་དགེ་རྩའི་སླད་རྗེས་འཇུག་རྣམས་ཀྱིས་འབྱོར་འཁོས་དང་བསྟུན་པའི་གསེར་དངུལ་མཚལ་སྣག་སོགས་ཀྱིས་བྲིས་ཏེ་དགོན་སྡེ་དང་ལྷ་ཁང་སོགས་སུ་འབུལ་འཇོག་བྱས་པའི་སྲོལ་ཡུལ་ལུང་ཕལ་མོ་ཆེར་སྤྱི་ཡོངས་སུ་དར་བ་སོགས་མང་ཚོགས་ཕལ་པའི་ཁྲོད་དུའང་ཧ་ཅང་དད་འདུན་དགའ་སྣང་ཞུ་བའི་དར་ཁྱབ་ཅན་གྱི་ཆོས་ཚན་ཞིག་ཏུ་བཞུགས་ཤིང༌། རྒྱ་གར་དུ་ཐེག་ཆེན་གྱི་མདོ་སྡེ་སྤྱི་དང༌། ཤར་ཕྱོགས་ཀྱི་མདོ་སྡེ་རྣམས་ཀྱི་བྱུང་རིམ་གྱི་ནང་དར་ཁྱབ་སྔ་གྲས་ཤིག་ཡིན་འདུག་པ་དང༌། ཕྱི་ལོ་བརྒྱ་ཕྲག་བཞི་པའི་ནང་སློབ་དཔོན་གཞོན་ནུ་འཚོས་རྒྱ་སྐད་དུ་ཐོག་མར་བསྒྱུར་བ་མ་ཟད། དེང་དུས་རྙེད་སོན་ཡོད་པའི་གཞུང་འདིའི་རྒྱ་དཔེ་རྙིང་ཤོས་དབུས་ཨེ་ཤི་ཡའི་ (Central Asia) གིལ་གིཊ་ (Gilgit) དང༌། ཤར་ཏུརྐིསྟཱན་ (East Turkistan) བཅས་ནས་རྙེད་སོན་བྱུང་བ་རྣམས་ཡེ་ཤུའི་འདས་ལོ་བརྒྱ་ཕྲག་ལྔ་པ་དྲུག་པའི་བར་གྱི་ཡིན་པ་དེང་དུས་ཀྱི་མཁས་པ་རྣམས་བཞེད་དོ།། གཞུང་འདི་རྒྱ་ནག་ཏུ་འགྲོ་དོན་ཧ་ཅང་ཆེ་བར་བྱུང་བའི་དབང་གིས་འགྱུར་སྔ་ཕྱི་དྲུག་ཙམ་བྱུང་འདུག་པས་སྔ་ཤོས་གོང་དུ་སྨོས་པའི་གཞོན་ནུ་འཚོ་དང༌། གཉིས་པ་བཙུན་པ་བྱང་ཆུབ་འདུན་གྱིས་ཕྱི་ལོ་ ༥༢༠ གསུམ་པ་བཙུན་པ་དོན་དམ་པས་ཕྱི་ལོ་ ༥༦༢ བཞི་པ་བཙུན་པ་ཆོས་སྦས་ཀྱིས་ཕྱི་ལོ་ ༦༠༠ ལྔ་པ་བཙུན་པ་ཤྭོ་ན་ཅང་གིས་ཕྱི་ལོ་ ༦༦༠ དྲུག་པ་ཝེན་ཚེག་གིས་ཕྱི་ལོ་ ༧༠༣ བཅས་ཀྱི་སྐབས་སུ་བསྒྱུར་བ་སློབ་དཔོན་ཆེན་པོ་ལཱལ་མཎི་ཇོཤིའས་ (Lal Mani Joshi) བཤད། དེ་བཞིན་ཁོ་ཏན་ (Khotan) གྱི་སྐད་དུ་ལན་གཅིག སོ་ཌི་ཡན་གྱི་སྐད་དུ་ལན་གསུམ། སོག་པོའི་སྐད་དུ་ལན་བཞི། མན་ཇུའི་སྐད་དུ་ལན་གཉིས་བཅས་བསྒྱུར་བ་མ་ཟད། བོད་སྐད་དུའང་འགྱུར་མི་འདྲ་བ་གསུམ་ཡོད་པ་ཇོ་ཤཱིས་བཤད་ཀྱང་ད་ལྟ་བཀའ་འགྱུར་དུ་བཞུགས་པའི་རྡོར་གཅོད་འདི་དཔར་མ་ཐམས་ཅད་མཚུངས་པར་པཎ་ཆེན་ཤེ་ལེན་དྲ་བུ་དྷི་དང་ལོ་ཙཱ་བ་ཡེ་ཤེས་སྡེའི་འགྱུར་དུ་སྣང་ཞིང༌། འགྱུར་གཞན་ནི་མ་མཇལ། མདོ་འདིའི་མཚན་ལའང་༼འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་རྡོ་རྗེ་གཅོད་པ་ཞེས་བྱ་བ་ཐེག་པ་ཆེན་པོའི་མདོ།༽ཞེས་མདོ་རང་ཉིད་དང༌། སློབ་དཔོན་པདྨའི་ངང་ཚུལ་གྱི་རྒྱ་ཆེར་འགྲེལ་ལས་བྱུང་ལ། འཕགས་པ་ཐོགས་མེད་ཀྱི་བཤད་སྦྱར་དུ་ བྱའཕགས་པ་བཅོམ་ལྡན་འདས་མ་ཤེས་རབ་ཀྱི་ཕ་རོལ་ཏུ་ཕྱིན་པ་རྡོ་རྗེ་གཅོད་པ།བྱ ཞེས་བྱུང༌། ཤེར་མདོ་འདི་ལ་རྒྱ་འགྲེལ་དུ་མ་ཞིག་ཡོད་པ་གདོན་མི་ཟའང༌། བོད་སྐད་དུ་བསྒྱུར་བ་༼ཤེས་རབ་ཀྱི་ཕ་རོལ་དུ་ཕྱིན་པ་རྡོ་རྗེ་གཅོད་པའི་བཤད་པ་བཤད་སྦྱར་གྱི་ཚིག་ལེའུར་བྱས་པ་༽མཛད་པ་པོ་མི་གསལ་བ་ཞིག་བཞུགས་པ་འདིའི་རྒྱ་དཔེའི་ཨི་ཊ་ལིའི་ (Italy) ཉམས་ཞིབ་པ་ཇི་ཊུ་ཅིར་ (G. Tucci) གཙང་ངོར་དགོན་ནས་རྙེད་པ་རྗེས་སུ་རོ་མན་ཡིག་གཟུགས་ཐོག་བཤད་སྦྱར་ཚིག་ལེའུར་བྱས་པ་དེ་ཉིད་དང༌། དེའི་དབྱིན་ཇིའི་འགྱུར་བཅས་ཕྱི་ལོ་ ༡༩༥༦ ལོར་རོམ་(Rome)ནས་དཔར་འདེབས་བྱས་འདུག འོན་ཀྱང་རྒྱ་དཔེ་འདིའི་མཚན་ལ་༼ཤེར་ཕྱིན་སུམ་བརྒྱ་པའི་ཚིགས་སུ་བཅད་པ་བདུན་ཅུ་པ་༽ཞེས་ཡོད་ཅིང༌། བོད་དུ་བསྒྱུར་བ་ལྟར་ བྱབཤད་པ་བཤད་སྦྱར་གྱི་ཚིག་ལེའུར་བྱས་པ།བྱ ཞེས་མ་འཁོད་པ་མ་ཟད། རྒྱ་དཔེ་འདིའི་མཇུག་ཏུ་འཕགས་པ་ཐོགས་མེད་ཀྱིས་མཛད་ཅེས་གསལ། གཞུང་དངོས་ཀྱི་ཤ྄ལོཀ་རྣམས་བོད་སྐད་དུ་བཞུགས་པའི་བཤད་སྦྱར་དང་ཁྱད་པར་མི་འདུག བཤད་སྦྱར་ཚིགས་སུ་བཅད་པ་འདིའི་རྒྱ་ཆེར་འགྲེལ་སློབ་དཔོན་དབྱིག་གཉེན་གྱིས་མཛད་པ་བོད་སྐད་དུ་བཞུགས་པ་དེའི་ནང་གཞུང་སྔ་མའི་མཚན་ལ་ བྱརྡོ་རྗེ་གཅོད་པའི་དོན་བདུན་གྱི་རྒྱ་ཆེར་འགྲེལ་པ།བྱ ཞེས་བཀོད་འདུག་པ་ལ་གཞིགས་ན་རྒྱ་དཔེ་འགའ་ཞིག་ཏུ་བྱཤ྄ལོཀ་བདུན་ཅུ་པ།བྱ ཞེས་པའི་ཚབ་ཏུ་༼དོན་བདུན་མ།༽ཞེས་འཁོད་པ་ཡོད་དམ་སྙམ། རྒྱ་ཆེར་འགྲེལ་དེའི་ནང་བཤད་སྦྱར་དེ་ཐོགས་མེད་ཀྱིས་མཛད་པའི་གསལ་ཁ་མ་བྱུང་ཡང་དབྱིག་གཉེན་གྱིས་འགྲེལ་བཤད་མཛད་པ་ལ་གཞིགས་ན་སྔ་མ་ཐོགས་མེད་ཀྱིས་མཛད་པ་ཡིན་སྲིད་སྙམ། དེ་བཞིན་སློབ་དཔོན་པད་མའི་ངང་ཚུལ་གྱིས་མཛད་པའི་རྒྱ་ཆེར་འགྲེལ་པ་ཞིག་ཀྱང་བོད་སྐད་དུ་བསྒྱུར་བ་བསྟན་འགྱུར་དུ་བཞུགས་ཤིང༌། དེ་ལས་གཞན་པའི་རྒྱ་འགྲེལ་བོད་སྐད་དུ་བསྒྱུར་བ་མ་མཐོང༌། དབྱིག་གཉེན་གྱིས་མཛད་པའི་བཤད་སྦྱར་གྱི་འགྲེལ་པ་རྒྱ་སྐད་དུའང་བསྒྱུར་ཡོད་པར་སྣང༌། རྒྱ་གར་གྱི་སློབ་དཔོན་རྡོ་རྗེ་དཔལ་དང༌། ཡོན་ཏན་སྦྱིན་གྱིས་མཛད་པའི་འགྲེལ་པ་རྒྱ་ནག་ཏུ་བསྒྱུར་བ་ཡོད་སྐད་ཀྱང་བོད་སྐད་དང་ལེགས་སྦྱར་དུ་མ་བཞུགས།
མདོ་འདིའི་མཚན་དོན་རྡོ་རྗེ་གཅོད་པ་ཞེས་པ་ཉོན་ཤེས་ཀྱི་སྒྲིབ་པ་ཕྲ་མོ་རྡོ་རྗེ་ལྟར་ཞིག་དཀའ་བ་རྣམས་གཅོད་པའམ་འཇོམས་པར་བྱེད་པས་ན་རྡོ་རྗེ་གཅོད་པ་དང༌། ཡང་ན་ཉོན་ཤེས་ཀྱི་སྒྲིབ་པ་རྣམས་གཅོད་པ་ལ་རྡོ་རྗེ་ལྟར་རྣོ་བ་དང༌། གཞན་ཡང་ཤེས་རབ་ཀྱི་ཕ་རོལ་ཏུ་ཕྱིན་པ་ནི་ཐོག་མར་མོས་པ་སྤྱོད་པའི་ས་དང༌། མཐའ་མ་དེ་བཞིན་གཤེགས་པ་དང་ལྡན་པའི་སར་རྒྱ་ཆེ་ཞིང༌། དབུས་ལྷག་བསམ་དག་པའི་སར་རྒྱ་ཆུང་བས་ན་རྡོ་རྗེ་དང་དབྱིབས་འདྲའོ།། ཞེས་དབྱིག་གཉེན་དང་པད་མའི་ངང་ཚུལ་གཉིས་ཀས་བཤད་དོ།། དེ་ལྟར་རྡོ་རྗེ་དཔེ་སྤང་བྱ་དང༌། ཤེར་ཕྱིན་ལ་སྦྱར་བའི་བཤད་ཚུལ་གཉིས་ཡོད་པ་རྒྱ་འགྲེལ་གཉིས་ཀ་མཐུན་པས་དེང་དུས་ཀྱི་མཁས་པ་རྣམས་དོན་འདི་ལ་དགག་སྒྲུབ་བྱེད་པ་ནི་ཕྱོགས་སྔ་ཕྱི་གཉིས་ཀས་འགྲེལ་པ་མ་གཟིགས་པའི་རྟགས་སུ་སྣང༌། འདིའི་གཞུང་ཚད་ལེགས་སྦྱར་དུ་ཤ྄ལོཀ་སུམ་བརྒྱ་ཡོད་པས་ཤེར་ཕྱིན་སུམ་བརྒྱ་པར་ཡང་གྲགས་ལ། ད་ལྟ་བཞུགས་པའི་རྒྱ་དཔེར་ཚན་པ་ཆུང་ངུ་སོ་གཉིས་སུ་དབྱེ་འདུག་རུང༌། བོད་སྐད་དུ་དེ་འདྲའི་ཚན་པ་མ་ཕྱེ་བར་འདུག དུས་ཕྱིས་ཤེར་མདོ་འདི་ནུབ་ཕྱོགས་དང་རྒྱ་གར་གྱི་སློབ་གཉེར་བ་རྣམས་ལའང་གྲགས་ཆེ་བར་བྱུང་འདུག་པ་དེའི་རྒྱུ་མཚན་ཡང་གཞུང་ཚིག་ཉུང་ཞིང་གོ་བདེ་བ་དང༌། ལེགས་སྦྱར་གྱི་སྐད་དུ་མ་དཔེ་རྙེད་སོན་ཡོད་པ་ཙམ་དུ་མ་ཟད། ཐེག་ཆེན་དར་བའི་ཡུལ་གྲུ་རྣམས་སུ་ཁྱབ་བདལ་ཆེ་བའི་དབང་གིས་ཀྱང་ཡིན་སྲིད། མདོ་འདི་དབྱིན་སྐད་དུ་འགྱུར་མི་འདྲ་བ་བདུན་དང༌། ཕ་རན་སི་སྐད་དུ་གཉིས། ཇར་མན་སྐད་དུ་གཉིས། ཉི་ཧོང་གི་སྐད་དུ་གཅིག་ལས་མང་བ་བསྒྱུར་ཟིན་པར་ཇོ་ཤཱིས་བཤད་ཅིང༌། ཧིནྡཱིའི་སྐད་དུ་ལཱལ་མཎི་ཇོཤཱི་རང་ཉིད་ཀྱིས་བསྒྱུར་བ་ཕྱི་ལོ་ ༡༩༧༨ ལོར་ཝཱ་ཎ་བོད་ཀྱི་མཐོ་སློབ་ཀྱི་འཕགས་བོད་པོད་ཕྲེང་གསུམ་པར་དཔར་སྐྲུན་བྱས་པ་དེ་ཡིན། ཤར་ཕྱོགས་ཀྱི་མདོ་སྡེ་ཕལ་མོ་ཆེའི་གསུང་ཡུལ་རྒྱལ་པོའི་ཁབ་ཀྱི་བྱ་རྒོད་ཕུང་པོ་རི་ཡིན་ནའང༌། མདོ་འདི་ནི་ཐེག་པ་ཐུན་མོང་བའི་མདོ་སྡེ་གཞན་ལྟར་མཉན་ཡོད་དུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བར་གསུངས་པ་དང༌། མདོའི་དངོས་བསྟན་དང་སྦས་དོན་གྱི་བརྗོད་བྱ་བཀྲལ་བའི་སྐབས་སུའང༌། དབྱིག་གཉེན་གྱིས་དོན་གྱི་གནས་བདུན་དུ་བསྡུས་ཏེ་བཀྲལ་འདུག་པ་འདི་ལྟ་སྟེ། སངས་རྒྱས་ཀྱི་གདུང་རྒྱུན་མི་ཆད་པ་དང༌། རབ་ཏུ་སྦྱོར་བའི་མཚན་ཉིད་དང༌། དེའི་རྟེན་དང༌། གཉེན་པོ་དང༌། མི་མཉམ་པ་དང༌། ས་དང༌། མཚན་གྱི་རྒྱུ་མཚན་ནོ།། པདྨའི་ངང་ཚུལ་གྱིས་ནི་གླེང་གཞི་དང༌། གླེང་བསླང་བ་དང༌། སངས་རྒྱས་ཀྱི་གདུང་རྒྱུན་མི་ཆད་པར་བྱ་བ་དང༌། སྒྲུབ་པའི་མཚན་ཉིད་དང༌། དེའི་གནས་བཅས་ལྔར་བསྡུས་ཏེ་བཤད་དོ།།
རྒྱལ་བའི་གསུང་རབ་སྤྱི་དང༌། ཁྱད་པར་ཤར་ཕྱོགས་ཀྱི་མདོ་སྡེ་རྣམས་འབྲི་བ་དང༌། འཛིན་པ་དང༌། ཀློག་པ་དང༌། གཞན་དག་ལ་རྒྱ་ཆེར་སྤེལ་བ་བཅས་ལ་ཕན་ཡོན་བསམ་བརྗོད་ལས་འདས་པ་ཡོད་པ་བཀའ་དང་བསྟན་བཅོས་དུ་མ་ནས་ལན་གཅིག་མ་ཡིན་པར་གསུངས་པ་མ་ཟད། ལྷག་པར་མདོ་འདི་སྙིགས་མའི་དུས་སུ་འཛིན་ཅིང་སྤེལ་བ་ལ་ཕན་ཡོན་གཞན་ལས་ལྷག་པར་ཡོད་པ་མདོ་སྡེ་ཉིད་ལས་གསུངས་ཏེ། ཇི་སྐད་དུ་ བྱབྱམ་འོངས་པའི་དུས་ལྔ་བརྒྱ་ཐ་མ་ལ་དམ་པའི་ཆོས་རབ་ཏུ་རྣམ་པར་འཇིག་པར་འགྱུར་བ་ན་སེམས་ཅན་གང་ལ་ལ་དག་འདི་ལྟ་བུའི་མདོ་སྡེའི་ཚིག་བཤད་པ་འདི་ལ་ཡང་དག་པར་འདུ་ཤེས་བསྐྱེད་པར་འགྱུར་བ་ལྟ་མཆིས་སམ། བཅོམ་ལྡན་འདས་ཀྱིས་བཀའ་སྩལ་པ། རབ་འབྱོར། ཁྱོད་འདི་སྐད་དུ། མ་འོངས་པའི་དུས་ལྔ་བརྒྱ་ཐ་མ་ལ་དམ་པའི་ཆོས་རྣམ་པར་འཇིག་པར་འགྱུར་བ་ན་སེམས་ཅན་གང་ལ་ལ་དག་འདི་ལྟ་བུའི་མདོ་སྡེའི་ཚིག་བཤད་པ་འདི་ལ་ཡང་དག་པར་འདུ་ཤེས་བསྐྱེད་པར་འགྱུར་བ་ལྟ་མཆིས་སམ་ཞེས་མ་ཟེར་ཅིག ཡང་རབ་འབྱོར། མ་འོངས་པའི་དུས་ལྔ་བརྒྱ་ཐ་མ་ལ་དམ་པའི་ཆོས་རབ་ཏུ་རྣམ་པར་འཇིག་པར་འགྱུར་བ་ན་བྱང་ཆུབ་སེམས་དཔའ་ཆེན་པོ་ཚུལ་ཁྲིམས་དང་ལྡན་པ། ཡོན་ཏན་དང་ལྡན་པ། ཤེས་རབ་དང་ལྡན་པ་དག་བྱུང་སྟེ། རབ་འབྱོར། བྱང་ཆུབ་སེམས་དཔའ་སེམས་དཔའ་ཆེན་པོ་དེ་དག་ཀྱང་སངས་རྒྱས་གཅིག་ལ་དགེ་བའི་རྩ་བ་བསྐྱེད་པ་མ་ཡིན་གྱི། རབ་འབྱོར། སངས་རྒྱས་བརྒྱ་སྟོང་མང་པོ་ལ་བསྙེན་བཀུར་བྱས་ཤིང༌། སངས་རྒྱས་བརྒྱ་སྟོང་དུ་མ་དགེ་བའི་རྩ་བ་དག་བསྐྱེད་པའི་བྱང་ཆུབ་སེམས་དཔའ་སེམས་དཔའ་ཆེན་པོ་དག་འབྱུང་ངོ༌།། རབ་འབྱོར། གང་དག་འདི་ལྟ་བུའི་མདོ་སྡེའི་ཚིག་བཤད་པ་འདི་ལ་སེམས་དད་པ་གཅིག་ཙམ་རྙེད་པར་འགྱུར་བ་དེ་དག་ནི། རབ་འབྱོར། དེ་བཞིན་གཤེགས་པས་མཁྱེན་ཏོ།། རབ་འབྱོར་དེ་དག་ནི། དེ་བཞིན་གཤེགས་པས་གཟིགས་ཏེ། རབ་འབྱོར། སེམས་ཅན་དེ་དག་ཐམས་ཅད་ནི། བསོད་ནམས་ཀྱི་ཕུང་པོ་དཔག་ཏུ་མེད་པ་བསྐྱེད་ཅིང་རབ་དུ་སྡུད་པར་འགྱུར་རོ།།བྱབྱ ཞེས་དང༌། གཞན་ཡང་སྐྱེ་བོ་གང་ཞིག་གིས་གངྒཱའི་ཀླུང་གི་བྱེ་མ་ཇི་སྙེད་པ་དེ་སྙེད་ཀྱི་གངྒཱའི་ཀླུང་གི་བྱེ་མའི་གྲངས་དང་མཉམ་པའི་འཇིག་རྟེན་གྱི་ཁམས་རིན་པོ་ཆེ་སྣ་བདུན་གྱིས་གང་བར་བྱས་ཏེ། དེ་བཞིན་གཤེགས་པ་རྣམས་ལ་འབུལ་བའི་བསོད་ནམས་ཀྱིས་གང་གིས་ཆོས་ཀྱི་རྣམ་གྲངས་འདི་ལས་ཚིགས་སུ་བཅད་པ་གཅིག་ཙམ་བཟུང་ནས་གཞན་ལ་བསྟན་པའི་བསོད་ནམས་དེའི་ཆར་མི་ཕོད་པ་གསུངས་པ་དང༌། དེ་བཞིན་དུ་སྐྱེ་བོ་གང་དག་གིས་གངྒཱའི་ཀླུང་གི་བྱེ་མ་སྙེད་ཀྱི་ལུས་བཏང་བའི་བསོད་ནམས་དང༌། དེ་བཞིན་གཤེགས་པ་ཤཱཀྱ་ཐུབ་པ་ཉིད་ལམ་དུས་སུ་སངས་རྒྱས་བྱེ་བ་ཕྲག་ཕྲིག་འབུམ་ཕྲག་བརྒྱད་ཅུ་རྩ་བཞི་མཉེས་པར་མཛད་པའི་བསོད་ནམས་ཀྱིས་ཀྱང་ཕྱི་མའི་དུས་ལྔ་བརྒྱ་ཐ་མར་གྱུར་པ་ན་མདོ་སྡེ་འདི་འཛིན་པའི་བསོད་ནམས་ཀྱིས་ཆར་མི་ཕོད་པར་གསུངས་པའི་སྙིགས་མའི་དུས་འདིར་ཆོས་ཀྱི་རྣམས་གྲངས་འདི་འབྲི་བ་དང༌། ཀློག་པ་དང༌། དཔར་དུ་བསྐྲུན་པ། གཞན་ལ་རྒྱ་ཆེར་སྤེལ་བའི་བསོད་ནམས་ཀྱི་ཕུང་པོ་ནི་ཚད་མེད་ཅིང་གཞལ་དུ་མེད་པས། མདོ་འདི་དཔར་སྐྲུན་ཆོས་སྦྱིན་བགྱིས་པའི་བྱ་བ་འདི་དག་གཞལ་དུ་མི་སྤྱོད་པའི་བསོད་ནམས་རླབས་པོ་ཆེ་སྡུད་པའི་གཞི་ཡིན་པས་ཀུན་གྱིས་ཡི་རང་བྱ་བའི་གནས་སུ་ཆེ་བར་མ་ཟད། བོད་ཀྱི་གནའ་བོའི་གོམས་གཤིས་བཟང་པོའི་རྒྱུན་འཛིན་པ་ལའང་སྨན་པར་སྣང་སྟེ་བོད་མཐའ་དབུས་ཀུན་དུ་མི་རབས་ནས་མི་རབས་བརྒྱུད་དེ་མདོ་འདི་འབྲི་ཀློག་གི་སྲོལ་ཤུགས་ཆེར་དར་བས་ཁམས་པའི་གཏམ་དཔེར་ བྱབྱརྡོར་གཅོད་དམྱལ་བའི་སག་བརྡར་བྱབྱ ཞེས་གྲགས་པ་དང༌། ལྷོ་མོན་གྱི་ཡུལ་དུའང་འདིའི་དཔེ་བཤུས་བྱེད་མཁན་ཧ་ཅང་མང་བས་བྱབྱམོན་པས་རྡོར་གཅོད་ཞུས་དག་བྱབྱ ཅེས་པའི་གཏམ་དཔེའང་དར་འདུག་པ་འདི་དག་ལ་བརྟགས་ན་ཆོས་སྤྱོད་ཀྱི་བྱ་བའི་ཡུལ་གོམས་སྟོན་པའི་ཚིག་ཏུ་སྣང་བས་གོ་བ་ཆེའོ།།
རྡོ་ལྟར་འཐས་པའི་ཀུན་རྨོངས་འཆིང་བའི་དྲྭ།།
རྗེ་བཙུན་གསུང་གསང་རལ་གྲི་འབར་བའི་གཟིས།།
གཅོད་ལས་ཤེས་རབ་འོད་སྣང་འཛུམ་པའི་རླབས།།
པ་སངས་མུག་པོར་བྱས་པས་མཛེས་གྱུར་ཅིག། ཅེས་སྨོན་ཆིག་དང་བཅས་བཙུན་གཟུགས་བློ་བཟང་བསྟན་འཛིན་གྱིས་ཤར་མར་གཡར་ཁྲལ་དུ་སྨྲས་པའོ།། །།
རྡོ་རྗེ་གཅོད་པའི་འགྱུར་མི་འདྲ་བའི་སྐོར་འདི་ནི། ཏན་རམས་པུསྟཀའི་པོད་ཕྲེང་ཁོངས་རྡོ་རྗེ་གཅོད་པ་དཔར་བསྐྲུན་བགྱིས་པའི་སྔོན་གླེང་དུ་ཕྱི་ལོ་ ༡༩༩༢ ལོར་བྲིས།།


text:
Friday, December 9, 2011
འཚོགས་འདུ་འཚོགས་པའི་ཉིན་མོ།
ཞོག་པ་ཆུ་ཚོད་བདུན་པའི་སྐབས་སུ་ལང་ནས་ཕྱི་ལོགས་སུ་གཟུགས་པོའི་འཕྲོད་བསྟེན་གྱི་ཆེད་དུ་རྐང་འགྲོས་ཀྱིས་ཆུ་ཚོད་གཅིག་ཙམ་སོང་ནས་ནང་དུ་འབྱོར་བ་དང་མཉམ་དུ་གཟུགས་པོ་བཀྲུས། འོག་ཤོད་ཐབ་ཚང་དུ་སོང་ནས་ཞོག་ཟས་ལ་རོལ་ནས་ཁ་འདོན་ལ་འཇུག འདི་ཡི་ཉིན་མོ་འཇམ་དབྱངས་ཆོས་འཁོར་གླིང་གི་ཚོགས་མི་དང་རྒྱུན་ལས་རྣམ་པ་ཉིས་སྟོང་བཅུ་གཉིས་ཀྱི་ངོས་ཀྱི་མཛད་འཆར་ཁག་དང་ཆོས་ཚོགས་ཀྱི་འཚོགས་འདུ་ཡིན། ཉིན་གུང་ཆུ་ཚོད་གཉིས་པའི་སྐབས་སུ་རླངས་འཁོར་ཁ་ལོ་བ་སུ་སིན་སླེབས་བྱུང་བས་ཁ་སང་གི་དུས་ཆད་བྱས་པའི་ཚིག་ཇ་འཐུང་ས་ཞིག་ནང་དུ་སོང་བས་མི་རྣམས་གཅིག་འབྱོར་གཉིས་འབྱོར་གྱིས་སླེབས་བྱུང་། ཧར་ཌིའི་རྒྱ་གར་དང་། བལ་ཡུལ། འབྲུག་སོགས་ལ་གནས་སྐོར་ལ་སོང་ནས་ཚུར་འབྱོར་བའི་རྔན་པ་རུ་ཤོག་ཁུག་དམར་སྨུག་བཟོ་ལྟ་དོད་པོ་ཆགས་པ་ཞིག་སྤྲད་བྱུང་བས་ངོས་ནས་འཛེམ་མེད་ཀྱིས་ལུང་པ་འདི་ཡི་ལུགས་སྲོལ་ལྟར་ལམ་སང་ཧ་ལས་མདོག་གིས་ཁ་ཕྱེས་པས། ནང་དུ་ཕྱི་ངོས་སུ་བོད་རང་བཙན་བྲིས་ཡོད་པའི་སྟོད་ཐུང་ཞིག་དང་། སྤོས་ཆག་གཅིག བོད་ཀྱི་རྒྱལ་དར་ཆུང་ཆུང་ཞིག་བཅས་རེད་འདུག ཧར་ཌིའི་ནི་ཕ་ཡུལ་ཇོར་མན་ནས་ཡིན་ཅིང་ཨ་རིར་སླེབས་ནས་ལོ་ཕལ་ཆེར་ལྔ་བཅུ་ཙམ་ཡིན་སྐད་འདུག་མོ་ནི་སྐྱེ་དམན་ཧ་ཅང་བཟང་པོ་ཞིག་དང་མ་ཟད། སེམས་རྒྱ་ཆེན་པོ་འཇོན་པོ་བཅས་རེད་འདུག མོ་རང་ནི་འཇམ་དབྱངས་ཆོས་འཁོར་གླིང་གི་ཆོས་ཚོགས་ཀྱི་ཚོགས་གཙོ་ཡིན། མི་རྣམས་སོ་སོའི་འདོད་པ་ལྟར་ཇ་དང་ཚིག་ཇ་སོགས་མངག་ནས་ཆུ་ཚོད་གསུམ་པའི་སྐབས་སུ་འཚོགས་འདུ་འགོ་བཟུང་། མ་འོང་ཉིས་སྟོང་བཅུ་གཉིས་ལོར་ངོས་ཀྱི་ཆོས་ཕྱོགས་ཀྱི་ལས་འཆར་ཁག་དང་གནས་སྐབས་གཟའ་ཟླ་བའི་བདེ་ཆེན་ཞིང་སྒྲུབས་འཚོགས་རྒྱུ་སོགས་ཀྱང་བགྲོ་གླེང་ལྷུག་པོར་བྱས་པ་མ་ཟད། འཇམ་དབྱངས་ཆོས་འཁོར་གླིང་འདི་ཨ་རིའི་གཞུང་ལ་དེབ་བསྐྱེལ་བྱེད་རྒྱུ་སོགས་གང་ཐད་ནས་འཚོགས་འདུ་ཡག་པོ་བྱུང་སོང་། རེས་གཟའ་ཟླ་བའི་འཆར་ཅན་བདེ་ཆེན་ཞིང་སྒྲུབས་ཀྱི་སྐབས་སུ་ཁོང་ཚོའི་བསམ་འཆར་ལ་ཆོ་ག་མ་བཏོན་པའི་སྔོན་ནས་ངོས་ནས་ཆོས་བཤད་ཉུང་མཐར་སྐར་མ་བཅོ་ལྔ་ཙམ་དགོས་སྐོར་བསམ་ཚུལ་བཏོན་བྱུང་། དེ་ནི་ངོས་ལ་ལྕག་ཙན་རྒྱ་ཤར་རྒྱབ་པ་ལས་ཐུ་བའི་ཉེས་ཆད་དེ་ཡིན། གང་ཡིན་ཟེར་ན་ངོས་ཀྱི་དབྱིན་ཇི་ནི་ཤེས་ཚད་ཧ་ཅང་དམའ་བ་མ་ཟད་སྒྲ་གདངས་ནི་དེ་ལས་སྐྱོ་བ་ཞིག་ཡིན། ནམ་རྒྱུན་ངོས་ལ་སྐད་བསྒྱུར་ཧ་ཅང་ཡག་པོ་ཞིག་ཡོད་པ་དེ་ནི་སྐད་གྲགས་ཅན་གྱི་ལོ་ཙྰ་བ་David Molk ཡིན། ཁོང་ནམ་རྒྱུན་བཞུགས་ས་དེ་big sur ཡིན་སྟབས་འདི་ནས་ཆུ་ཚོད་གཉིས་ཙམ་གྱི་ལམ་ཡིན་པ་མ་ཟད་སྐད་བསྒྱུར་གྱི་གླ་ཆ་ཡང་འབུལ་དགོས་ཡོད་སྟབས་སློབ་མ་རྣམས་ནས་ངོས་ཀྱི་དབྱིན་ཇི་གོབ་ཏོ་དེ་ལ་རེ་བ་མ་བྱས་རང་བྱས་ཡིན། དེ་ནས་འཚོགས་འདུ་རྣམས་ལེགས་པར་གྲུབ་ནས་གྱེས་བྲལ་གྱི་འཐམ་འཁྱུད་དང་ལག་འཇུ་སོགས་བྱས་ནས་རང་རང་སོ་སོའི་གནས་སུ་དེངས། སུ་སིན་ངེད་གཉིས་ཀྱང་ངོས་ཀྱི་ཟ་མ་དགའ་ཤོས་ཝེར་ནམ་ཐུག་པ་འཐུང་ས་དེར་སོང་ནས་ངོས་ནས་ཐུག་པ་ཕོར་རྒན་གང་འཐུངས། ཕར་ལྟས་དུས་སུ་སིན་ནས་རྗེན་ཟས་འདྲ་ཞིག་བཟའ་གིན་འདུག དེ་ནས་ནང་དུ་འབྱོར་བ་དང་མཉམ་དུ་ཀིམ་ཀྱི་བུ་ཆེ་བ་ཁའི་སེ་ཟེར་བ་དེ་ཡང་སང་ཉིན་དང་གནང་ཉིན་གཉིས་གཟའ་སྤེན་པ་དང་ཉི་མ་ཡིན་སྟབས་ཉིན་གཉིས་ཀྱི་གུང་སང་ལ་ནང་དུ་འབྱོར་བྱུང་། ང་ལ་ཧ་ཅང་དགའ་བོ་བྱེད་ནས་འཐམས་འཁྱུད་སོགས་བྱེད་ཀྱི་འདུག ངོ་ཚས་ཁ་སྐྱེངས་བཞིན་དབྱིན་ཇི་གོབ་ཏོ་དེ་སྐྱོན་ནས་སྐད་ཆ་ཅུང་ཙམ་བྱས་པ་ཡིན། དེ་ནས་ཐོག་ཁར་ཡོང་ནས་དེ་རིང་གི་ཟིན་བྲིས་ཚར་བར་བྱས་ཤིང་འཛམ་གླིང་གི་སྒེའུ་ཁུང་ནས་རྒྱངས་ལྟ་ཁྱུག་ཙམ་བྱས་ནས་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
པེ་ཅིང་དགོན་སེར་ནུབ་མ་ནི་ཆིང་གོང་མ་ཧྲུན་ཀྲིའི་རིང་གི་གོང་མའི་དགོན་སྡེ་ཡིན་ཏེ། པེ་ཅིང་དུ་བཅའ་སྡོད་བླ་མས་པེ་ཅིང་གི་བོད་བརྒྱུད་ནང་བསྟན་ལས་དོན་ཐག་གཅོད་བྱེད་སའི་ལྟེ་གནས་ལྟ་བུར་ཆགས་ཡོད་པ་རེད། གོང་མའི་ཕོ་བྲང་ནི་མིང་རྒྱལ་རབས་དང་། ཆིང་རྒྱལ་རབས་གཉིས་ཀྱི་གོང་མའི་བཞུགས་གནས་ཕོ་བྲང་ཡིན་ལ། དེ་ནི་ཀྲུང་དབྱང་གིས་དབང་ཆ་གཅིག་སྡུད་བྱེད་སའི་ལྟེ་གནས་ཀྱི་མཚོན་རྟགས་ཤིག་རེད། ཟླ12པའི་ཚེས8ཉིན་ནས་ཚེས9ཉིན་བར། ཆེད་མཁས་པ་མང་པོ་པེ་ཅིང་དུ་མཉམ་འཛོམས་བྱས་ཏེ་དགོན་སེར་ནུབ་མ་དང་ཕོ་བྲང་གཞིར་བྱས། “ དགོན་སེར་གླེང་སྟེགས” ཐོག་ཆིང་རྒྱལ་རབས་ཀྱི་ཕོ་བྲང་ཟློས་གར་ལས་ཀྱང་མི་སེམས་སྒུལ་བའི་ལོ་རྒྱུས་ཀྱི་གཏམ་རྒྱུད་དངོས་ལ་བགྲོ་གླེང་གང་ལེགས་མཛད་པ་རེད།
དགོན་སེར་ནུབ་མའི་མཆོད་རྟེན།
དགོན་སེར་ནུབ་མའི་དོ་དམ་ཁྲུའུ་ཡི་ཁྲུའུ་ཀྲང་ཀྲང་ཧྲི་ཧའོ་ཡིས། ད་རེས་ཀྱི“ དགོན་སེར་གླེང་སྟེགས” ནི་འཚོགས་སྐབས་གསུམ་པ་ཡིན་ལ། དེ་ནི“ བོད་བརྒྱུད་ནང་བསྟན་རིག་གནས—— དགོན་སེར་དང་གོང་མའི་ཕོ་བྲང་” ཞེས་པ་བརྗོད་གཞིར་བཟུང་ཡོད་པ་དང་། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དང་ཕོ་བྲང་རྙིང་མའི་རྟེན་མཛོད་གླིང་བཅས་ཀྱིས་མཉམ་འབྲེལ་ཐོག་གཙོ་གཉེར་བྱས་པ་ཞིག་རེད་ཅེས་ངོ་སྤྲོད་གནང་བྱུང་།
ཀྲང་ཧྲི་ཧའོ་ཡིས། དགོན་སེར་དང་གོང་མའི་ཕོ་བྲང་བར་འབྲེལ་པ་དམ་པོ་ཡོད་དེ། དེས་ནི་ཀྲུང་དབྱང་སྲིད་གཞུང་དང་བོད་ས་གནས་ཀྱི་བདག་དབང་འབྲེལ་བ་དམ་ཟབ་ཡིན་པ་ར་སྤྲོད་བྱས་ཡོད། “ ལྷ་ཁང་སེར་པོ་པཎ་ཆེན་སྐུ་ཕྲེང་དྲུག་པ་མཆོག་འཐུས་ཚབ་ཡིན་པའི་བོད་བརྒྱུད་ནང་བསྟན་གྱི་རྒྱལ་གཅེས་རིང་ལུགས་ཀྱི་གཟི་བརྗིད་ལྡན་པའི་སྲོལ་རྒྱུན་དར་སྤེལ་བཏང་པའི་ལོ་རྒྱུས་ཀྱི་བདེན་དཔང་ཞིག་ཡིན་པ་མ་ཟད། རྒྱལ་ཁབ་གཅིག་གྱུར་དང་། མི་རིགས་མཐུན་སྒྲིལ་གྱི་ལོ་རྒྱུས་རྡོ་རིང་ཞིག་ཀྱང་རེད། གོང་མའི་ཕོ་བྲང་དུ་ཆིང་གོང་མའི་ཕོ་བྲང་ནང་གི་བོད་བརྒྱུད་ནང་བསྟན་གྱི་འདུ་ཁང65དང་། བོད་བརྒྱུད་ནང་བསྟན་ཀྱི་རིག་དངོས་རྩ་ཆེའི་ཁྲི3ལ་ཉེ་བ་ཉར་ཚགས་གནང་ཡོད་པ་དང་། དེའི་ནང་པཎ་ཆེན་སྐུ་ཕྲེང་དྲུག་པ་གནས་སྐོར་འགྲོ་འོང་གི་རིག་དངོས་སོགས་ཀྱང་འདུས་ཡོད་ལ། དེས་ནི་བོད་བརྒྱུད་ནང་བསྟན་གྱིས་རྒྱལ་ཁབ་གཅིག་གྱུར་ལ་སྲུང་སྐྱོབ་དང་། མི་རིགས་མཐུན་སྒྲིལ་ལ་ཤུགས་སྣོན་རྒྱག་ཐད་བཞག་པའི་བྱས་རྗེས་ཀྱང་ར་སྤྲོད་བྱས་ཡོད་པ་མ་ཟད། མི་རིགས་ཁག་མཉམ་འདྲེས་དང་རིག་གནས་སྤེལ་རེས། དེ་བཞིན་བོད་བརྒྱུད་ནང་བསྟན་གྱི་རིག་གནས་སྒྱུ་རྩལ་རྒྱུད་འཛིན་དང་འཕེལ་རྒྱས་སོགས་གཏོང་ཐད་ཀྱང་ཤུགས་རྐྱེན་ཟབ་མོ་ཐེབས་ཡོད་པ་རེད ”ཅེས་བརྗོད་བྱུང་།
ཀྲང་ཧྲི་ཧའོ་ཡིས། བོད་བརྒྱུད་ནང་བསྟན་གྱི་ལོ་རྒྱུས་ལ་ཞིབ་འཇུག་དང་། རིག་དངོས་རྩ་ཆེན་སྲུང་སྐྱོབ། ཕུལ་བྱུང་རིག་གནས་རྒྱུད་འཛིན། རྒྱལ་གཅེས་རིང་ལུགས་ཀྱི་སྙིང་སྟོབས་དར་སྤེལ་བཏང་པ་སོགས་བརྒྱུད་བོད་བརྒྱུད་ནང་བསྟན་རིག་གནས་ཀྱིས་མིག་སྔའི་སྤྱི་ཚོགས་གོང་འཕེལ་ཡོང་ཐད་བྱས་རྗེས་བླ་མེད་བཞག་ཡོད་པ་རེད། ཕྱོགས་འདི་དག་ནས་བལྟས་ན། གླེང་སྟེགས་ལ་དོན་སྙིང་གཏིང་ཟབ་ལྡན་པ་རེད་ཅེས་ངོས་འཛིན་བྱེད་ཀྱི་འདུག
ཕོ་བྲང་རྙིང་མའི་རྟེན་མཛོད་གླིང་ལ་གོང་སྨྲས་ཐད་ཞིབ་འཇུག་གི་ཐོན་ཁུངས་ཕུན་སུམ་ཚོགས་པོ་ཡོད་དེ། རིག་དངོས་དང་གནའ་བོའི་འཛུགས་བསྐྲུན་ཕུན་སུམ་ཚོགས་པོ་ཡོད་པ་མ་ཟད། གྲངས་འབོར་ཆེ་ཞིང་མི་ཕལ་བ་དག་གིས་མཐོང་དཀོན་པའི་ཆིང་ཀྲུང་དབྱང་སྲིད་གཞུང་གི་ལོ་རྒྱུས་ཡིག་ཚགས་ཀྱང་ཡོད་པ་རེད། ཕོ་བྲང་རྙིང་མའི་རྟེན་མཛོད་གླིང་བོད་བརྒྱུད་ནང་བསྟན་གྱི་རིག་དངོས་ཞིབ་འཇུག་སོའོ་ཡི་སོའོ་ཀྲང་ལོ་ཝུན་ཧྭ་ཡིས། དུས་རབས་སྔོན་མའི་ལོ་རབས་80 པ་ནས་འགོ་བརྩམས་ཏེ་ཕོ་བྲང་རྙིང་མའི་རྟེན་མཛོད་གླིང་གིས་བོད་བརྒྱུད་ནང་བསྟན་གྱི་ཞིབ་འཇུག་བྱ་བ་འགོ་བརྩམས་པ་ཡིན་ཞེས་ངོ་སྤྲོད་གནང་བྱུང་།
ལོ་ཝུན་ཧྭ་ཡིས། “འདི་ནི་ཆིང་རྒྱལ་རབས་ཀྱི་གོང་མ་ཚང་གི་བོད་བརྒྱུད་ནང་བསྟན་གྱི་དགོན་སྡེ་དང་པེ་ཅིང་གི་བོད་བརྒྱུད་ནང་བསྟན་གྱི་དགོན་སྡེའི་ལོ་རྒྱུས་ལ་ཞིབ་འཇུག་བྱས་པ་ཙམ་མིན་པར། གོང་མས་ཇི་ལྟར་བོད་བརྒྱུད་ནང་བསྟན་བརྒྱུད་ཕྱོགས་བཞི་བྱམས་ཀྱིས་བསྐྱངས་ཏེ། མི་རིགས་དང་ཆོས་ལུགས་ཀྱི་འགལ་བ་ཐག་གཅོད་བྱེད་པའི་ནུས་པ་འདོན་སྤེལ་བརྒྱུད། བོད་སོག་ས་ཁུལ་ཧྲིལ་པོ་བརྟན་ལྷིང་དང་སྟངས་འཛིན་ཡོང་པའི་ལོ་རྒྱུས་ལ་རྒྱུས་ལོན་བྱེད་ཆེད་རེད ” ཅེས་བརྗོད་བྱུང་ལ། མིག་སྔར། གསེལ་དཀྲོལ་བྱས་པ་བརྒྱུད། ཆིང་རྒྱལ་རབས་སུ་པེ་ཅིང་ལྟེ་བར་བྱས་ཏེ་བོད་ལྗོངས་དང་། མཚོ་སྔོན། ཀན་སུའུ། ཤིན་ཅང་། སི་ཁྲོན། ཡུན་ནན། ཧྲའན་ཤིས་སོགས་ས་ཁུལ་དུ་བོད་བརྒྱུད་ནང་བསྟན་ཆོས་ལུགས་དར་ཁྱབ་བྱུང་པའི་འབྲེལ་བ་ཞིག་རིམ་བཞིན་ཆགས་ཡོད་པ་མངོན་གསལ་དུ་ཤེས་ཐུབ།
ལོ་ཝུན་ཧྭ་ཡིས་དམིགས་བསལ་བསྟན་དོན།“ལྷ་ཁང་སེར་པོ་ནི་ཏཱ་ལའི་བླ་མ་སྐུ་ཕྲེང་ལྔ་པ་དང་སྐུ་ཕྲེང་དྲུག་པའི་གདན་ས་འདི་ག་ཡིན་པས་གོང་མ་ཚང་གི་བོད་བརྒྱུད་ནང་བསྟན་ཆོས་ལུགས་ཀྱི་དགོན་སྡེར་གྱུར་བ་ཙམ་མ་ཡིན་པར ” ཆིང་རྒྱལ་རབས་ཀྱི་གོང་མ་ཚང་གི་བོད་བརྒྱུད་ནང་བསྟན་ཆོས་ལུགས་ནི་ཚོགས་སྤྱི་ཞིག་ཡིན་ཞིང་། ལྷ་ཁང་སེར་པོ་ནི་ཆིང་རྒྱལ་རབས་ཀྱི་གོང་མ་ཚང་གི་བོད་བརྒྱུད་ནང་བསྟན་གྱི་ཆ་ཤས་ཤིག་ཡིན་ཏེ། ལྷ་ཁང་སེར་པོའི་འགྲོ་གྲོན་ཡོད་ཚད་ཆིང་ཀྲུང་དབྱང་སྲིད་གཞུང་གིས་གཏོང་གི་ཡོད་པས་ལྷ་ཁང་སེར་པོ་ནི་གོང་མ་ཚང་གིས་ཐད་ཀར་དོ་དམ་བྱེད་ཀྱིན་པ་ཞིག་རེད་ཅེས་འགྲེལ་བཤད་གནང་བྱུང་།
དེ་དང་ཆབས་ཅིག དགོན་སེར་དུ་སྤེལ་བའི་ཆོས་ལུགས་ཆོ་ག་དང་། ཞིག་གསོ་བཅས་ནི་ཆིང་ཀྲུང་དབྱང་སྲིད་གཞུང་གཞུང་ཕྱོགས་ནས་བདག་དོམ་བྱེད་ཀྱི་ཡོད་པ་དང་། དགེ་འདུན་པ་འདི་གར་རབ་ཏུ་བྱུང་པ་དང་། དེའི་མི་གྲངས། མཁན་པོ་བསྐོ་གཞག་བྱེད་པ་སོགས་ཀྱང་གཞུང་ཕྱོགས་ནས་ཚོད་འཛིན་བྱས་ཏེ་གཏན་འབེབས་གསལ་པོ་གནང་ཡོད་པ་རེད།འདི་ནི་གོང་མའི་ཕོ་བྲང་དང་ཡཱོན་མིན་ཡོན་སྐྱེད་ཚལ། དབྱི་ཧོ་སྐྱེད་ཚལ་གྱི་གོང་མ་ཚང་གི་དགོན་སྡེའི་ཐོབ་ཐང་དང་གཅིག་པ་གཅིག་རྐྱང་རེད། དེར་བརྟེན“ ལྷ་ཁང་སེར་པོ་ནི་གོང་མའི་ཕོ་བྲང་གི་ལྕགས་རིའི་ཕྱི་རུ་ཆགས་ཡོད་ནའང་། དེ་དག་ཐམས་ཅད་གོང་མ་ཚང་གི་དགོན་སྡེའི་ཁོངས་གཏོགས་ཏུ་གྱུར་ཡོད་པ་རེད།”
རྒྱུས་ལོན་བྱུང་པར་གཞིགས་ན། ཀྲུང་གོའི་བོད་རིག་པ་ཞིབ་འཇུག་ལྟེ་གནས་དང་། ཀྲུང་གོ་སྤྱི་ཚོགས་ཚན་རིག་ཁང་འཛམ་གླིང་ཆོས་ལུགས་ཞིབ་འཇུག་ཁང་སོའོ། ཀྲུང་དབྱང་མི་རིགས་སློབ་ཆེན། བོད་ལྗོངས་མི་རིགས་སློབ་ཆེན། ཕོ་བྲང་པོ་ཏ་ལ་དོ་དམ་ཁྲུའུ། པེ་ཅིང་གི་དགའ་ལྡན་བྱིན་ཆགས་གླིང་། གཙང་བཀྲ་ཤིས་ལྷུན་དགོན། ཤང་ཧྲན་དོ་དམ་ཁྲུའུ། ཁྲེང་ཏེ་ཕྱིའི་དགོན་པ་བརྒྱད་ཀྱི་དོ་དམ་ཁྲུའུ་སོགས་ལས་ཁུངས་དང་དེ་བཞིན་རིག་དངོས་སྲུང་སྐྱོབ་སྡེ་ཚན་དང་ཐའེ་ཝན། ཞང་ཀང་སོགས་ས་ཁུལ་གྱི་ཆེད་མཁས་དང་། ཆོས་ལུགས་རིག་གནས་ཚོགས་པ། ཁེ་ལས་པ་སོགས་འབྲེལ་ཡོད་མི་སྣ་དག་ཚོགས་འདུ་དང་ལྟ་སྦྱོང་གླེང་སྟེགས་སུ་ཞུགས་ཡོད་ཅིང་། ལོ་རྒྱུས་ཀྱི་འབྱུང་ཁུངས་ཡུན་རིང་པ་དང་། ཞིབ་འཇུག་གི་འབྲས་བུ་གསར་ཤོས་གང་དག་ཁྱབ་བསྒྲགས་བྱེད་རྒྱུའམ། ལོ་རྒྱུས་ཀྱི་མི་སྣ་དང་། དོན་རྐྱེན། དངོས་རིགས་གསར་པ་གང་དག་ཀུན་གྱི་སྤྱན་སྔར་བཀྲམ་རྒྱུ་བཅས་ནི་ད་རེས་ཀྱི“ དགོན་སེར་གླེང་སྟེགས་” རིང་ཀུན་གྱིས་རེ་སྒུག་བྱེད་ཡུལ་ཤིག་ཏུ་གྱུར་ཡོད་པ་རེད།
སྐབས་དང་པོའི“ དགོན་སེར་གླེང་སྟེགས” ནི“ གོང་མ་ཆན་ལུང་དང་པཎ་ཆེན་སྐུ་ཕྲེང་དྲུག་པའི་རིག་གཞུང་ཞིབ་བསྡུར་ཚོགས་འདུ” ཞེས་པ་བརྗོད་གཞི་ཡིན་ཏེ། སྤྱི་ལོ2013 ལོའི་ཟླ་10 པར་ཚོགས་པ་དང་། སྐབས་གཉིས་པའི་གླེང་སྟེགས་ཐོག“ དགོན་སེར་ནུབ་མ་དང་བོད་བརྒྱུད་ནང་བསྟན་གྱི་རིག་གནས་” ཞེས་པ་བརྗོད་གཞི་བྱས་ཏེ་སྤྱི་ལོ2015 ལོའི་ཟླ9པར་ཚོགས་པ་རེད། ད་ལོའི་བར་ཚོགས་སྐབས་གསུམ་བསྡུས་ཤིང་། གླེང་སྟེགས་སྐབས་སྔོན་མ་གཉིས་ཀྱིས་སྤྱི་ཚོགས་ཐོག་ཤུགས་རྐྱེན་ཆེན་ཐེབས་ཡོད་པ་རེད།ཆེད་མཁས་མང་དག་ཅིག་གིས“ དགོན་སེར་གླེང་སྟེགས”ཀྱིས་བོད་བརྒྱུད་ནང་བསྟན་རིག་གནས་ཞིབ་འཇུག་ཐད་རིག་གཞུང་གྲུབ་འབྲས་གསར་ཤོས་འགྲེམས་སྟོན་དང་ཆ་འཕྲིན་གསར་ཤོས་ཁྱབ་བསྒྲགས་བྱེད་སའི་སྡིངས་ཆ་ཞིག་བསྐྲུན་པ་ཡིན་ལ། དེའི་ནང་དོན་ཕུན་སུམ་ཚོགས་ཏེ་བོད་རིག་པ་དང་ཆོས་ལུགས། མི་རིགས་རིག་པ། ལོ་རྒྱུས་རིག་པ། ཨར་སྐྲུན། རྩོམ་རིག གནའ་རྫས་དཔྱད་ཞིབ། རིག་དངོས་འགྲེམས་སྟོན། དམངས་སྲོལ། སྐྱེད་ཚལ་རིག་གནས་སོགས་ཕྱོགས་མང་པོར་ཁྱབ་ཡོད་ཅིང་། བོད་བརྒྱུད་ནང་བསྟན་རིག་གནས་སྲུང་སྐྱོབ་སྤེལ་རེས་དང་རྒྱུད་འཛིན་ལེགས་པོ་ཡོང་པར་རིག་གཞུང་གི་རྒྱབ་སྐྱོར་གང་ལེགས་མཛད་ཡོད་པ་མ་ཟད། རྒྱལ་ནང་གི་བོད་འབྲེལ་རིག་གཞུང་ཁྱབ་ཁོངས་ཀྱི་སྤེལ་རེས་དང་མཉམ་ལས་ལ་ཤུགས་སྣོན་རྒྱག་རྒྱུ། བོད་བརྒྱུད་ནང་བསྟན་རིག་གནས་ཀྱི་དགོངས་འགྲེལ་ཞིབ་འཇུག་དང་དྲིལ་སྒྲོག་ཁྱབ་སྤེལ་ལ་སྐུལ་འདེད་བྱེད་པ། བོད་བརྒྱུད་ནང་བསྟན་ཆོས་ལུགས་ཀྱི་དགོངས་དོན་དང་རིག་གནས་དགོངས་འགྲེལ། སྤྱི་ཚོགས་རིང་ལུགས་ཀྱི་སྤྱི་ཚོགས་དང་མཐུན་པོ་ཡོང་པར་སྐུལ་འདེད་བྱས་ཏེ། མི་རིགས་མཐུན་སྒྲིལ་དང་། ཆོས་ལུགས་འཆམ་མཐུན། སྤྱི་ཚོགས་འཆམ་མཐུན་སྐུལ་འདེད་བྱེད་པར་ནུས་པ་གང་ལེགས་ཐོན་ཡོད་པ་རེད།


text:
རྒྱ་གར་མཁའ་འགྲུལ་ཞིབ་འཇུག་ལྟེ་གནས་ཁང་གི་དམག་སྦྱོང་དགེ་རྒན་བཀྲ་ཤིས་ཟླ་བ་ཞུ་བའི་བོད་མི་ཞིག་ཐད་འཕུར་གནམ་གྲུ་ལས་མཆོངས་ཏེ་འདས་གྲོངས་སུ་ཕྱིན་ཡོད་འདུག
རྒྱ་གར་གྱི་གསར་འགྱུར་བརྒྱུད་ལམ་ཁག་ཏུ་གནས་ཚུལ་ཐོན་པ་ལྟར་ན། ཟླ་འདིའི་ཕྱི་ཚེས་ ༡༢ ཉིན། རྒྱ་གར་ཤར་རྒྱུད་གྱི་ཨོ་ཌེ་ཤཱ་ (Odisha) མངའ་སྡེའི་གྲོང་ཁྱེར་ཆུ་ཌ་ཝར་ (Choudwar) ཡི་ཉེ་འགྲམ་དུ་རྟེན་གཞི་བྱས་པའི་རྒྱ་གར་མཁའ་འགྲུལ་ཞིབ་འཇུག་ལྟེ་གནས་ཁང་ (ARC) གི་དམག་དགེ་བཀྲ་ཤིས་ཟླ་བ་ཞུ་བ་ཞིག་ཐད་འཕུར་གནམ་གྲུ་ལས་མཆོངས་རྗེས་བོར་བརླག་ཏུ་ཕྱིན་ཡོད་པ་དང་། ཕྱི་ཚེས་ ༡༣ ཉིན་གྱི་ཉིན་གུང་དམག་སྒར་ནས་སྤྱི་ལེ་ ༢༥ གྱི་མཚམས་སུ་ཡོད་པའི་མན་གྷ་ར་རྗེ་པུར་ (Mangarajpur) ས་ཁུལ་གྱི་ཧ་རེ་པུར་ (Haripur) ཆུ་གཞོང་ནས་བཀྲ་ཤིས་ཟླ་བ་ལགས་ཀྱི་ཕུང་པོ་རྙེད་ཡོད་འདུག
རྒྱ་གར་ཉེན་རྟོག་ཕྱོགས་ནས་བཀྲ་ཤིས་ཟླ་བ་ལགས་གནམ་མཆོང་དམག་སྦྱོང་སྐབས་སུ་ཐད་འཕུར་གནམ་གྲུ་ལས་མཆོངས་ཏེ་བོར་བརླག་ཕྱིན་རྗེས། དམག་སྒར་གྱི་དམག་མི་དང་ཉེན་རྟོག་པས་ཆུ་ཚོད་ ༡༢ རིང་འཚོལ་ཞིབ་བྱས་པ་བརྒྱུད་ཁོའི་ཕུང་པོ་རྙེད་སོན་བྱུང་ཡོད་ཀྱང་། ཁོའི་འདས་རྐྱེན་ལ་གསལ་ཁ་མེད་སྟབས། དེ་རིང་ཆུ་ཌ་ཝར་གྲོང་ཁྱེར་ཉེན་རྟོག་ཁང་དང་མཁའ་འགྲུལ་ཞིབ་འཇུག་ལྟེ་གནས་ཁང་ (ARC) གཉིས་མཉམ་འབྲེལ་གྱིས། ཁོང་གི་ཕུང་པོ་སྨན་ཁང་དུ་བསྐྱལ་ཏེ་འདས་རྐྱེན་ཅི་ཡིན་ཞིབ་འཇུག་བྱེད་ཀྱི་ཡོད་སྐོར་བརྗོད་འདུག
འདི་གའི་གསར་འགོད་པས་སྦེལ་ཀོབ་གཞིས་མགོ་དགེ་ལེགས་འབྱུང་གནས་ལགས་སུ་གནས་ཚུལ་དེའི་སྐོར་སྐད་ཆ་དྲིས་པ་ལྟར་ན། བཀྲ་ཤིས་ཟླ་བ་ལགས་ད་ལྟ་རང་ལོ་ ༣༩ ཡིན་ཞིང་། སྦེལ་ཀོབ་གཞིས་གྲོང་གསུམ་པའི་ཁང་གྲངས་ ༩༦ པ་ནས་ཡིན་པ་དང་། ཕྱི་ལོ ༡༩༩༥ ལོར་རྒྱ་གར་དམག་ཁོངས་སུ་ཞུགས་ཏེ། ད་ལྟ་རྒྱ་གར་མཁའ་འགྲུལ་ཞིབ་འཇུག་ལྟེ་གནས་ཁང་ (Aviation Research Centre) གི་གནམ་མཆོང་དམག་སྦྱོང་གི་དགེ་རྒན་ཡིན་འདུག
གསར་འགོད་པ། པདྨ་རྒྱལ།


text:
བོད་ཀྱི་སྙན་ངག
བོད་ཀྱི་སྙན་ངག་ལ་གཙོ་བོ་རིམ་པ་གསུམ་དུ་ཕྱེ་ཆོག་ལ། དེ་ཡང་དུས་སྐབས་སོ་སོར་རང་རྐྱ་འཕེར་བའི་ཁྱད་ཆོས་རེ་མངའ་བའང་སྨོས་མ་དགོས། དེ་ལས་ཐོག་མ་ནི་བོད་ལ་ནང་བའི་ཆོས་མ་དར་བའམ་ཡང་ན་རྒྱ་གར་གྱི་སྙན་ངག་གི་གཞུང་མེ་ལོང་མ་མ་དར་བའི་སྔོན་ལ། བོད་རང་གི་གདོད་མའི་སྐད་ཆའི་འགྲོས་དང་འཚམས་པའི་མགུར་གླུ་དང་། དམངས་ཁྲོད་ཀྱི་གླུ་གཞས་དེ་དག་བོད་ཀྱི་གནའ་བོའི་སྙན་ངག་ཏུ་འདོད་ཆོག །དེའི་རྗེས་འགྲོན་མགོན་ཆོས་རྒྱལ་འཕགས་པའི་སྐབས་སུ། རྒྱ་གར་ནས་ཤོང་དཔང་གཉིས་ཀྱིས་རྒྱ་གར་གྱི་སྙན་ངག་མེ་ལོང་མ་འདི་ཉིད། བོད་བསྒྱུར་གནང་བ་ནས་བཟུང་བོད་ཀྱི་བླ་ཆེན་དང་མི་ཆེན་གྲངས་ལས་འདས་པ་ཞིག་གིས། མེ་ལོང་མའི་གཞུང་འདིར་བསྐྱར་འགྲེལ་ཡང་འགྲེལ་དང་བཅས། བོད་ཀྱི་སྙན་གཞུང་མང་དག་ཅིག་བརྩམས་གནང་ཡོད་ཅིང་། ལྷག་དོན་བོད་ཀྱི་མཁས་དབང་ནམ་མཁའི་སྐར་ཚོགས་ལྟར་པ་རྣམས་ཀྱིས་སྙན་ངག་མེ་ལོང་མའི་རྩོམ་འགྲོས་ལྟར། རྩོམ་ཡིག་བགྲང་ལས་འདས་པ་གསར་རྩོམ་གནང་ཡོད། སྐབས་དེ་ནས་བོད་ཀྱི་སྙན་ངག་ལ་སྔ་མ་མེད་པའི་གསར་གཏོད་རང་བཞིན་དང་། འཕེལ་རྒྱས་བྱུང་ཡོད་མོད་རྗེས་སོར་དེ་ཉིད་རྒྱུན་འཛིན་ཙམ་ལས་གསར་གཏོད་རང་བཞིན་གྱིས་འཕེལ་འགྱུར་དང་བརྩམས་ཆོས་བྱུང་མེད།
དེ་རྗེས་ལོ་རབས་བརྒྱད་ཅུ་པ་ནས་བཟུང་བོད་ཀྱི་སྙན་ངག་གི་ཞིང་སར་སྔ་ན་མེད་པའི་འཕེལ་འགྱུར་རླབས་ཆེན་ཞིག་བྱུང་ཡོད། དེ་ནི་དཔལ་དོན་གྲུབ་རྒྱལ་གྱིས་གསར་རྩོམ་གནང་བའི་(ལངས་ཚོའི་རླབས་ཆུ)སྦྲང་ཆར་དུས་དེབ་གཉིས་པ་བརྒྱུད་བོད་ཀྱི་རྩོམ་རིག་གི་གར་སྟེགས་སུ་ཐོག་མར་བུད་པ་རེད། ཕྱིས་སུ་སྙན་ངག་གསར་མ་དེར་རང་མོས་སྙན་ངག་དང་། རྐང་ཆག་མ། གྲོལ་རྩོམ་ཞེས་ཀྱང་འབོད་པར་སྣང་། དེ་ལ་གཙོ་བོ་བོད་རང་གི་སྲོལ་རྒྱུན་སྙན་ངག་གི་ཤུགས་རྐྱེན་ཞུགས་ཐོག །རྒྱའི་སྙན་ངག་དང་ནུབ་ཕྱོགས་སྙན་ངག་གི་ཁྱད་ཆོས་ཀྱང་ཞོར་ལ་ཐེབས་ཡོད།།